
Cuvinte de luminat ochiul 


Cărţile vin spre tine, nu le poţi opri. 

Într-o vreme în care se dă o bătălie grea pentru minţile 
oamenilor, lectura devine marea evadare din insula numită stres. 

În umbra cărţilor, mereu un scriitor, un iubitor de literatură, un 
om format să livreze ceremonii lirice. Cartea are un destin 
special, este sugerat de autor, este intuit de cititor, scânteiază în 
vreme. 

Lecturile au devenit tot mai rare, oamenii îşi pun transfuzii 
direct de la televizor, de pe tableta electronică, de pe telefonul 
„inteligent”. 

Sunt oameni care se refugiază în mirajul textului scris. 
Suportul de hârtie este cel mai accesibil şi dă farmec stării de 
veghe în lanul de texte. Suportul virtual este unul necesar, 
contactul se face direct, fără intermediari. 

Fiecare scriitor a investit în cărțile sale suferință, miraj, puţin 
adevăr, marketing literar. Citind te faci mai bun, viaţa se adaugă 
vieţii tale, ceața epocii se ridică, înţelegi. E tot mai greu să 
înţelegi semnele din jurul tău, care fac posibilă revelația 
personală. Literatura este o aventură, fiecare carte o scurtă 
călătorie în labirint, pregăteşti geamantanul cu privire şi intri în 
țara promisă mereu de poeţi. Ajungi acolo, uneori eşti fericit, 
alteori, nu! 

Textele din carte sunt scurte epistole despre templul care se 
ridică în fiinţa ta cu fiecare filă, cu fiecare poem, cu povestirea 
sclipitoare. Notele literare nu pot ţine loc unei cronici profunde, 
textele scrise au menirea de a acomoda cititorul cu lumea 
nevăzută din patria speranţei. 

Citeşti şi de schimbi, nu realizezi că ziua de mâine este altfel, 
dar este mai reală decât realitatea pe care o bănuiai. 

Ziua 


E târziu, ziua s-a rătăcit între frunzele de mărar, 

ora exactă nu mai are sens, 

aerul tare modelează memoria călătorului, 

iar sunetul autovehiculului trece peste mine cu mare viteză, 

sfidez gravitația, vara lucrurile sunt mai uşoare, 

e un peisaj de început de lume la munte, 

bat cu degetele în fereastra nopţii, luna stă în echilibru pe 
frunza de măr... 


Călătorul caută echilibrul dintre o lacrimă şi alta, 
echilibrul face lumea mai sigură — 

cele patru anotimpuri devin unul singur, 

nu mai putem evada din el, 

fulgii de zăpadă, planete sinucigaşe în ochiul martorului... 


Totul se sprijină pe atât de puţin, 

îi este teamă să-i rostească numele, 
priveşte spre luminile pământului, 
în călătoria sa spre cer, 


e o levitaţie de clorofilă deasupra. 


Scrisori de dragoste în răcoarea dimineţii... 


Lörinczi Francisc-Mihai şi Lorinczi Maria-Daniela abordează, 
în volumul de poezii Michelangelice. Scrisori de dragoste, 
(Sibiu: Editura „CronoLogia” — 2012), tema profundă a relației 
dintre bărbat şi femeie, ca persoane complementare una alteia, 
prin lentila iubirii. Volumul are doi autori, o singură stare. 

Acest joc, deasupra deasuprelor, este unul care sparge gheaţa 
timpului. Poemele se atrag, se cheamă, se resping, se caută, sunt 
pereche şi formează întregul. Ele urmează modelul celor doi, 
amprenta umană se vede în versuri, poemele devin fiinţe vii, 
iubirea celor doi le-a dat viaţă. 

Ei nu experimentează, ei trăiesc poezia cu sinceritate, ca un 
fapt de viaţă, depăşind motivaţia literară. Există multă sinceritate 
în versuri, atracţia fizică este depăşită de tensiunea spirituală a 
regăsirii fiinţei în cealaltă fiinţă pereche. 

Titlul este semnificativ, aminteşte de Michelangelo Buonarroti 
şi sonetele sale de dragoste, de secretul relaţiei care sparge 
tiparele, însă cartea de faţă e mai degrabă o epistolă despre 
dragostea naturală dintre el şi ea, tensiunea rămâne ca o aură din 
care picură lumini. Din acest motiv, aparent banal, volumul de 
versuri are o valoare importantă, pune balanță normalul ca 
normal într-o lume în derivă. 

Francisc-Mihai şi Maria-Daniela au un motto profund, preluat 
din Cântarea Cântărilor (Biblia), ca semn că tema este esenţială 
şi jocul lor a fost luat în serios. Probabil că în poezii au fost 
prinse stări unice, stări care i-au marcat pe cei doi (în prezent 
sunt căsătoriți, sunt scriitori cu opera în plină expansiune, 
formând o familie solidă). 

Poeziile sunt în oglindă, pe două coloane, fiecare vers ar putea 
continua cu versul din poezia imagine, se oglindesc în argintul 
cuvintelor atinse de brumele înalte ale dragostei. Există aici un 

simbolism care duce la valorile creştine, în Templul de la 
Ierusalim existau două coloane, nu aveau un rol arhitectonic, ele 
reprezentau frumuseţea lui Dumnezeu. Există o ţintă înaltă în 
poezii, arcuită peste sufletele celor doi, bolta unică a 
îndrăgostiților, care depăşeşte timpul special pe care l-au primit 
în dar. Ei îşi aleg peisajul liric cu atenţie, natura face parte din 
cuvinte, anotimpurile dau ritm poemelor, culorile profunzime, 
rugăciunea rotunjeşte mesajul, miresmele se leagă în simfonie, 
îngerii ating cu aripi de argint vorbele, semnele, dansul de 
dragoste dinamizează mesajul de dragoste, ei speră la o 
perfecţiune visată, îşi duc povara iubirii cu demnitate, se simte 
liniştea stelelor în vocale, grădina este prezentă simbolic, raiul e 
mai aproape decât se crede... 

Mihai începe dansul cuvintelor: „De-ş scrie acum/ aş face-o/ 
cu toate miresmele deodată” — Maria-Daniela răspunde: „Sunt 
ceea ce îţi doreşti — Întrebări ale cerului/ căzând cascade”. 

Din această paradigmă a dragostei, cititorul simte pulsaţia 
fiinţei sunt boltă: este chemat pământul ca martor la dragostea 
dintre el şi ea, gânduri care străbat arborii, poate sunt aripi, seara 
picură linişte, cerul ca o rană deasupra omului copleşit de 
sentimente, ea aşteaptă Grădinarul care poate culege petalele, 
coborâre în înălțime, sensuri schimbate, frumosul se adună pe 
roua sufletului, este un cer de înaltă lumină din miresme — toate 
trimit spre naivitatea artistului copleşit de frumosul din lume, o 
poveste spirituală din care cei doi nu pot evada. E aici un tablou 
asumat de un pictor naiv, inundat de culori şi forme speciale, 
marcând esenţele. 

Totul devine serios, în final, are loc descoperirea cuvintelor 
scrise în cer, cu foc: „„Călătoresc/ cu Dumnezeu/ ascultând 
ploaia” (Maria-Daniela). Ori alte semne: „Te regăsesc/ şi în 
cafeaua/ pe care o sorb” (Francisc-Mihai). 

În acest joc reținem: 

EI: „În braţele tale/ sunt/ acasă”. 

Ea: „Cu picurii luminii/ te îmbrăţişez,/ prinţ al luminii”. 

Cei doi au reuşit să prindă misterul dragostei în scrisorile lor. 
Deşi sunt aproape, comunicarea se face prin distanţarea în 
mijloacele literare, ei tind spre infinit apropiindu-se, se 
încăpăţânează să trăiască eternitatea unei clipe. 

„Stau la masă/ cu Dumnezeu/ şi privim ploaia” — spune el... 

„Călătoresc/ cu Dumnezeu/ ascultând ploaia” — respiră ea... 

„Zborul ne aparţine./Aripile sunt în noi” — constată el... 

„Aş vrea/ să pot găsi/ cuvinte/ însă ele s-au închis/ în 
necuvinte” — şopteşte ea... 

Michelangelo s-a regăsit în opera sa completă: sculptor, 
arhitect, pictor, scriitor, gânditor... Cei doi fac din cartea lor un 
loc unde se vede arhitectura dragostei, tavanul pictat al cerului în 
luna mai, sonetul care arcuieşte pereţii cetății, desenul fin al 
fluturelui pe un gând de fericire, lumea care redescoperă nunta, 
locul unde se întâlnesc cele de sus cu cele de jos. Ei nu ascund 
miracolul iubirii care vine din iubirea lui Dumnezeu pentru 
creația Sa... 

Concluzia lor: „Ascult glasul vântului/ şi privesc cerul” — în 
balans cu el, ea ştie: „Cerul mi te-a dăruit”. 

Stilul este cel al renaşterii, autorii au avut curajul să ne 
prezinte frumuseţea dragostei văzută prin ochii lui Dumnezeu, s- 
au reîntors la cântarea cântărilor prin răcoarea dimineţii... Nu 
au greşit, dragostea acoperă toate, chiar şi imperfecţiunile 
noastre, uneori... 


Sfârşit de mai, 2013... 


Negru pe negru, când se epuizează limbajul 


(Aurel Pantea, scriitor român, născut la 10 martie 1952, 
Chetani, jud. Mures, în prezent Conf. univ. dr., Catedra de Limba 
si literatura romana, Facultatea de Istorie si Filologie, 
Universitatea 1 Decembrie 1918, Alba Iulia, autor al volumelor: 
Casa cu retori, Editura Albatros, Bucuresti, 1980. Persoana de 
dupa amiaza, Editura Dacia, Cluj, 1983.La persoana a treia, 
Editura Cartea Romaneasca, Bucuresti, 1992. Negru pe negru, 
Editura Arhipelag, Tg. Mures, 1993. Aceste venetii, aceste 
lagune, Editura Axa, Bacau, 1995. O victorie covirsitoare, 
Editura Paralela 45, Pitesti, 1996.Negru pe negru (alt poem), 
Editura Casa Cartii de Stiinta, Cluj, 2005. Redactor şef al revistei 
Discobolul, Membru al USR, Filiala Alba-Hunedoara 


Negru pe Negru — Aurel Pantea, Editura Limes, Cluj-Napoca, 
2009. Prefaţa Al Cistelecan) 


Aurel Pantea este unul dintre poeţii interesanţi ai literaturii 
române, poezia sa vine dintr-o zonă umbroasă a revelaţiei pentru 
a lumina textul, pentru ca textul să nască în mintea cititorului 
gândul revelat. 

Cartea sa de versuri Negru pe Negru aduce în atenţia 
cititorului de poezie serios acea poezie emblematică, inspirată de 
realitatea imediată, filtrată prin ochiul celui care trăieşte într-o 
culoare matematic exactă, situată în nodurile existenţei. 

Când citeşti textele scrise în volum ai impresia unei lupte 
acerbe între poet şi poem ca fiinţă vie, o luptă mediată de limbaj, 
un limbaj dus până la limita posibilului. Uneori ar învinge poetul, 
apoi oboseala îl copleşeşte, alteori ar învinge poemul, dar 
limbajul este minim, limbajul pare insuficient şi cuvintele se 
pierd în peisajul liric, absorbite de spaimă. 

Poetul are în memorie experienţele trecute ale altor poeți, nu 
doreşte să repete, de aici discursul se mută într-o altă zonă a 
poeziei, cumva între viziunea eremitului obligat să trăiască 
momentele aleatorii ale existenţei şi omul din cetate, chemat să 
suporte viaţa online. 

Volumul începe cu un poem esenţial, poate unul dintre cele 
mai profunde din literatura română actuală, un poem pătrunzător: 
„A cui favoare, ca posedaţii/o împlinim? Pacte, în legea 
înfierată, sting luminile, /genetica e tot o politică în 
care/proiectantul lucrează cu materia primă/luată direct din 
victimă,/întinsă pe planşe, iar în urmă se sting toate luminile” 

Poemul nu are titlu, în aparenţă, tensiune se creează în 
momentul în care se sting toate luminile, legea imuabilă, legea 
creaţiei la care ne supunem e prezentă, nimic nu se poate face, 
dar s-a făcut totul în momentul în care am primit codul genetic. E 
aici o cunoaştere fără de cunoaştere, ducând la revelaţie, la 
aflarea secretului fiinţei. Poemul trimite cumva la tabloul lui 
Rembrandt, celebrul pictor, cel care a pictat „Lecţia de 
anatomie”, o lecţie în zone umbroase. De asemenea profetul 
Daniel (Biblia) zice că măsura în istorie este omul. Viziunea 
profetului, acea imagine a statuii imense, aflate în faţa sa, capul 
de aur, pieptul de argint, apoi coapsele de bronz şi la urmă fierul 
amestecat cu lutul, aşa par să se prezinte imperiile în faţa lui 
Dumnezeu, plecând de la prototipul universal: omul. Apoi uşoara 
ironie a poetului, genetica e tot o politică, da, o prezenţă în 
cetate, lucrurile sunt create, trupul e creat, dar nu se vede ceea ce 
este mai important: sufletul... Dar omul e pe planşă, pentru 
studiu, se sting luminile la momentul important al studiului... În 
psalm (Biblia), David afirma: nici întunericul nu este întunecos 
pentru Dumnezeu, iată de ce proiectantul nu are nevoie de 
lumină, de lumină are nevoie omul, cel care se bazează pe o 
cunoaştere limitată, limitată de trup, înghesuită în carne, în trei 
dimensiuni... 


11 


Privind mai atent la poemele din volum constanţi că toate au 
devenit dense, de nepătruns, feţe care nu se mai întorc, eternități 
prin coridoare cu oglinzi, corzi şi raze peste delte în freamăt, 
există zone de întuneric în noi, păianjenul reveriei, ceva din noi 
rămâne afară, sârmele nervilor, albul triumfător după toate 
morţile, stai în mut şi speri în Domnul... 

Pentru a pătrunde poezia lui Aurel Pantea e nevoie să prinzi 
viziunea, să prinzi sistemul şi limbajul, limitele şi limitarea, 
moartea care iese în peisaj pentru a exclama: viaţă... 

Viziunea poetică este una a universului contorsionat, după 
scenariul black hole (gaura neagră), regulile sunt altele raportat 
la discursul poetic obişnuit. Poemul scris de Aurel Pantea devine 
dens, cu masa lirică insuportabilă, cuvintele par să rețină 
sentimentele, iar dinamica ideilor o ia razna, rămâne doar 
orizontul evenimentelor, un orizont rece, impenetrabil, menit să 
absoarbă mintea cititorului până la nivelul nonexistenţei. Totul 
are menirea de a crea singularitatea poemului, în interior se 
edifică ceva unic, Unul... În acest context poezia lui Aurel 
Pantea face dramatic legătura între Nichita Stănescu şi Ştefan 
Augustin Doinaş, de la întunecând întunericul pentru a ajunge la 
porţile luminii, la foamea de UNU. Dar gaura neagră a poemului 
poate fi mintea, fantezia, logica limitată a omului, locul unde se 
pierde lumina divină, trupul de pământ al fiinţei nu poate capta 
lumina  necreată, energiile necreate...generând o altfel de 
energie, energia respingerilor aflată în anticamera iubirii. 

Lumina nu scapă din poeme, se curbează sub greutatea 
trupului de pământ, de aici o suferinţă discretă, dar insuportabilă 
pentru poet. 

Negru pe negru nu este neapărat un titlu original, dar propune 
o poezie originală. 

Privind la taina fiecărui poem, deşi poetul renunţă la titlul de 
început, pricepi câte ceva: la fel cum se întâmplă cu un chip, 
timpul cu toate otrăvurile, mulți lucrează la o faţă, metal vechi, 
memorie sudată, fiziologia realului, obiectele, această 

hemoragie, lumina desfoliată, feminitatea limbajului, cu flacără 
rece ard, bestia grea, când se epuizează limbajul, eşti din nou 
obiect, morții cer găzduire, unul care îşi duce groapa cu sine... 

Deşi pare inoportun să facem apropieri, totuşi există atingeri 
cu poetica textelor creştine, la Aurel Pantea, o apropiere în sens 
axiomatic, versul o trădează, spaimele o arată, neputinţa logicii 
de a capta logica lui deasupra sunt evidente... Din acest punct 
de vedere poetul refuză un Dumnezeu al dragostei, se pliază pe 
un Dumnezeu impenetrabil, rece, depărtat, care ţine fiinţa într-un 
cerc al neputinţelor, teme ale creştinismului evului mediu, chiar 
ale creştinismului de început, ale călugărilor retraşi în zona 
singularităţii...De aici scrierile lui Aurel Pantea generează un 
sistem binar la citirea lor...timpul se frânge în poemele din 
volum. 

Din perspectiva poeziei mistice creştine putem reţine câteva 
teme care înfăşoară poemele lui Aurel Pantea, sunt corzile 
luminoase ale poeziei, greu descifrabile, dar care îi pun în 
valoare discursul liric. 

Cunoaşterea devine improprie, pierderea în extaz o justifică, 
desprinderea de lucruri, de realitate, de obiecte, face loc spiritului 
absolut, care biruie logica limitată a omului, lăsând loc 
frumosului obiectiv, rupt de curente, de mode, de preferinţe, de 
revolte temporale. 

Pantea vrea să fie un iniţiat, iar poemele sale sunt ritualul prin 
care intră în sfera frumosului. 

Frumosul ar putea fi generat de poemele lui în locul unde 
limbajul şi tăcerea se întâlnesc. Desprinderea de lume şi de fiinţa 
proprie fac posibilă intrarea în zona incomunicabilului, a 
necreatului, a imaterialului, a tăcerilor, dar tocmai acestea toate 
trădează prezenţa dinamică a luminii pe care nu o vezi, dar ea 
există în poeme, prin corzile nevăzute ale transcendentului. Prin 
poezia sa Aurel Pantea încearcă să mute mintea cititorului într-o 
zonă superioară, pur spirituală, se foloseşte de limbaj, se izbeşte 
de limbaj, asta în mod dureros. 

Probabil că acest gen de poezie nu captează atenţia cititorului 
obişnuit, dar o captează pe cea a cititorului avizat, intrând în zona 
creației academice şi a literaturii inițiaţilor moderni care tind să 
aducă ceva nou în literatură prin efortul conjugat al creatorului, 
grefat pe cunoaşterea extinsă a omului contemporan care 
beneficiază de textele vechi şi textele noi ale ştiinţelor de tot 
felul, pornind de la codul genetic până la textele sacre. 

Se risipeşte poetul în volumul acesta Negru pe negru? Iată 
întrebarea la care poetul tinde să răspundă, cu acceptarea jocului 
poemelor el pare să adune, bazat pe limbaj, prin unirea fiinţelor, 
prin transfigurare. 

Imaginaţia este un fel de natură, imaginaţia are texte, ceva se 
amestecă, singura şansă e să stai în mut şi să speri în Domnul. 
Aici se simte providenţa divină care lucrează şi neputinţa umană, 
imaginația pare a obtura sensurile, pare a rupe pătrunderea 
tainei... 


„Că imaginaţia începe de oriunde e un fapt consolator, ce nu 
ține seamă/ de exasperare ori bucurie, imaginaţia e unul dintre 
cele mai nemiloase fapte, e/ un fel de natură, pentru că aşa s-a 
simţit natura prima dată/ în chin, a dat imagini/ a băgat texte 
despre ea, băga-o-aş în mă-sa de imaginaţie/ a băgat texte, iar 
acum/ stai în mut, în limbajul ce absoarbe toate sintaxele, stai în/ 
mut şi speri în Domnul” 


Se simte aici viziunea specială despre limitare, limbajul e 
neputincios, singura speranţă e revelaţia, doar poţi spera ca Cel 
de Sus să coboare, prin har, cunoaşterea, limbajul e limitarea 
particulară în faţa eternității şi infinitului. 

Sfântului Francisc din Assisi prin scrierile sale a pus în 
evidență mecanismul limbajului şi capacitatea de a prinde cumva 
divinul, dar limbajul, până la urmă, a dus la neputinţă, singura 
posibilitate e textul revelat, divin care declanşează viziunea, prin 
pendulare în întregul corp de texte a Bibliei. Pantea apelează la 

experiența acestuia şi fixează în poeme limitele limbajului şi 
neputinţa imaginaţiei, limitată de trăirea în sarx (carne). 

În cuprinsul volumului poetul face trimitere, brusc, la un alt 
volum la care lucrează: Nimicitorul vorbeşte, sugerând neputinţa 
de a definitiva poezia proprie, dar şi soluția care e a negaţiei, 
pentru a lăsa locul revelaţiei, negația nu şterge, negația 
eliberează. lată ce notează Aurel Pantea în această scurtă notă, cu 
efect programatic: 


„Mai limpede, imaginaţia a descoperit că poartă în ea însăşi 
germenii negaţiei pe care, până acum, o percepea ca lucrând 
într-o exterioritate. Negaţia, cu toate vocile ei, vorbeşte, acum, 
în poeme. Elocvenţele ei ocupă tot spaţiul-timpul poemelor. 

Conştiinţa poetică ajunge, în acest stadiu, un simplu martor al 
unui confesional în care vin în limbaj conținuturi la care ea, 
până acum, se raporta ca la nişte realităţi exterioare. Acum le 

descoperă ca fiind ale ei”. 


În mod fundamental poetul explică sistemul, mecanismele 
poemelor şi nevoia de definitivare a operei sale în paradigma 
spirituală a experienţelor de natură poetico-existenţială. Urmează 
confesiunea până la capăt, limita la care fiinţa poate capta 
divinul, negându-se ca fiinţă, dar eliberând adevărul pur spiritual, 
matricea. 

Personal am priceput nimicitorul ca prezență a divinului în 
Egipt, ca mod de a elibera, de a salva aleşii, de a le da 
posibilitatea să iasă, protecţia făcând-o sângele, ca semn. (A se 
vedea Exodul, Biblia, Paştele). De fapt nimicitorul a făcut 
posibilă intrarea în noul teritoriu, dar totul are şi o dimensiune 
spirituală, pentru cele din lut sunt proiecția celor de Sus, astfel că 
proiectantul ştie, are planga... 

lată ce notează Aurel Pantea într-un eseu: 

„Dar a vorbi astfel despre moarte înseamnă a te afla „în 
voinţa ta preasfântă ”, ori, în spirit franciscan a fi într-o astfel de 
voinţă coincide cu postulatul fraternității universale. Dumnezeul 
lui Francisc e tată şi frate ce mântuie de a doua moarte. Această 
a doua moarte e prezentă şi la egipteni şi indienii antici. 
Evitarea ei, în „doctrina ” franciscană e posibilă prin blajina 
solidaritate a tuturor făpturilor întreţesute în textul sfânt al 
lumii” - POEZIA MISTICĂ CREȘTINĂ, Revista aparţinând de 
„Universitatea 1 Decembrie 1918” Alba Iulia, unde şi este 
profesor, adică dascăl, adică rabi, pentru studenţi)... 


„ŞI moartea, da, ea, în timp, cu tot timpul,/ cu tot timpul în 
gură, / iubindu-se cu timpul, metresa, văzându-mi sarcasmele/ şi 
invitându-mă, / cu, cu timpul în toate gurile ei, are tot timpul şi 
toată/ vremea ceva de spus,/ ea are verbul în care sensurile sunt 
negre, cu el ne iubeşte,/ ne spune acest verb/ cu timpul în gură şi 
în noi toate limbajele/ devin nisip, nisip lichid, o subțire placentă 
în care ei îi/ place să se tot nască/ rosteşte-ţi moartea, naşte-ţi 
moartea şi amuţeşte pe veci,/ stau cu moartea în gură/ şi vorbesc 
în neştire”. 


Urmărind cu atenţie modul de grafie a textelor scrise de poet, 
vedem că Aurel Pantea îşi nimiceşte poemul, regulile minime 
moderne sunt negate pentru a atrage atenţie asupra texturii 
spirituale, pentru a impune în ochiul cititorului peisajul lui negru, 
ca peisaj pe negru, ca revelaţie şi mecanism de fiinţare până la 
urmă... Ideea se dizolvă în spirit, cuvântul se face logoi... 

Plonjarea în arealul spiritual este o temă abordată de poeţi 
după anul 1989 în literatura română (şi nu numai de poeţi), ca 
semn al relaxării vieţii sociale şi ca libertate individuală într-o 
perioadă de libertinaj. Astfel, Eugen Dorcescu, plecând de la 
textele biblice, a realizat unele volume de poezie, traducând, în 
echivalență proprie, cărțile Scripturii, atent la o exprimare cât 
mai exactă, de teamă să nu strivească miracolul, limbajul fiind 

unul clasic, tema general acceptată, dar finalul, o poezie de 
rafinament şi claritate pentru ca adevărul să ajungă la cititor aşa 
cum îl aşteaptă, simplu şi înălțător (Vezi Biblice, Exodul, 
Ecclesiastul, etc.). 

La Paul Aretzu limbajul se mulează exact pe text, astfel că 
versul său dă naştere psalmului pur şi simplu, bazat pe canoane, 
dar cu amprentă literară evidentă. Sunt doar două exemple în 
care fondul spiritual, textura spirituală, s-a materializat în poezie 
(Vezi Cartea Psalmilor). Este o altfel de abordare, ea pleacă de 
la o altfel de vedere cu inima, adică: „prin lumina Lui vedem 
lumina” (Psalmul 36 din Biblie). La Aurel Pantea, probabil, că în 
background, se află viziunea prinsă de Dumitru Stăniloae, marele 
teolog român, în cărțile sale, acceptate ca viabile în mediul 
creştin ortodox. Virgil Podoabă, într-un studiu destul de elaborat, 
îl plasează pe Aurel Pantea în generaţia poeţilor optzeci, 
enumerând linii, direcții, sensuri. 

Probabil că la Alba Iulia, în zona acestui fel de poezie, Aurel 
Pantea tinde să fiinţeze o şcoală a celor iniţiaţi în poezia negrului 
pe negru pentru a intra în zona literaturii luminate. Poezia va 
trebui să exprime ceea ce urechea nu aude, ceea ce ochiul nu 
vede, dar fiinţa captează, receptează singularitatea, foamea de 
UNU... 

Şi totuşi, în ciuda poeziei scrise, Aurel Pantea este un poet 
sensibil, deschis în mod fatal spre porțile luminii, dar şi abrutizat 
de realitatea imediată, pe care o converteşte în poeme speciale, 
universul se dinamizează brusc sub revelaţia aceasta particulară. 

Poemele din volum sunt structurate pe două cicluri, timpul lui 
1993, vremea lui 2005, dar sunt unitare, se leagă prin stilul 
poetic. Poemele nu au titluri, par a se chema prin zicere, textul 
curge din text şi neagă textul şi lumile, dar la sfârşit, poetul dă 
cheia poemelor, în cuprins sunt titluri discrete, orizontul 
evenimentelor se deschide cititorului prin definiţii scurte, 
electrice. La fel ca în textele cărții Apocalipsa din Biblie, la 

sfârşitul acestora, se dezvăluie simbolurile, astfel poezia este în 
plină mişcare. 

Despre poezia lui Aurel Pantea s-a scris, în timp, în revistele 
literare, s-a scris cu seriozitate, s-au dat definiţii şi s-au 
explicat sensurile din punct de vedere literar. Dar poetul trebuie 
privit din perspectiva viziunii sale şi asta înseamnă inițiere, ori 
zidul pe care textele sacre îl pun în faţa cititorului neavizat este 
nimicitor. Poetul nu neagă de dragul de a nega, ci pentru a ieşi 
prin spiritual în lumea posibilă a existenţei lui negru, ori asta 
trebuie văzut ca existenţă, nu ca negaţie. De aceea Biblia face 
legătura cu arta, cu restul culturii necesare într-o lume care cade, 
este în ruină. Pantea nu se joacă de-a poezia, el dă sensuri noi 
textului poetic. 

Volumul are o prefaţă de Al. Cistelecan, intitulată Ultimul 
taliban (Negru pe negru) în care se afirmă: „„...Dar reunite, cele 
două volume de Negru pe negru fac cel mai „negru” lirism de la 
Bacovia încoace...”. Personal consideră că nu e în joc un negru 
lirism, ci o foame după porțile luminii, textul e doar mecanismul 
prin care temele, ideile, spaimele, erorile, temerile, taina sunt 
puse la dispoziţia cititorului inițiat. Aurel Pantea atacă tema 
poemului prin metoda via negativa, nu ştim nimic, dar puteam 
spune atâtea despre ceea ce nu ştim, prinzând logosul în plasa 
limbajului. 

Cităm dintr-un eseu dedicat poeziei lui Aurel Pantea şi 
perspectivei asupra poeziei române contemporane: 


„Aurel Pantea se dovedeşte cât se poate de straniu. De 
paradoxal. Astfel, conform unei interpretări tehnice a poeziei 
sale, el n-ar fi, neavând exuberanţa livrescă şi procedurală a 
tehnicianului, decât un postmodern circumstanțial, de al doilea 
plan. Şi nici n-ar avea cum să fie mai mult de-atât, de vreme ce, 
aşa cum au observat şi alții, ce-i drept, foarte puţini, el este 
funciarmente un vizionar. Un vizionar pur sânge, care este atât 
de absorbit de propria viziune şi atât de dominat de ea încât nu-i 

mai prea rămâne vreme de tehnicale şi artefacte sofisticate.’ 
(Virgil Podoaba. Eseu despre poezia lui Aurel Pantea. Centru si 
Provincie). 


In ultimul poem din volum, scriitorul se deschide spre şansa de 
a trăit un experiment unic, dăruirea proprie spre viaţa sa specială, 
de nerefuzat: 


„Curva se dă curvarilor, a zis, şi din el curgea/o dimineaţă 
pustie. Aceasta vorbea/cu multe voci. Nu mai citit, şi citesc în 
neştire,/nu mai umbla, şi umblu bezmetic, nu mai vorbi,/ şi nu 
mai tac din gură, nu mai privi, şi mă umplu de privelişti...”. 

lată că negarea face posibilă naşterea într-o altă dimensiune 
(uterul ca o dumbravă parfumată). 


Limbajul nu trebuie să deruteze, el edifică lumina pe care se 
sprijină negrul... 

Aurel Pantea îşi asumă această viziune, dar până la urmă 
fiecare poet are libertatea de a-şi asuma o viziune, poezia e un 
câmp în care culorile se schimbă, iar taina dansează, în curcubeu 
sunt şapte, ori şapte, este deplinul (Apocalipsa), forma care 
parafează legământul, pactul, iar dragostea acoperă totul, pentru 
că singularitatea e locul unde dansează universul, iar mama 
noapte naşte un poem... 


Octombrie, târziu 

Penumbra trandafirului 


Un poet în penumbra trandafirului, discret şi înconjurat de 
iubire. 

Constantin Marafet îşi fixează temele poeziei sale în tandrul 
volum purtând acest titlu, un titlu simbolic, plin de forță şi 
mister. Constantin Marafet, Penumbra trandafirului, Editura 
Fundaţia „Scrisul Românesc”, Craiova, 2013, carte de referinţă 
pe traseul poetic al scriitorului, pasionat de literatură, sensibil şi 
căutător de cântec în lumea de azi, cubică şi mov. Cartea este 
dedicată soţiei, Maria, un semn de normalitate într-o lume a 
experimentelor de tot felul. Poetul rămâne dedicat iubirii ca 
mister care ne ţine în echilibru într-o lume mişcată. Penumbra 
trandafirului este semnul acelui mister unic care marchează 
ființele, iubirea ca legătură cu celălalt pe orizontală, ca legătură 
cu Dumnezeu pe verticală. Titlul sugerează misterul pus în 
lumină de Umberto Ecco în cartea sa Numele trandafirului, 
misterul care dă sens vieţii. Misterul se potenţează prin tristeţe, 
este un joc al tristeţii la poet, specific vârstei maturității în care 
lucrurile intră sub o nouă lumină amară şi simfonică. Cuvintele 
curg cu prospeţime, discursul lui Marafet este continuu, fără 
sincope, marile teme îi sunt familiare şi refuză experimentele „la 
zi” din literatura română, preferă să rămână fidel temelor 
fundamentale ale vieţii, cuvintele au argint pe vocale şi ecou în 
inima cititorului. 

Poezia este atinsă de iubirea care viscoleşte amintiri, ziua intră 
desculţă în poem, întâmplări care vin peste om cu energia lor din 
altă lume, există un fulger în cafea, culorile se definesc, pot fi 
albe sau negre, zmeie de brumă peste zâmbete second-hand, un 
lăutar a dispărut fără urmă, culoarea singurătăţii nu plânge, 
poetul este copacul fără nume, şi-a rezervat o cetate de roze peste 
marile treceri din lume. Cântecul este mijlocul prin care poetul 
revarsă ideile sale spre cititor, spre cei care îi sunt aproape, 

cântecul discret, ştiut doare de iniţiaţi: „departe se aude o strună 
cum cântă/ la o vioară bătrână”. 
Taina: 


„am iubit până-n amin 

toate clipele uitării 

şi femeia cea albastră 

chipul ei din chipul mării 

mă aruncă-n disperare (femeie albastră)”. 


Tensiunea dintre cunoaştere şi sentiment se amplifică, femeia 
se transformă şi chipul ei intră în substanţele infinitului, mare o 
resoarbe în icoana ei, bărbatul se epuizează sub chemarea 
tăcerilor din munte. 

Unele poeme sunt scrise în stil clasic, au ritm, rimă şi detenta 
modernă, altele sunt poeme care se modelează sub muzicalitatea 
ideilor, poetul nu experimentează, el trăieşte clipele, fiecare 
poem are o istorie spirituală, amprenta suferinței, ori a bucuriei, 
poate a raţiunii, se simte în cuvintele lui. 

O armonie planează în fiecare poezie citită, sentimentul se 
înalță pe zmeie de brumă, întâmplările vin în vârful picioarelor, 
viaţa pare tot mai fragilă în elipsa ideilor de fiecare zi... 

Poezia se dinamizează sub imagini sau evenimente profunde: 
„iar casa mi se transformă/ într-o imensă lacrimă neplânsă (un 
fotograf)”; „şi spaţiul în care şedem noi/ îşi ia adio de la ultima 
culoare/ din care ne născusem (spaţii dilatate)”; „şi priveşte cum 
oglinzile se sparg singure (ultimul spectacol)”; etc. 

Constantin Marafet preferă spaţiul spiritual în care regăseşte 
echilibru, este un fel de retragere în lumea poeziei în care se 
simte în armonie cu frumosul: 


„pe strada din parc cu banca rece 
nimeni azi nu mai petrece. 
eu sunt umbra nimănui — 

din al veacului verzui 
las oraşul să se-aplece peste feerie 
eu ascult o simfonie (o simfonie)”. 


Complexitatea vieţii capătă rezolvări estetice, peste lume 
colindă tristeţea. 

Poemele sunt un răspuns la frământările pe care o persoană le 
are în acest ev clătinat de valori fragile în care faptele se 
întrepătrund până la disoluţie, totul poate intra într-un festin de 
zile mari cum scrie Ion Roşioru în prefața la carte, poetul îi 
răspunde modest cu poemele sale care pun în mişcare 
anotimpurile, declanşează întrebări, se aud şoapte, apele nopţii 
invadează dimineţile decupate în spaţii dilatate, fotograful de 
serviciu este prezent, dincolo de fotografie este o altă lume, 
marginea lunii ne atinge tandru, penumbra trandafirului 
invadează piaţa publică, refugiul este în oglinda iernii, vântul 
este amar pe drumuri de bronz, doar patima nopții înfige în 
oglinzi orizonturi fixe... 

Poetul pleacă de la poezia sa şi ajunge la titlu ca într-un 
repaus, balanţa stă peste lume, moartea începe să ne viziteze, dar 
iubirea este soluţia la luminile străzii... 

Volumul are o prefață bine scrisă de lon Roşioru, câteva 
referinţe critice de la Theodor Codreanu, Nicolae Dabija, Mircea 
Micu, lon Murgeanu, Viorel Dinescu, loan Flora, loan Holban, 
Emil Lungeanu, Emilian Marcu, Florin Muscalu, Ion Stanciu, 
Traian Gh. Cristea, Eugen Evu, Adrian Botez, Stan Brebenel, 
Dumitru Ion Dincă, loan Lăcustă, Constantin Stancu, plus 
curriculum vitae care ne transmite date despre Constantin 
Marafet. 

Poetul este un împătimit de literatură, organizator al 
Festivalului Titel Constantinescu de la Râmnicu Sărat, acolo 
unde au fost premiate numeroase cărți pentru literatura română, 
unde au fost lansați scriitori şi unde pasiunea pentru artă s-a 
evidenţiat ca un fapt de viaţă menit să spargă banalul zilei. 

Scriitorul este autorul unor cărți importante: Lacrima desculță 
(versuri, 1990), Nu sunt învins (versuri, 1991), Tăcerea 
galbenă/Jaune Silance (versuri, 2006), Eu şi sora mea umilinţa 
(versuri, 2008), Rădăcina înstelată (versuri, 2009); Popas între 
nori (versuri, 2010), etc., a primit numeroase distincţii şi premii, 
este membru al Uniunii Scriitorilor din România, editor, 
îngrijitor de carte, director al Editurii „Rafet”, a editat sau girat 
numeroase cărți şi autori din ţară sau diaspora, artizan al unor 
ediţii bilingve, etc. 

Mircea Micu nota despre Constantin Marafet: „Are ceva din 
limbajul parfumat al unui timp iremediabil pierdut, există în 
versurile sale un aer voit de vetustă melancolie, o stare de 
angoasă provincială provocată, o autoironie dovedind umor şi 
inteligenţă artistică”. 

Volumul de faţă probează argumentele celor care au scris critic 
şi cu atenţie despre opera acestui scriitor care marchează 
literatura de azi în felul său romantic şi lucid în acelaşi timp. 

Versurile poetul aduc concluzia demersului său: „noi ne iubim 
la încheietura unei ape/ aici, de la facere şi dincolo de moarte 
(dincolo de zare)”. Constantin Marafet nu-şi ascunde rădăcinile, 
le vrea înstelate, poezia sa are ceva din Nichita Stănescu, Marin 
Sorescu, loan Barbu, Bacovia, chiar Minulescu. Este viziunea sa, 
una sinceră şi constructivă prin efectele versurilor care picură 
peste trandafirul care sfidează zmeiele de brumă, ori păsările care 
ies din joben... 


Ianuarie, 2014 

Orologii de duminică 


Pentru George Holobâcă poezia este un timp aşteptat, o 
sărbătoare în care se regăseşte cu cele curate şi înalte, când 
redobândeşte bucuria de a pătrunde în intimitatea versului şi 
pentru o dulce evadare în cultură şi marele sclipiri ale clipei. 
Poezia sună la oră exactă în sufletul poetului, este prezenţa 
odihnei în poem. 

Cu volumul de versuri Orologii de duminică apărut la Deva: 
Editura Călăuza v.b.- 2008 el testează limitele poeziei sale 
abordând cu mult curaj teme personale dar şi teme generoase. 
Volumul are o variantă în limba franceză cu titlul „horologes de 
dimanches” permițând o interesantă deschidere spre marele 
bulevard cultural al Europei. 

George Holobâcă încifrează gândurile sale poetice în formule 
personale calde şi pătrunzătoare: apa visează, umbrele şi 
flăcările sunt alături, cocorii sparg monotonia melancoliei şi pun 
sigiliu pe mesaj, timpul este spart, poezia profundă este motivul 
ieșirii din peisajul cotidian pentru a descoperi silabele genezei şi 
oglinzile de rouă. Călătoriile poetice ale autorului sunt virtuale, 
starea este una de respect pentru versul care îți sare în faţă 
precum lupul bătrân şi pentru cultura serioasă, un gest de regăsire 
a spaţiului etern în care credinţa oferă certitudini , iar macii din 
grâu culoarea spirituală a poeziei durabile. 

Pentru Holobâcă, în mod cert, cunoaşterea are ceva care dă 
mister şi siguranţă, atingerea ideii îl marchează şi poezia ţâşneşte 
în cuvinte alese cu atenţie, chiar cu teamă, cu sfială şi bucurie, 
descoperirea tărâmului interzis: „mă străduiesc să fiu ecoul/ 
cireşilor ce înfloresc cu florile-n pământ/ dar şi călător pe apa/ 
ce se varsă în cer/” (Cunoaştere). 

Motivul cocorului care săgetează cerul spre alte patrii este unul 
copleşitor, dorul călătoriei cu vehiculul numit poem este o 

experienţă spre absolut: ,„ vine de nicăieri/ şi n-ajunge la capăt/ 
precum în zero/ încap toate numerele/ şi rămâne totdeauna loc 
pentru altele// numai Dumnezeu învinge/ zările fără margini” 
(Ochi de cocor). 

Pentru siguranța versului său poetul apelează la valorile 
clasice, verificate, ale poeziei române din orice vreme: Lucian 
Blaga şi Tudor Arghezi. Dar insistă şi pe valorile creştine 
luminoase, venind cumva dinspre cultura franceză încercată prin 
operele lansate în acel spaţiu literar. Sunt motivele sale creatoare 
pe care îşi bazează scrisul, un scris ce continuă temele vechi şi 
noi ale poeziei. 

Creaţia este motivul preluat de la poetul Lucian Blaga, creație 
care se scurge spre relaţia dintre două fiinţe: „când a modelat 
lutul/ lui Dumnezeu/ i-au curs/ printre degete stelele/” , iar de la 
Arghezi motivul zeilor iviţi din mucegaiuri şi noroi. 

În poezia întitulată simplu patru se dezvăluie deschiderea 
conştiinţei poetice a scribului spre cele eterne, spre siguranța 
salvării, e cineva care veghează pentru ca lumea să nu o ia razna, 
pentru ca făuritorii de miracole să rămână în echilibru pe un 
atom, brusc anul are treisprezece luni, săptămâna opt zile, ziua 
douăzeci şi cinci de ore, dar exista şansa pentru ca poetul să fie 
contemporanul aceleiaşi secunde ... Este aici prezentă partea 
spirituală a lumii, cea în care limitele sunt elastice şi în care lisus 
desparte certitudinea de incertitudine. E modul de închinare a 
poetului, prin vers. 

În zbuciumul cotidian imaginea mamei este una a curăţiei: 
„Ană Floare Ană Floare/ mamă cu zăpadă pe rochie "(macii din 
grâu). 

În pasta poemului scris de George Holobâcă se află idei care 
vibrează şi care fac poezia să aibă silabe de fosfor:” străzile 
vibrează/ cum corzile de chitară”; „în aerul umed îngerul 
rugineşte/ tot aşteptând orologiul duminicii/"”; „poemul e-n 
genunchi/ roşi până la os/ pe piatră/ în trupul urzit/ din 
rugăciune/”; „fetele aruncă oglinzi/ pe câmpii”. 

În acest joc poetic, însă, poemul pare scurtat brusc precum 
ramura de pom, pentru a rodi, versul este reţinut, fără să lase 
efectele să curgă până la capăt, ceva îl împiedică pe poet să ducă 
suferinţa cuvintelor la final, e tehnica misterului, dar şi aerul 
personal al poeziei, doar iniţiaţi ajung să prindă frăgezimea 
scrierii. Uneori versurile curg fără a atinge esenţa, autorul 
acceptând starea poetică în stil propriu, cu grija de a nu sparge 
coaja ideii. 

Totuşi scriitorul acceptă sacrificiul, este unul interior, de 
zbatere: „dacă ai fi pasăre/ ai plăti cu cântecul tău/ vămile ”. 

Revolta împotriva dezechilibrelor sociale este una angajată, 
poeții ceauşişti s-au călfănit, au uitat de tronul proletar, au palate, 
au pus botul la trai de nababi, dar sunt deja pe pluta meduzei, 
alunecând în ape fără timp şi ecou. Brutal este şi poemul punk — 
poeme, cumva ieşind din tiparul poeziei, este aici şi un exercițiu 
el experienţelor de azi în care poezia este călcată în picioare, 
pentru efectul experienţei pe o boabă de muştar... 

„Doamne,/ nu răsturna/ ordinea lucrurilor/ primeşte şi toamna 
aceasta/ ofranda livezilor”. Peste toate este necesară intrarea în 
normalitate, în rod şi frumos, ca şansă oferită fiecăruia. 

Autorul este membru al Uniunii Scriitorilor din România — 
Filiala Alba — Hunedoara a mai scris: „ Armura de lut”, „Via 
caprelor”, „Purgatoriul cocorilor”, „Gloria zăpezii” , iar volumul 
actual este dedicat copiilor săi elis şi iulian, ca gest suprem de 
cântec de duminică pentru cei care vin după noi, pentru că 
„polenul din matricea lacrimii/ fecundează istoria”. 

Chiar dacă poezia curge simplu, fără semne prea multe, 
cuvintele au litere mici la început de vers, e semnul că ceva 
continuă dintre poet spre lume şi mai departe, iată „în piețele 
publice/ sfinţii coborâţi din icoane/ împart orăşenilor/ pâine şi 
zale”. 


Noiembrie, 2009. 

Abisul de lângă noi... 


ABYSSUS ABYSSUM INVOCAT, este volumul de versuri - 
testament de zile bune şi de zile rele, testament continuare din 
cuvintele poetului amestecate cu vorbele oamenilor, purificate de 
zicerile lui Dumnezeu. Este o antologie de autor, a fost făcută 
public la Bucureşti: Editura online  „Semănătorul” — Martie, 
2009, deşi editorii adevăraţi ar fi trebuit să facă tot posibilul 
pentru a lansa cartea şi în format clasic, pe suport de hârtie, 
accesibilă publicului din oricare zonă a iubitorului de frumos. 

Totul se adună în jurul temei, se coagulează pe firul poveștii 
de a fii om şi de a crede în Cel de Sus, în Yah Elohim în 
împletirea aceea de dor, uitare şi vinovăţie, poveste a unei vieţii 
simțind absenţa-prezenţei lui Dumnezeu, sunt poeme din scrierile 
mai vechi ale lui Eugen Dorcescu: Omul de cenuşă (antologie 
1972 — 2001), 2002; Biblice, 2003 ; Elegii, 2003; Moartea 
tatălui, 2005; În Piaţa Centrală, 2007, Omul din oglindă 
(antologie 2003 — 2008), 2008. Excepție face Rugăciunea 
regelui Manase, plasată în final, înainte de Epilog, dar apărută 
încă în 2001 (în volumul Exodul) şi preluată de Biblice. 

Deci, Eugen Dorcescu îşi propune o carte de aducere aminte a 
scrierilor sale cele mai adânci, mai abisale, privind în oglinda 
poemelor care sunt aduse în prim plan de îngăduinţa divină. 

Relaţia  om-poet-artist-eremit-Dumnezeu- singurătatea ca 
prezenţă absolută a luminii, abisul în care fiecare poate cădea fie 
în sus, în Dumnezeu, fie jos, în omul de pământ amintind de 
Adam cel care a fost întâiul. 

Se poate observa în acest volum evoluţia psalmului scris de 
Eugen Dorcescu de la simple consideraţii şi observaţii ale celui 
care crede, pe seama poveştii zilnice, la consideraţii înalte. 
Poemele au numere în locul titlului, e aici şi o taină a celui care 
îşi cântă credinţa ca relație pură şi intensă, abisală, numerele 
fiind o legătură directă cu acele cuvinte unice venite de Sus. La 

vechii evrei alfabetul era mult mai deschis, fiecare cifră avea şi o 
valoare numerică, de aici esenţa zicerii exacte, în stilul ştiinţei de 
a ţine universul în echilibru în faţa abisului din Dumnezeu şi a 
abisului din om. 

Prologul volumului este intens şi deschide perspectiva 
scrierilor ce urmează: 


„N-a fost cu neputinţă. N-a fost greu./Aseară am vorbit cu 
Dumnezeu./La fel de clar, de simplu, de senin,/Cum ai tăifăsui cu 
un vecin... /E drept că El tăcea. Sau, mai curând,/lradia în 
fiecare gând,/În fiecare şoaptă şi impuls,/În fiecare zbatere de 
puls./Doar eu grăiam. Şi iată că, treptat,/Discursul în tăcere s-a 
mutat, /Tăcerea s-a umplut de sens şi ţel,/Tăcerea era drumul 
către El./Aşa-l vorbeam. Spunându-l tot, deschis,/Aşa-l vorbeam 
: Abis lângă abis”. 


Prezenţa Celui Divin nu poate fi evitată de psalmistul poet, în 
orice fapt a zilei este prezent, în oamenii care au căzut, într-o 
clădire în ruină, într-o zi de iarnă dificilă, ca lepra, toate trimit la 
evenimentele unice ala cititorului de cuvinte divine, ale 
martorului Scripturii, căci asta este Eugen Dorcescu, martorul, 
prin poezia sa. 

Natura relevă prezenţa Divinităţii prin frumuseţea absolută: „Și 
totuşi, în străvechea primăvară,/Mă pierd. Şi-s fericit. Un altul 
sunt./Ins de ţărână, sânge şi Cuvânt,/Ce vede pomi şi flori întâia 
oară”. 

În scrierile sale Eugen Dorcescu priveşte tragedia umană din 
perspectivă Biblică, este viziunea sa profundă despre toate, o 
viziunea pe care nu o tăgăduieşte şi de care nu fuge, o viziune 
care îi dă energie şi fură energia într-un sens pozitiv: „Modelu- 
nfățişat de Marea Carte/ Ne e tot mai abstract şi mai străin./ 
Fiinţe purtătoare de venin,/ Murim încet şi reproducem moarte”. 

Poetul psalmist preia din stilul celor care au scris şi copiat 
Scriptura, şi-a asumat rolul de a primi veşti din abisul perfect la 

modul delicat al scribului care scrie pur şi simplu adevărurile 
prin Ochii lui Dumnezeu, e aici un model specific Vechiului 
Testament din Scriptură împletit cu memoria scriitorului modern 
care a cunoscut frământările vremurilor din urmă. Uneori poetul 
trăieşte la intensitate maximă relaţia specifică doar creştinilor 
practicanți, este epuizat, dorind să se sfârşească totul, ca o 
eliberare, dar de fapt versul reîncepe lumea de la început cu 
fiecare poem numerotat riguros, pentru a nu scăpa evidenţei 
divine, trimițând spre eternitate. 

Prezenţa omului afectat de păcat este insuportabilă Eremitului: 
„Azi-noapte, printre blocuri, un beţiv/ Râdea strident, striga, 
sporovăia./ Şi-un grup de-aceeaşi teapă-l însoţea,/ Încurajând 
delirul lui tardiv”. Este imaginea căderii totale a omului, iadul 
care începe de aici. 

Singura şansă pentru cel lucid, pentru cel care veghează, 
martorul liniştit este lauda: 


„Lăudat să fii, Doamne,/pentru lumină şi soare,/lăudat pentru 
alba ninsoare,/lăudat pentru ploi, pentru grâne,/lăudat pentru 
luna şi stelele, ceclipesc primăvara în râu şi-n fântâne./Lăudat 
pentru bucata de pâine,/şi pentru paharul de apă, date mie 
ieri,/date azi, date mâine./Lăudat că eşti Duh. Că-mi vorbeşti/fie- 
n vis, fie-n suferinţă, fie-n gând./Fiindcă eşti./Lăudat pentru- 
nmiresmatele ierburi. Pentru/frunze şi flori./Lăudat că-n final mă 
omori... ”. 


Finalul psalmului nu este unul trist sau pesimist, este chiar 
eliberarea de trup, ieşirea spre cer, lauda nu este zadarnică, se 
simte aici una din dimensiunile credinţei: nădejdea, apoi 
moştenirea vieţii veşnice, într-o altă dimensiune, tensiune 
poemului se rezolvă mai mult prin ceea ce nu spune, prin tăcere 
în sensul marilor profeţi, revelaţi în Scriptură. 

Unitatea de măsură a zilei este dată de prezenţa lui Dumnezeu: 


2 


„Faptul că eşti şi nu eşti/ e o zi”. 

Suferinţa este modul de cunoaştere al credinciosului: „Lacrima 
Chiar, căzută pe piatră,/ are formă de cruce”. 

Deschiderea spre eternitate dă poetului psalmist emoția adâncă 
a celui care vede dincolo de semnele zilei, emoția care afectează 
trupul prin puterea ei de a veni din altă dimensiune: 
„infiorat până-n măduvă, deasupra negurii ultime,/ deasupra 
negurii primordiale”. 

Raportul om -Dumnezeu este tranşat clar, fără speculaţiile 
intelectualului fermecat de  abisul propriu: „Aceasta e 
desăvârşirea/ nimicului./ Tatăl poate exista/ fără lume./ Dar 
lumea/ nu poate/ exista/ fără Tatăl”. 

Asumarea destinului propriu aşa cum a fost proiectat de 
Dumnezeu pentru fiecare, în mod specific, fără generalizările 
mundane este dimensiunea memoriei de artist şi de om: „Arunci, 
mă ridic,/ şi Domnul, zâmbindu-mi,/ mă duce pe drumul ştiut,/ în 
calvarul ştiut:/ un om şi o cruce”. 

Dreptatea lui Dumnezeu se vede în fiecare vers, Eugen 
Dorcescu nu speculează, lasă vederea spre viaţă nealterată de 
viclenia umană: „Plouă peste biserica veche, de/ lemn, plouă 
peste ierburi şi cruci,/ peste scheletele celor vii, plouă/ după o 
misterioasă măsură”. 

Sunt versuri în acest volum care tranşează speculaţiile poetice, 
apelând la revelaţia divină: „Lumina —/substanţă/a eternității”. 

Prin cuvinte omeneşti, poetice, evident, poetul psalmist evocă 
raiul, viaţa de dincolo, cu mijloacele care ne sunt puse la 
îndemână în această dimensiune: „Stele şi constelații nu sunt/ 
decât schelete de sfinţi, risipite/ în lutul văzduhului ”. 

Mesajul divin este scris în noi, nu-l putem evita, este clar şi 
trebuie astfel asumat, Dumnezeu şi-a făcut partea, e rândul 
nostru: „Oamenii doar,covăârşiți de lumină,/ par gârbove semne,/ 
hieroglife de tină”. 

Există şansa ca cei care sunt aleşi şi acceptă această alegere să 
vadă ceva din lumea de dincolo: „Domnul arată celor/ aleşi/ un 
mic paradis,/ un eden virtual,/ înainte de stingere”. 

Această privire descoperă eremitului sensul morţii, ca legătură 
a omului de trup şi despărţire de Dumnezeu, pentru o clipă, apoi 
totul se întregeşte: „Toate cele ce sunt/ se împart, ne-mpăcat,/ 
între cer şi/ pământ,/ între lut şi văzduh./ Moartea doar mediază/ 
între carne şi duh”. 

În poemul 90 există definiţia stărilor prin care trece ființa 
umană, posibile stări, accesibile prin voia divină, trei stări, trei 
ceruri, unul jos, altul sus, revelaţia ca certitudine a ceea ce încă 
nu este, esenţa credinţei depline, mărturia celui condamnat la 
moarte: „Al treilea şi ultimul nivel,/ Cel revelat, e mai presus de- 
aceste/ Închipuiri şi-nspăimântări terestre./ Doar duhul se 
încumetă spre el,/ Doar duhu-n zboru-i liber către El,/ Şoptind, 
ca ucenicul: Domnul este!”. De fapt prin mărturia aceasta omul 
îl strigă pe nume pe Dumnezeu, acest este numele Lui, aşa cum 
şi l-a spus lui Moise, la zis omului, deci. Copilul îşi cheamă tatăl. 

Volumul se încheie cu o rugăciune, este umilinţa celui care ştie 
dimensiune abisului, încheind cercul cunoaşterii prin psalmul 
poem, este exemplul celui care ajuns în locul ultim al existenţei 
face legătura, în trup fiind, cu Dumnezeu, e Rugăciunea Regelui 
Manse, după Scriptură, o rugăciune sinceră, a celui descoperit în 
faţa lui Dumnezeu, a celui, încă, rob în carnea limitată: „Căci pe 
Tine Te laudă toate puterile cerului,/ şi a Ta este slava, în vecie. 
Amin!” E o traducere de text biblic, simplu, etern. 

Cartea se încheie cu un prolog, încheierea care denotă revenire 
lui lisus, apocalipsa, descoperirea ultimă: „Crezând şi totuşi nu. 
Căci, mai presus/ De vorba noastră vană şi firavă,/ Resimt 
Cuvântul răstignit în slavă/ Şi-mpurpurat pe crucea lui lisus”. 

Efortul spiritual, bătălia omului cu sine, cu neştiinţa sa, cu 
limitarea sa, efortul de cunoaştere prin psalm, după modelul 
scribului din vechime, măsurat cu viaţa sa, este cuprins în această 
carte semnată de Eugen Dorcescu, eremitul prins în poemele 
sale, prin care a murit, a înviat şi s-a salvat de la uitare... 

Volumul nu este unul comod, autorul a folosit teme, idei, 
cuvinte, imagini, trimiteri care au importanţă doar pentru cel 

inițiat cu abisul, la limita dintre poet, teolog şi eremit, păşind 
peste marginea abisului, cu toate consecinţele. 

Cititorul va trebui să-şi asume responsabilitatea cunoaşterii în 
momentul în care abordează volumul, pentru a înţelege discuţia 
această simplă, dar necesară şi de a accepta transformarea sa pe 
timpul discuţiei cu vecinul său, de partea cealaltă a abisului, 
Dumnezeu... 


August, 2009. 

Evadarea din melancolie la Mircea Stâncel, 
sau moartea ca ordine desăvârşită 


Mircea Stâncel are ambiția de depăşi limita liricii sale, 
abordează o zonă a realităţii dure, tranşant, în cartea dincolo de 
melancolie(Alba Iulia: Colecţia revistei de cultură „Discobolul”, 
2013. Carte finanțată de Consiliul Judeţean Alba prin Biblioteca 
Judeţeană „Lucian Blaga”), versuri ale unei discipline 
existențiale asumate. Poemele sunt scrise aparent simplu, titluri 
cu litere mici, finalul deschis, doar pauza de trecere la o altă 
stare, teme ale zilei într-o locaţie impusă. ...Temele omului 
obişnuit care tânjeşte după fericire într-o lume mult mai 
complexă decât îşi poate imagina. Volumul este un poem 
continuu, deschis şi închis totodată pentru că poetul lasă poezia 
să curgă spre limita de sus a destinului. 

Aşadar, poetul reuşeşte cu acest volum să iasă din spaţiul 
tristeţii şi deprimării, să evite criza personală acceptând realitatea 
cu ambiţie şi deschidere. Se tratează de căderile zilnice, normale, 
prin poezie, prin luciditate, prin aşteptare ca loc de reevaluare şi 
detentă. Energia poeziei sale vine din ambiția de a pipăi poemul 
ca pe un lucru real şi sigur, o monedă de schimb pentru 
acapararea proprietăţii unice, irepetabile a sufletului. Sinele care 
ne modelează timpul, trupul şi care se modelează. 

Direcţiile din care se alimentează poezia lui Mircea Stâncel 
sunt multiple, de la simbolism şi modernism la realism şi 
nihilism, de la absurd la romantism, toate bine egalizate prin 
catalizatorii  postmodernismului. Diferența o fac lucrurile 
apropiate, aproape banale, relațiile nevăzute, misterul unei tristeţi 
care s-a metamorfozat. Sunt influenţe ale şcolii de la revista 
„Discobolul”, acea negare a existenţei prin culori dure şi limbaj 
bine cântărit promovată de Aurel Pantea sau de ceilalți poeţi din 
cercul de la Alba Iulia. Poetul le depăşeşte prin experiența 
proprie şi prin acceptare dreptului său de proprietate aşa cum l-a 

primit. Simbolul dreptului de proprietate invocat adesea în aceste 
poeme, intitulate poeme topografice subliniază sinele care ne 
deosebeşte şi care merită acceptat, prețuit şi pus în valoare în 
viaţă, ca viaţă pe malul Mureşului şi malul veacului... 

Sunt două cicluri care marchează materia lirică a volumului: 
arbore genealogic şi interogatoriu în amurg. Întoarcere şi salt, 
întrebări care nu s-au pus, întrebări care ni le punem, întrebări 
venite târziu când reperele topografiei lirice indică un spaţiu ale 
suferinţei discrete. 

Care sunt proprietățile poetului? Iubire, spaţiul strict 
determinat al existenţei, poemul înfrunzit, cântecul care face 
legătura cu sinele, corpul ca revoltă, sângele ce pune în mişcare 
ziua, casa părintească care rezistă prin vreme, levitaţia interzisă, 
locul exact unde vine poemul şi speranţele, prietenul, moartea 
ca ordine desăvârşită. Exemplele pot continua, sunt la 
îndemâna fiecărui om, dar Mircea Stâncel le face să fie altfel. 
Poezia face diferenţa. 

În volum sunt unele poeme exemplare: 


Nu mi-a spus nimeni ca într-o zi vine ea 

atât de decisă, atât de neiertătoare, atât de învingătoare, 

cu toate străzile bine fixate pe piept, 

cu toate nopţile călcate în picioarele pure 

cu degetele ei desenate de michelangelo, 

cu toate aromele tipărite pe pielea ei aurie, 

cum a găsit strada asta atât de ascunsă? (a venit ea să se facă 
văzută). 

Fraza poemelor curge liberă, cuvintele se leagă cu 
dezinvoltură, imagini şi asocieri speciale, un limbaj eliberat de 
teroarea extraordinarului bine alcătuit şi regizat. Cititorul 
descoperă noi peisaje ale realităţii: în trupul meu întâmplările îşi 
ling atent rănile, toate cămăşile sunt moarte de o jumătate de 
secol; am văzut mari catastrofe şi o basculă de profeţi mincinoşi,; 
e vremea unui alt timp, e timpul unei alte vremi; zăpada se 
aşează netulburată peste fostele urme, peste fostele vicii; lumea 

se luminează doar cu morminte (!, de reținut); consumatorii de 
imagini curate; pământul se ridică la cer, cineva spune că pe o 
scară mare cerul va cobori; etc. 

Ciocnirea de realitate, ieşirea din melancolie, este întâmpinată 
cu bărbăţie: 

Adevărul, cum vă spuneam, este o femeie uşoară, 

este o desfrânată care-şi îndoapă iubiții cu paturi pline, 

ea scuipă îndelung peste armata perdantului 

şi se urcă mereu în carul celui care câştigă; (certitudini 
incerte). 


Poemul topografic este un ciclu care se repetă, novaţia pe care 
o face Micea Stâncel cu această nouă tehnică de a spune poezia 
altfel, este una reuşită, specială şi îi aparţine, cititorul, aparent, 
este mirat de revenirea ei, dar efectul este unul pertinent: destinul 
ne haleşte pe toți! 


Cineva îmi presează casa de la ţară cu călcâiul 
şi brusc apar crăpături în pereţi, în geamuri, 

e numai var şi sticlă pe podele, 

nu am cum să-l depistez pe omul ăsta, 

deşi stau la pândă, întreb vecinii 

ŞI ei nu ştiu nimic, 

aprind toate becurile să-i văd paşii, 

deschid porțile şurii dar nimic, 

nu-mi răspunde nimeni; (poem topografic). 


Mesajul poemelor este unul deschis, discursul se destinde la 
final: „între timp toamna alungă oamenii din cimitir cu mănuşile 
în mâini” (poem topografic). 

Al. Cistelecan scrie despre poezia lui Mircea Stâncel: „Partea 
cea mai consistentă (şi liric şi dramatic) a volumului e chiar cea 
care face reportajul acestei agonii a singurului loc paradisiac prin 
care a trecut poetul. Acesta e, de fapt, şi sâmburele iradiant al 
cărţii, cel din care răsare nostalgie ca agonie”. 

Aurel Pantea remarcă despre poezia lui Stâncel: „Atenţia la 
metamorfozele spiritului poetic, din imediata contemporaneitate, 
nu-l determină pe Mircea să cadă în minimalisme îndoielnice. 
Cotidianitatea, atât cât este prezentă în poemele sale, este 
suspectă de inautenticitate, coruptă şi înstrăinată de adevăruri 
originare”. 

Casa, unică şi specială, este locul unde evadează din realitate, 
puterea de regenerare şi locul ce pot relega căderile şi tensiunile 
zilnice în viaţa unui om. Casa indestructibilă, care te poartă, ca o 
arcă, peste timp şi neant. 


Unde găsesc cimentul etern, indestructibil, 

dar mai ales, unde găsesc cărămida fără fisuri, 

din care sunt făcute cetăţile medievale 

dar mai ales meşterul, genialul de el, 

cel care îşi topeşte iubita din nou 

în toate zidurile, 

în toate moleculele de ciment 

în mortarul ce îngheaţă pentru totdeauna; 

unde mai găsesc cofrajul acela ce înghite timpul (casa cu o mie 
de crăpături). 


Mircea Stâncel este la maturitatea creaţiei sale, o face fără 
compromisuri, cu stări exemplare, cu o dârză continuitate care 
sparge echilibru vieţii moderne şi recuperează dimensiunile 
eternității - cel puţin pentru sine, se confirmă. Un volum prin 
care poetul s-a eliberat de melancolie şi a intrat în structura 
materiei care ne ţine, sprijinindu-se pe o spiritualitate fără 
compromis, conform viziunii sale bine argumentate. 

Să-l cităm pe poet: „cu cât mai multă imaginaţie, cu atât 
sângele poate zbura mai sus (o pată de sânge). 


20- 21 noiembrie 2014 

Respir sub alt cer... 


(Nina Ceranu — Respir sub alt cer, Timişoara, Editura 
„eubeea” — 2009) 


Nina Ceranu ne invită tranşant la o călătorie spirituală între 
două lumi în romanul Respir sub alt cer, o poveste aparent 
simplă, povestea unui om la sfârşitul zilelor sale, epilogul unui 
destins, apoi efortul de a rezista timpului prin scris. Romanul a 
avut drept consilier editorial pe Ilie Chelariu şi lector pe Eugen 
Dorcescu şi a apărut sub egida Fundaţiei Culturale „Orient 
Latin”, Timişoara. 

Întâmplarea se petrece la Clinică, acolo Iachint scrie un jurnal, 
un scurt jurnal în care zilele se topesc sub apăsarea bolii, în 
prezenţa Annei, soţia, a medicului, a timpului bolnav de 
perspectivă. Experienţa e una brutală, care macină memoria 
pentru că boala marchează partea intimă a fiinţei, dar speranţa că 
acele ultime cuvinte scrise vor da o altă dimensiune omului prin 
mărturia sa. 

Povestirea este una reală şi simbolică în acelaşi timp, omenirea 
bolnavă aflată la sfârşit de veac, cu ultimele impresii, cu 
nădejdea în mesajului pe care îl lasă prin scris pentru o altă lume 
care vine după ea, cu boala care este un personaj mai mult decât 
real. Ieşirea din singurătatea destinului se face deci prin 
povestire, acea înşiruire de fapte, nume, imagini, anotimpuri, 
spaimă, eroare, amintire. 

Cartea are o prefață de Cornel Ungureanu care conchide că 
Nina Ceranu pune în lumină mesajului despre concluziile unui 
om referitoare la existenţă, într-o lume care şi-a pierdut 
identitatea. 

Romanul are ca temă speranța omului de a sta între două lumi, 
posibilitatea de a rezista sub alt cer, o idee creştină simplă dar 
profundă. 

Personajul povestirii pare a fi autorul cărţii, de fapt scriitoarea 
se transpune în mintea celui aflat pe patul din clinică şi, 
surprinzător, reuşeşte să pătrundă în lumea bărbatului care îşi 
pierde viaţa treptat, cu fiecare zi, conştient, atent la soţia sa 
Anna, privind ca într-o oglindă întoarsă, reuşind să citească viaţa 
din vorbele, din reacţiile ei, din teama ei, cumva detaşat de 
tragedia proprie. Scrierea poveştii dă senzația de viaţă din plin, e 
narcoza care ţine sub control durerea fizică şi durea spirituală 
care o urmează, prin refuzul perspectivei imediate. În spatele 
textului scris se simte tragedia dură, trăită, posibilă, în planul 
realității imediate, mesaj pe care autoarea reuşeşte să-l transmită 
prin empatie. 

Clinica este într-o altă ţară, departe de arealul normal al 
personajului, calculele vieţii sunt altele, peisajul din fereastră 
altul. Se simte efortul de a evada din criza existenţei cauzată de 
boală. Boala e una reală, devine personaj, e personajul de fiecare 
zi care declanşează energiile morţii, paradoxal, tragedia se 
transformă în speranţă, în imn dedicat vieţii trecute, prezente, 
viitoare, un imn discret, implicit, necesar. Cântecul dedicat vieţii 
ca viaţă, cu toate momentele cruciale: dragoste, moarte, boală, 
călătorie, speranță, mesaj, călătorie, ieşirea din criză prin 
perspectiva altui cer. 

Acest lucru rezultă din vigoarea imnului, nu din explozia 
expresiei. 

„Orice zi în lumină e o binecuvântare de la Dumnezeu. 
Aproape că nu mai contează cum o trăieşti. E suficient să vezi 
soarele, să te mângâie cu căldura lui şi să simţi că încă eşti în 
atenţia lui Dumnezeu.” —aceasta este starea povestirii, esenţa ei, 
să fii în atenția lui Dumnezeu, ultima frontieră pentru sufletul 
apăsat de timp, durere şi veşnicie. 

Viaţa din Clinică este spartă de visul dragostei carnale, un vis 
care demonstrează energiile neconsumate ale ființei, explozia 
vieţii care biruie moartea, femeia aceea din vis e reală dar şi 
simbolică, e poate moartea, femeie fără chip, ca o statuie vie din 

antichitate, lut şi simbol, amintirea Evei care dă viaţă şi aduce 
moarte în acelaşi timp, prin păcat. Amestecul acesta e doza 
necesară pentru existenţa zilnică. „<<E tot moartea, mi-a trecut 
prin minte. Femei ca ea n-am iubit niciodată, atunci cum de la 
asta mă fascinează hidoşenia trupului ei?> Avea pielea poroasă, 
ca şi cum toată apa s-ar fi scurs din ea şi-ar fi rămas aridă, ca un 
pământ peste care s-a instalat seceta”. 

E apoi visul declanşat poate de tratamente, poate de mişcarea 
creierului în jurul ideii de viaţă, e visul de început al dragostei, o 
dragoste eternă născut din lipirea ființelor gemene, el şi ea, 
matricea de la început, formula care rezistă timpului, cu toate 
darurile şi erorile posibile. Regăsirea sinelui în sinele cu alte 
forme, cu alte tristeți. 

Această dragoste care revine brutal în vis şi în existenţa eternă, 
dar reală, e un cântec, e poemul dar şi povestirea, moartea şi 
renaşterea, căderea în păcat şi eliberarea prin ritual, acolo, la 
marginea mării, în aerul sărat şi înalt, ceva între libertatea 
absolută şi închisoarea absolută, presiunea care naşte dragostea şi 
prin memoria cărnii. 

Întrebarea fundamentală: de ce ea şi nu altă femeie? Răspunsul 
e poemul ritmat de idee. 

Cântec de lebădă, cântecul plecării. 

Ultimele cuvinte: Anna, Anna, apoi o luminiţă care vestește alt 
cer. 

Trecerea e posibilă, conştiinţa trecerii se fixează prin scris, 
ultimele puteri pentru a depune mărturia despre viață, cuvintele 
simple care conțin complexe timpuri trăite. 

Nina Ceranu a preferat simplitatea povestirii pentru a reda 
tragedia existenței, dar şi grandoarea ei, la limita dintre două 
lumi. Mesajul devine puternic cu fiecare poveste din povestea 
cea mare de la Clinică. Ideea sinuciderii, posibilă în situații 
limită, e depăşită de speranța altui cer. Valorile creştine biruiesc, 
viața omului nu e a omului, e stropul de aur venit din alt cer. 

„Modalităţile despre modul cum să înving boala au devenit 
cele mai importante şi încep să semene cu o meserie. Pot să scriu 
cel puţin un tratat despre încercările de a mă eschiva, ca să mă 
furişez de Neprevăzuta”. Lupta cu boala e o stare a energiilor 
primare. Romanul aruncă o perspectivă asupra viitorului mundan 
prin descrierea tradiţiilor specifice românilor după moarte, 
tradiţii care încep devreme, insul care îşi cumpără sicriul de 
timpuriu pentru a fi sigur de respectarea ritualului, pentru liniştea 
proprie şi pentru ochii celor care rămân. 

Romanul trimite la o altă experienţă literară redată însă prin 
versuri de Valeriu Bârgău în volumul Tratat despre morţi, apărut 
după moartea poetului, în anul 2008, sub îngrijirea soţiei 
acestuia, Mariana Pândaru, un volum care are ca obiect viaţa 
individului pe patul de spital, la limitele posibile, sub tensiunea 
altei existenţe. 

De fapt e povestirea unui om, marinar, care în timpul vieţii a 
călătorit în lume şi acum, la final de existență, călătoreşte, 
compensatoriu, la modul spiritual, e mişcarea spiritului care 
atrage celălalt cer. 

Bestia învingătoare şi lisus 


Aurel Pantea ţine la starea poeziei sale în lipsa energiilor care 
pleacă la un moment dat din viața poetului, din pricina bolilor, a 
viciilor de tot felul, a gloriei care stă cu poemele în dinți. Cu 
volumul Nimicitorul, bine primit de critică şi de iubitorul de 
poezie avizat, volum apărut la Cluj-Napoca: Editura Limes — 
Floreşti, 2012, scriitorul mai pune un semn de carte în istoria 
literaturii. Cartea a fost apreciată şi a fost evidenţiată printre 
primele cinci cărți de poezie în anul apariţiei, Aurel Pantea a fost 
asaltat cu solicitări venite din punctele tari ale literaturii actuale 
pentru a citit, a spune câte ceva despre misterele nimicitorului. 

Volumul este structurat pe două nivele: NIMCITORUL ȘI 
NIMICITORUL/ INTENECANS, fiecare parte are legătură una cu 
alta şi cartea în întregul ei se leagă de volumul anterior Negru pe 
negru, pentrucă o rază le străbate, o rază rătăcită din gura neagră 
a poeziei care absoarbe viaţa poetului şi a lumii. 

Tema este una actuală, are baze serioase în literatură, teologie, 
filozofie, sociologie... O simte omul simplu, cu atât mai mult 
artistul. Sunt ultimele bătăi de aripi dintr-o perioadă fastă a vieţii 
pe pământ în starea pe care o înţelegem acum, sunt vremurile de 
pe urmă, cum spun teologii, iar nimicitorul pare a fi personajul 
principal, el, care a străbătut veacurile pe jos, a fost prezent în 
toate perioadele importante ale istoriei, pomenit de Moise în 
Pentateuh, în cărțile sale de referință, de început, de marii 
profeţi, de apostoli şi de Iisus. Nimicitorul este în noi, ne şopteşte 
Aurel Pantea, chiar în carnea noastră şubredă. 

În comentariu pe care l-am făcut la volumul Negru pe negru 
am subliniat că starea poeziei lui Aurel Pantea se echilibrează în 
preajma unei black hole/gaură neagră, care absoarbe energiile, 
lumina materia, lăsând libere puţine semne dintr-un limbaj 
minim. Pot continua subliniind că poetul, matur şi captat de 
poezie, adoptă metoda teologilor denumită ca via negativa, 

apofatică, pornind de la ideea că nu putem cunoaşte nimic despre 
Dumnezeu, despre viaţă, dar concentrându-ne pe ceea ce nu este 
Dumnezeu, începem să facem afirmaţii, să  desenăm 
necunoscutul prin fapte, stări, limbaje, care coagulează o anumită 
percepție. 

Dumitru Stăniloae scria în operele sale că singura modalitate 
prin care putem să-l cunoaştem pe Dumnezeu este contemplaţia. 
Aurel Pantea scrie: „Urme luminoase, pe aici au trecut 
contemplativii” (p.20). 

lată că stilul poetului este mai profund decât la prima apreciere 
Şi, din acest punct de vedere, nu scrie o poezie cu elipse negre, 
tristă şi a descompunerii, a agoniei (Al. Cistelecan), ci o poezie 
de concept, iar la o lectură mai atentă observăm că poetul chiar 
edifică, carnal, dureros de real, ca într-o boală care doboară o altă 
boală, precum lipitorile care sugând sângele bolnavului, îl 
vindecă. O lume nouă se construieşte prin căderea în ruină a 
vechii lumi. Lumea este în mişcare, sunt biografii ejaculate, se 
şterge în om o cifră bătrână, inşi voioşi îşi schimbă feţele între ei, 
Euridice spală hainele, face copii, limbaje în mişcare, drumul 
până la inima omului e lung, lucrează linişti mare la alcătuirea 
chipurilor, nimicitorul se uită la inima poetului (e viu, scrie!), 
apare Contabilul de Nenumărat, poetul cere un pumnal pentru 
această normalitate... Lipsa de energie din lume declanşează alte 
energii... poetul se mişcă ducându-şi crucea poemului în spate... 

Când nimicitorul este inactiv, lumea poate atinge perfecțiunea 
(p.33), sunt fluvii însângerate... 

În neputinţă, poetul îl aduce pe Dumnezeu la nivelul omului 
căzut, un Dumnezeu al intelectualului care crede că-L poate 
manipula prin concepte, prin stări, prin artă. Omul acela bătrân 
pare a avea aceleaşi vicii, îi plac aceleaşi femei, chiar înjură, e un 
ins direct, te scuipă în față — „Dumnezeul meu face zi de zi 
exerciţii de moarte şi înviere pe pielea mea...” (p.21). Efectul 
acestei manipulări cade ca o ghilotină: „... el ştie că nimicul 
meu/ e sămânţa nimicitorului care vrea să mă ştie mut”. 

Exerciţiul acesta de acomodare cu Dumnezeu este unul comod 
pentru intelectual, el se joacă, dar joaca devine ceva serios, 
nimicul din om iese la suprafață, evadează din gaura neagră în 
care a căzut... 

Într-un alt poem, Aurel Pantea reţine: „Doamne, sînt îngropat, 
din lăuntrul meu urcă spre ceruri/ bestia învingătoare” (p.13). 

Ce este nimicitorul? Nu are valoare, dar este o prezenţă, şi ce 
prezenţă! 


„La fiecare mişcare a nimicitorului, lumea nu devine 
mai încăpătoare, dar apare 

un 0 (zero) urât şi larg, nimeni nu şi-l asumă, 

nimeni nu semnează cu el, el e pântecul 

ce poartă cifra de neştiut, 

la naşterea căreia numerele se vor da la o parte, 

ca Marea Roşie 

şi se va vedea astfel, printre scârţiituri şi gemete, 

că ele nu conţin absolut nimic, doar un plâns uscat 
va auzi nimicitorul născător (!, nota noastră), plânsul 
Contabilului de Nenumărat” (p.27). 


Poemul de final îl aduce pe artist faţă în faţă cu lisus Hristos, 
realitatea este una absolută, de nebiruit, e revelaţia suficientă care 
rotunjeşte viziunea: „Doamne, sunt aproape bătrân/ şi încă n-am 
învăţat să mor, arta asta nu e niciodată desăvârşită”(p.44). 
Poemul a fost citat de critică, e un poem concluzie din care 
poetul nu poate evada. În fond, Iisus Hristos a luat asupra sa 
păcatele noastre pentru a muri cu ele şi pentru a birui moartea, 
lumea, pe Satan. Aici Aurel Pantea se apropie de Eminescu care 
nu credea că va învăţa să moară, moartea este o artă care se 
exersează pe piele proprie, în prezența Nimicitorului. 

Partea a doua volumului preia poeme esenţiale, născute de 
poemele anterioare, versiunea este în limba latină sub traducerea 
inspirată, semnată de Marcela Ciortea. Exerciţiul în limba latină 

este unul al esenţelor, ritualul în Biserica se făcea în limba latină, 
limba eleganţei, a elitei, ritualul era unul ales, divin, mundanul 
nu avea acces, lumea nu putea să atingă limbajul, limbajul ca un 
personaj aparte, cum în Biblie înţelepciunea este o persoană 
(Proverbe 8), e personificare, pentru a căpăta viață. 

Nimicitorul este sub semnul timpului, este şi el atins, starea de 
graţie a artistului este dusă până la limita ritualului, el cade în 
limbaj cu viaţa din care a evadat în poeme. Vina poetului este 
revelată prin lipsa iertării: „Azi soarele a apus normal,/ n-am 
iertat, n-am fost iertat, / prin zid împietrit/ ne priveşte Faţa 
răbdătoare” (p.66). Lipsa iertării e modalitatea prin care relaţia 
cu Dumnezeu este blocată, frântă, cu toate că timpul se mişcă pe 
elipsă, soarele apune aparent normal... 

Sub semnul clipelor, artistul este trecător: „Din nervi încâlciţi 
ies feţe neterminate,/ o stea umedă le împinge. Fără concesie/ 
suntem înlocuiţi” (p. 86). 

Această mişcare în istorie pare dură, de nebiruit, misterul se 
descoperă, împreună cu omul care moare se duce şi nimicitorul 
cu el, este biruit... Un altul ia locul celui care a fost, nimicitorul 
aşteaptă la colţ... Va rămâne limbajul ultim, timpul nu va mai fi, 
dar omul lucrează altfel, va intra în odihnă... 

Cu această carte, Aurel Pantea dovedeşte că poezia română 
trece printr-o perioadă fastă, chiar dacă nimicitorul îşi face de 
cap: 


Nu omul filozofilor, Doamne, nu omul teologilor, 

nici creatura politicienilor, 

la mine vine chipul unuia însoțit de slăbiciunea şi desfrâul, 
unul în care au râs nimicirile, omul rest,... (p.32). 


Poezia pulsează între rugăciune şi zicere, semnificaţiile ei sunt 
multiple, scapă unei analize de conjunctură, Aurel Pantea îşi 
aşteaptă criticul care să-i castreze nimicitorul din texte, cu toate 
că s-a bucurat de analize pertinente şi serioase, sunt lucruri care 

scapă însă criticului literar, pentru că, aşa cum am afirmat, 
cunoaşterea prin contemplare poate fi soluţia, iar prezența 
nimicitorului, amenințătoare, face să dea energie poemelor care 
nu încap în pielea limbajului... Versul curge într-o zicere 
normală, de zi cu zi, se simte eforul poetului de a se face înţeles, 
de a spune, uneori cuvintele sunt aparent banale (studiat), par a fi 
exprimate chiar în piaţa publică, dar misterul persistă... Poemele 
nu au titlu, ele se încastrează în carnea volumului anonime, doar 
versurile dau personalitate fiecăruia, iar cuprinsul dezvăluie 
identitatea zicerii, luminează zona întunecată a textului. Face 
parte din regia scriitorului lucid care dă viaţă nimicitorului. 
Poetul simte lumina pe piele proprie, pe strada oraşului. 
Parcursul este unul exact, după o rigoare care sugerează măreția 
vieţii, de la omul care îşi duce groapa cu sine, la unul care îşi 
vede inima, prin lumini verzui albăstrui şi se sfârşeşte prin 
invocarea lui Dumnezeu, dovadă că, pentru Dumnezeul întrupat, 
negrul nu este atât de negru şi de nepătruns... 

Urna cerului 


Octavian Doclin priveşte dincolo de orizontul posibil al 
poemului, dincolo de cuvinte, încearcă să atingă acea stare de sus 
care coexistă cu starea de jos din scriere, e o temă profundă pe 
care orice poet serios şi matur şi-o pune. Când arzi pe pământ, 
cenuşa va fi pusă în urna cerului, jertfa necurmată are un final 
spiritual care trece de hotarele ştiute şi neştiute. 

Urna e pregătită, focul arde mâna care scrie, trupul poate lăsa 
urme în eternitate. Volumul de versuri Urna cerului scris de poet 
şi publicat la Timişoara: Editura ANTHROPOS — 2008, este un 
volum intens, versurile par puţine, aproape schiţate, dar bogate în 
sensuri, în trimiteri spirituale care desenează viitorul pornind de 
la trăirile prezente, sau de la amintirile intense care pun o pecete 
pe fiinţa omului singur în faţa universului văzut şi nevăzut. 

Cuvântul este strigat de poet ca un prieten, poemul e o fiinţă 
care îşi asigură drepturile de a vieţui în mod independent, cere 
poetului energia de a vieţui împreună, în simbioză, inclusiv în 
spaţiul dintre cuvintele versurilor. Este un brâu de cuvinte care 
dă ținută solemnă poetului în căutarea poemei sale, e un stindard 
sub care luptă cel care trăieşte în spaţiul misterios al poemului, 
ca mod de exprimare a celor divine. Dimensiunile vieţii sunt 
altele în prezenţa poemului care a fost prins în plasa vieţii, 
poemul poate fi un templu în care ritualul existenţei dă sens vieţii 
pe pământ, în trupul fragil, supus strigătului care nu ajunge la 
cer. 

Aproape smerit, Octavian Doclin invocă acel poem minim care 
să-l consolideze în existenţă, dincolo de suferinţele care vin ca o 
sărbătoare în ariditatea vieţii, în bolile ei neştiute. Poemul minim 
este o temă profundă, a celui flămând după Dumnezeu, după 
viaţă, după frumos: „Şi văd peste umbră/ - umbră divină -/ din 
departe -n aproape/ din aproape — n departe/ ( sfîrşit şi început 
deodată)/ cum un copil în primul său vis”. 

Există un adevăr absolut care trece peste adevărul nostru intim, 
dar totul durează o clipă şi dacă nu eşti atent cerul se închide la 
loc: „Lângă aceste două limite/ ale absolutului/ nu există 
adevăruri/ lângă care poţi să stai”. 

Pe cale vieţii, poetul şi cuvântul nescris, o experienţă de viitor: 
„Trec unul pe lângă celălalt/ singur unul însingurat altul/ copil şi 
imatur laolaltă poetul şi cuvântul/ nescris”. 

Poate că soluţia ar fi întoarcerea la timpul de început, dar cine 
poate trece de naştere înainte de muri? 

Sunt teme tulburătoare, poemele cer cititorului maturitate 
spirituală, presupun anumite experienţe din partea iubitorului de 
poezie, scrisul lui Octavian Doclin nu este unul gratuit, 
majoritatea poemelor au fost scrise în Biserică, o Biserică parcă 
absolută, dincolo de ritualurile proprii, sub presiunea unei stări 
de har, unice, cuvintele care au poposit în mintea poetului s-au 
ţesut în poeme. 

Poetul pare zgârcit cu versurile, cu acele cuvinte care intră în 
carnea poemului, dar nu este aşa, el este reticent la inutilitatea 
cuvintelor goale, se apără de năvala de cuvinte din lumea de 
astăzi care par a nu spune mai nimic, e doar zgomot, muget, 
animalul social nu e conştient de urna care există în cer, pregătită 
pentru cenuşa celor care vor arde, celor prinşi în plasa paingului. 

Din poziția sa spirituală Octavian Doclin vede poemul altfel, 
poemul pare că s-a născut din poemă, din ceva mult mai înalt, 
temele povestirilor eterne din Scriptură se transferă în temele 
poeziei sale, e un curaj spiritual riscant, dar plin de suferinţă şi 
satisfacție, e drumul spre cunoaştere prin poezie: „...din Urna 
Cerului arderea de tot/ a cuvintelor mute şi totuşi din cenuşa lor/ 
vor rodi seminţele leneşe/ cuvintele ucigaşe ale poemului”. 

E o spaimă la poet de tăcerea cuvintelor care nu pot deveni 
poem, dar totdeauna este un alt început, focul care a ars fiinţa 
poetului dă naştere la noi sensuri. 

În acest demers autorul depune efortul de a rămâne lucid, de a 
nu arde brusc şi fără ieşire la cer: 

„Hei tu cuvîntule/ intră înapoi în cuvînt/ aşa cum tu ai ieşit 
poemule din poem/ pe tine dragostea mea / poema mea/ te voi 
renaşte/ în memoria ta / tot astfel cum/ paingul/ îşi reface pînza”. 

Sunt unele versuri care aduc ceva din frumuseţea poeziei 
psalm, veche şi rezistentă la modele trecătoare ale experienţelor 
literare, a poeziei care trăieşte prin sine: „... Nu-ţi vor strivi în 
spaţiul dintre cuvinte/ demnitatea/ poetule of poetule/ ... „ sau 
„priveşte poetul viaţa lui/ (prin lacrima de pe obrazul mamei în/ 
rugăciune)”. 

Aceste versuri atrag atenţia asupra şansei poeziei de a purifica 
existența noastră: „...aşa cum roua din Urna Cerului/ s-aşterne 
acoperă şi îngheaţă/ banalitatea supunerii vieţii/ în poemul ce va 
să fie/ scris”. 

Sunt şi versuri care ne aduc aminte de fragilitatea vieţii 
noastre: „Porunceşte timpului/ să stea atunci/ cînd tremură frunza 
plopului/ dacă poţi”. 

Renunţarea poetului la semnele de punctuație, la virgule, ori la 
punct, la logica din versul alb, sunt semne că trebuie să fim atenţi 
la poezia din poem, la versul care exprimă ceva adânc. Datarea 
poemelor, ori stabilirea locului unde au venit la poet, sau 
preluarea rigorii logicii Biblice în literatură, ca transfer de 
autoritate spirituală şi puritate, ori numirea persoanelor care au 
intrat în țesătura poemelor, ne focalizează atenţia spre 
evenimentele spirituale care au marcat existenţa autorului în mod 
important: ,„... iar în faţa ta/ stă Urna Cerului/ aşteptând să ţi se 
deschidă/ cum o altă Mare Roşie „(29. Sfârşit de poem). 

Rădăcină înstelată 


(Constantin Marafet, Rădăcina înstelată - poezii,Chişinău: 
Editura Mesagerul - 2009) 


Rădăcina înstelată este volumul de versuri pe care Constantin 
Marafet îl propune cititorului ca pe baladă despre esenţa poeziei 
sale, printre rime, cuvinte ciudate, cântec, dragoste, taină, 
căderea în vers pur şi simplu, fără menajamente, fără regrete, 
orbit de poem, sugrumat de poemul cu gheare. 

Autorul caută esența poeziei, fără o viziune studiată, ci 
legănată, lăsându-se răpus de cuvinte, de tradiție, de simboluri 
clasice şi cuvinte noi. 

Titlul volumului este melodios şi incitant, ales bine de scriitor, 
sub inspiraţia temelor sale. 

Legănarea scrierii îl stârneşte în locul unde trăieşte, Râmnicul 
Sărat, de aceea poezia sa pare marcată de inflexiuni din Ion 
Barbu, Tudor Arghezi ori Bacovia, sau Marin Sorescu în La 
lilieci, toate preluate prin filtrul tristeţilor sale provinciale. 

Mugur pe ram, din cuvânt în necuvânt, dulcele stres, ochi de 
dor, ramură eucaliptă, armura grea a tăcerii, reflexele zăpezii din 
topaze, albul înflorind în poezie, crinii au albit de dor, cartea 
încăpătoare din cer, iată motive poetice de tristeţe şi de bucurie, 
clipa se dilată, locul capătă noi semnificaţii, versurile se arcuiesc 
sub idei topite de mister, evadarea din cotidian pare posibilă. 

Volumul are mai multe părți, fiecare trimițând la o idee: 
Deschidere, Din frunză, Cereasca mană, Jertfelnic, Smerenia 
icoanei, Închidere, totul ca într-un ritual poetic ce deschide 
temele pe care cititorul le poate descoperi, totul începe cu 
arcuirea peisajului poetic şi se termină cu închidere acestuia, 
semn că autorul îşi păstrează autoritatea asupra versurilor sale, le 
apără de tăceri, doreşte controlul prin scrisul său. Poeziile au 
clipe diferite de la rădăcini, la coaja de mesteacăn, ori respiraţie, 
sau cicatrice, terminând cu vatra. Sunt inserate în poezii cuvinte 

ciudate, pierdute din alte poezii mai vechi, venind din literatura 
română: ravac, ghiocul, hierodule, arnăuto, falanster, saturnală, 
florile agave, malacov, saduchei, agape, manele, danţ ecvestru, 
holbanul, pogoniciul, paparudă, etc... 

Autorul îşi declară supunerea față de poezie: "O, Doamnă 
Poezie, ucenic/ rămân în veac supus cu ascultare/ la vrednice de- 
a pururea izvoare/ un mugur pe ram un bob în spic/” — rădăcini. 

Poezia se metamorfozează în femeie, în iubită, devine soră, ori 
frate în Râmnicu Sărat, ca-ntr-un basm nesecat. 

Într-un oraş pierdut de provincie, poetul abia îşi cântă infernul 
liric în care a căzut, marcat de temele profunde ale artei, este o 
zbatere şi o trecere în revistă a pierderilor de tot felul: „fecioare 
îngheţate-n golful serii/ pe rându-ntâi dorm doamne-n malacov/ 
ca pielea mării moarte. râsul mov/ îl trec într-o metaforă truverii” 
(vernisaj). 

Există o vatră în care poetul îşi capătă locul stabil, puternic, 
există un loc în ceruri: „o floarea florilor sentimentale/ acest veac 
de iarnă sunt stingher/ mai înfloreşte-mi partea mea de cer/ tot în 
pământul cerurilor tale” (vatră). 

De reţinut pierderea ortografiei în poezia aceasta, oboseala 
cuvintelor, energia puţină a metaforelor, virgule abia schiţate, 
puncte care frâng versurile, cuvinte vechi, uneori modelate de 
poezia altor poeţi, ca un câştig a poeziei române ce nu se poate 
pierde, titlul poemelor scrise cu literă mică, poemul abia rezistă 
într-un oraş de provincie în care joaca de-a poezia pare o mică 
nebunie şi unde oamenii nu realizează că există ceva adânc, 
există rădăcina înstelată. 

„Oh şi ah lumânăresc/ Doamne, mă Râmniceresc/ verde mi-ai 
trimis în haită/ virgulițe cu cagule/ ce se dau hierodule” (oh şi 
ah). A se vedea aici sugestia ieşirii prin cer prin întonarea 
numelui oraşului, ca un destin generos, joaca pare a aminti de 
ceva serios, mult mai adânc... 

Dar, din această joacă răzbate speranţa de evadare, evadarea 
dintr-un timp strâmt, abia perceptibil în care provincialul se 

pierde, marcat de cântecul din planul doi, de necuvintele 
încrucişate. 

Despre poezia lui Constantin Marafet, Nicolae Dabija scria: 
„Poemele lui seamănă cu nişte masaje închise într-o sticlă 
aruncată în mare, care aşteaptă să-şi găsească cititorul, cine ştie 
când, cine ştie unde...”. 

Este o tristeţe în poezia aceasta, poetul se îngroapă în versuri, e 
o moarte între cuvinte vechi şi noi, căutând iubire, dacă nu ar fi 
un strop de sânge care cade lin pe albul in, înflorind în poezie, 
pentru că plata păcatului de a scrie a fost cumva plătită, şi pentru 
ca neamul celor care cântă în urbe să învie, ţinând poezia pe 
umeri. 

Adrian Botez scrie despre autor: „Un caracter viguros, de o 
hărnicie rară, şi ca om (soţ, tată, prieten - incredibil devotat, în 
orice împrejurare), şi ca editor (cel mai prolific dintre editorii 
particulari...) şi ca scriitor (autor de monografii care cer 
gârboviri, aproape sacre, de eremit, poet talentat, jurnalist cu 
„nerv”, etc.) — Constantin Marafet este unul dintre aleşii care 
sfinţesc locul unde muncesc. 

Autorul este conştient de viaţa sa trecătoare, balansând între o 
zi şi alta, sub stea stingheră, cu lacrima sărată în gene, cu 
moartea în secundul rol, cu noaptea ca un cântec din altă parte: 
„cât e omul pe pământ/ într-o acordată gamă/ viaţa cu diezi îl 
cheamă/ în amvon înalt şi sfânt” (din frunză). 


Martie 2011. 

Sabatul interior 


(loan Barb, SABATUL INTERIOR, Editura „Limes” — Cluj- 
Napoca, 2011, Colecţia MAGISTER, 84 pagini, cu o notă de 
Ioan Moldovan) 


În doar câţiva ani loan Barb s-a maturizat evident, poezia 
scrisă de el a căpătat o dimensiune specială, şi-a găsit un ritm 
interior necesar pentru un poet ajuns la vârsta deplină a viziunii 
sale, a acceptat suferinţa pentru fiecare vers, a avut o ţintă: 
sărbătoarea poemului, adică SABATUL INTERIOR . 

Sabatul este o zi specială de odihnă fizică şi dedicare pentru 
Dumnezeu, o zi în care se refac legăturile invizibile pentru ca 
cele vizibile să se poată susţine, o zi în care cuvintele au altă 
dimensiune şi o altă sonoritate... 

Prin volumul SABATUL INTERIOR, poetul cu fire de poet, 
cum scrie loan Moldovan în nota literară de pe ultima copertă, 
autorul îşi asumă responsabilitatea metaforei şi a poemului care 
sparge inerția gândului, a poemului care cheamă la rededicare... 

Cartea are trei părţi: 

e Manuscris găsit sub o placă de cer. 

e Amurg ambiental. 

e Cauţiunea. 

Toate acest fascicole au o semnificaţie specială pentru poet, 
cartea de faţă e doar o umbră a cărţii pe care Dumnezeu o scrie în 
carnea poetului, realitatea imediată nu oferă energii viabile care 
să dea certitudini, există cineva, există ceva care susţine 
existenţa, cel care a plătit cauţiunea, care a plătit preţul cerut 
pentru a ne asigura liniştea zilnică... 

Antologia valorilor din această carte este una specială, 
scriitorul pendulează de la valorile creştine implicite şi, pe 
alocuri, explicite, la amintire, de la oraşul imediat care agresează 
fiinţa la obiceiurile satului românesc, acolo unde veşnicia mai 

atinge pomii din grădină şi bărbaţii tineri, până la nădejdea într-o 
lume mai armonioasă şi mai bine zidită... 

Se simte, evident, şi o undă de regret pentru o lume mai bună, 
mai altfel, o lume în care sufletul să-şi găsească liniştea şi 
puterea de a trece de barierele artificiale pe care le întâmpină în 
epoca aceasta, în oraşul acesta, în trupul acesta, în gândul slab al 
omului apăsat de vremuri... 

Versul său are ceva dur în structură, ceva frust, apoi este 
mlădiat de lumea invizibilă aflată aproape, reală, mai puţin 
perceptibilă cu simţurile, dar perceptibilă prin credinţă... 

Peisajul său interior care se poate zări pe imaginea centrală a 
sabatului ritualic, este interesant, provocator, iar uneori ironic... 
Dimineaţa lumii, gaura de suflet, ferestrele umbrei, iluzia ca 
preludiu al morţii, miracolele inevitabile, existenţa ca vis al unui 
mort, cioburile femeii, satul adormit printre  mesteceni, 
muşcătura stelei, muntele umbrei, cauţiunea necesară, glasul 
care luminează grădina, ţara făgăduită, învierea din tunet, o 
inimă în care au fost zidiți doi tâlhari... 

loan Barb este îndrăgostit de viaţă, viaţa pare a fi o femeie, e 
acolo în gândurile sale, deschide noi sensuri în dinamica 
anotimpurilor, iar ochii săi o prind, o protejează, e o dragoste 
care tinde spre absolut. (În poemul: viaţa mea este o femeie) 

Prezenţa divină se face simțită organic pentru poet: „străinul 
îmi poartă semnele peste tot/ cuiele ruginite în carne au gustul 
meu” — poem scris cu un tăciune pe o gaură din suflet. 

Scrierile prind ceva din misterul sufletului omenesc, cuvintele 
se alătură pentru a produce sentimente, pentru a crea deschideri, 
metaforele provocă o stare complexă între suprarealism şi 
ilustrație sau viziune specială: „oraşul cuibărit în mine/ se zbătea 
într-un peşte/”; „chiar dacă frigul/ încetineşte curgerea anilor/”; 
„dimineaţa fără frunze/ mestecenii deveneau bărbaţi”; „alergam 
învelit în sufletul cald/ al unui cal/ îi răsunam în inimă/ până ne 
înghiţea depărtarea/ privirile pâlpâiau în felinare vechi/ încet 


53 


x». 


răsăream în alt timp”.; „se încălzea copilăria sub streaşină”; 
„rămân prăbuşit printre lei/ în groapa săpată în mine”; etc. 

Versul curge normal, fără semne de punctuație, titlurile 
poemelor au litere mici, totul pare rupt dintr-un poem mai mare, 
sunt fragmente care au o sonoritate concretă dintr-un poem mai 
înalt, poemul melodios din cer, ori din gând, ori din oboseală 
inerentă ființei umane... Chiar titlurile poeziilor sunt alese cu 
grijă, par mici haiku-uri, semne pe coaja scrierilor, semnifică o 
stare, o idee, o lume: din lădiţa comandantului zbura toamna; te 
risipeai ca argintul viu; muşcat de timp în satul adormit printre 
mesteceni; teascul de dincolo de ţara făgăduită; scoteam 
dragostea cu o pompă submersibilă; mă voi afunda în inima ta 
ca-ntr-o mlaştină; ca o pasăre sub ferestrele umbrei; etc. 

Tinereţea se iveşte din starea soldatului, cel care e pregătit 
pentru bătălii, da, tinereţea e un cântec, o baladă veche, o idee 
care muşcă din memoria poetului, ceva care s-a dus, s-a topit, era 
dorul după libertatea absolută, starea specială în care toate sunt 
posibile precum în poemul „aşa a fost toată viaţa ta”. Strigătul 
special de luptă şi eliberare: Liby... 

„pe terenul de instrucţie/ se înfruntau dragostea cu noaptea/ un 
dor nebun după libertate/ atunci ai pus numele armei Liby/ adică 
liberare strigai de trei ori pe zi hai Liby/ şi căutai pe întuneric în 
fiecare stea de la fereastră o fată// ... visai la o poveste de 
dragoste cum n-a mai fost/ scriai poeme cu motorul pornit/ pe 
chitanţele de benzină de la PECO/ şi deodată te-ai refugiat în 
tranşeele/ săpate în ridurile unui bătrân”. 

Uneori, furat de valul poeziei, de starea specială a sabatului, 
poetul pierde firul înalt a versului, cuvinte capătă o energie pală, 
oboseala din background adoarme ochiul interior, e oboseala 
individului care aşteaptă ritualul vechi de sărbători, umanul ia 
locul poetului cumva: „amintirile ne vor înfăşura în interior/ cu 
un fir de bumbac” — vom rămâne îmbrățişaţi. Ori: „voi încropi 
din sentimente nefolosite atele/ pentru crengile rupte de 
viscol”(voluntariat pentru schimbul de noapte). 

Ultimul ciclu, Cauţiunea, aduce în planul întâi necesitatea 
salvării fiinţei într-o lume în care toţi părem condamnaţi, primul 
„poem frate peste groapă” arată posibilitatea reală, cineva lua 
locul celui plecat din lumea aceasta, viaţa continua prin ceilalți, 
Dumnezeu e un Dumnezeu a celor vii, tradiţiile au ceva din taina 
continuității: „la cimitir cel mai bun prieten al mortului/ era 
chemat de părinţi frate peste groapă/ se lega că va ţine locul celui 
plecat din lumea aceasta/ aşa cum lisus a încredinţat-o pe Maria 
lui loan”. 

Dar există şi o ţară făgăduită, traseul este deschis de poporul 
de sclavi condus de Moise, personaj emblemă pentru istoria 
omenirii, cel care i-a condus în acea ţară depărată, le-a redat 
libertatea şi demnitatea, fiecare are nevoie de o ţară, iar marea 
poate deschide drum, iar cetăţile cad la strigătele celui care 
crede...- teascul de dincolo de ţara făgăduită. 

Sabatul interior, ziua specială, ziua poemului ca o ţară 
făgăduită pentru loan Barb. 

În nota literară dedicată volumului de faţă, loan Moldovan 
scria: „loan Barb vede în lume şi vede lumea drept ceea ce lumea 
e învoită de el însuşi a arăta: că e disponibilă a fi salvată, că e 
gata să aline cu frumuseți acreditate de tradiţie, că nădejdea 
făcătorului ei, poetul, pot face ecou armonios”. 

Cartea este dedicată soţiei Sofia, pentru că sabatul nu poate fi 
sărbătorit de unul singur, sabatul e ceva special, dragostea ca 
durată, dragostea ca vreme, dar toate îşi au vremea lor, iar loan 
Barb vrea să evadeze cumva din starea prezentă, pentru a fugi în 
țara promisă: „şi adorm câte o primăvară în gândul lui 
Dumnezeu”, după cum mărturiseşte... 


Decembrie, 2011 

Biografia durerii 
(„Carne putredă şi pâlpâire de aripi”) 


Poetul loan Evu şi Theresia Haas s-au încumetat să traducă 
poemele semnate de Thomas Bernhard, scriitor austriac, om de 
cultură care a abordat dramaturgia, romanul, poezia, formele 
artelor scrise şi trăite. 

Deşi România face parte din arealul numit Europa, mediul 
cultural românesc nu este acomodat cu opere de genul celor 
scrise de omul de cultură austriac, iar cunoştinţele noastre despre 
literatura statelor din jurul nostru sunt limitate de slăbiciunile 
„naturale” ale literaturii române. 

Volumul de versuri, aşa cum apare în limba română, poartă un 
titlu pătrunzător: „BIOGRAFIA DURERII”, şi a apărut cu 
sprijinul Ministerului Federal al Învăţământului, Artei şi Culturii 
din Austria, la Deva: Editura Călăuza v.b., 2009. 

Ioan Evu (el însuşi poet) şi Theresia Haas au reuşit o variantă 
interesantă, provocatoare a unei importante cărți de poezie, 
aproape autonomă în limba română, expresivă şi memorabilă 
prin idee, prin curgerea versului şi prin căutarea adevărului vieţii 
în limbaj poetic. O carte serioasă, în care iubitorul de poezie va 
descoperi o lume aparte, reală, zguduitoare, o carte în care 
credinţa este implicită şi în care miracolele se întrevăd printre 
fulgerele durerii, ale singurătăţii, ale dorului de iubire, de casă, 
de natură. Poetul austriac a trăit între anii 1931-1989, a fost o 
personalitate controversată, dar şi-a asumat riscurile vieţii de 
artist şi om la nivelul curăției sufleteşti, cu o luciditate 
dezarmantă şi un curaj demn de remarcat. loan Evu a schiţat un 
portret de poet al lui Thomas Bernhard, pe ultima copertă a 
volumului, reuşind în puţine cuvinte să transmită esenţa unei 
vieţii: forța de a rezista în această lume prin crezul şi 
convingerile proprii. 

Thomas Bernhard priveşte spre culoarea interioară a 
anotimpurilor, spre oamenii simpli, care dau energie unei zile, 
spre pădurea în care vorbeşte vremea şi amintirile, spre grâu ca 
spre un reper moral — în spatele lui se află pâinea noastră cea de 
toate zilele —, spre aproapele nostru, pregătit să se întâlnească, 
prin dragoste, cu singurătatea, spre părinţi ca spre cei care dau 
siguranţă într-o existență de om, spre viaţa de la ţară ca spre un 
eden pierdut, spre singurătatea individului într-o lume căzută, 
spre puterea de a merge mai departe pe cărarea unui destin 
propriu, refuzând convenționalul şi compromisul. 

Tristeţea şi realismul poetului sunt bine conturate în versurile 
sale: „Pe tine nu te cunoaşte nimeni./ Când mori,/ te vor duce la 
groapă/ îmbrăcaţi în mantale/.../Pe tine nu te iubeşte nimeni./ 
Când mori/ ei îngroapă adânc/ Până şi dorul de casă” („Pe tine 
nu te cunoaşte nimeni”). Această pasivitate a omului în faţa 
semenului său pare o boală în care singurătatea cere un preţ, iar 
păstrarea demnităţii este curajul în faţa lumii. 

Poetul îşi găseşte echilibrul privind grâul, acolo este o energie 
care doboară amintirea, care depăşeşte handicapul unui destin 
comod şi indolent, în zadarnica trecere a omului prin lume. Se 
întăreşte în mijlocul naturii, locul de unde omul a fost smuls şi 
plantat într-o lume străină: „În grâu îmi este inima,/ roşie ca 
patria/ frumoasă şi nebună ca pământul,/ care mă ucide.” („În 
grâu îmi este inima”). 

Tema principală a cărţii este descifrată în motoul semnificativ: 
„Hei, voi, creaturi minunate/ cine v-a învăţat minciuna/ la care 
v-aţi nărăvit?”. Țipătul artistului către aproapele său, disperarea 
în faţa celui marcat de fals, de irațional, de minciună, este zicerea 
lui Thomas Bernhard, este morala spre care poetul ne cheamă cu 
putere şi sfidător în acelaşi timp, dar ne şi imploră, pentru că 
fiecare merităm o soartă mai bună, în final, decât a celui uitat: 
„De tine nu are nevoie nimeni./ Când mori,/ ei bat toba şi tac./.../ 
Pe tine nu te ucide nimeni / dar când mori,/ ei îţi scuipă în halba 
de bere/ şi tot tu va trebui să plăteşti”. 

Poetul preferă cuvintele simple şi adevărate, iscate din 
experiența unei vieţi în care durerea de-a fi departe de aproapele 
tău este una ce conturează o biografie, care zguduie ființa. lată 
câteva exemple memorabile: „Nimic nu ştii tu, fratele meu, 
despre noapte”; „Pământul vorbeşte o limbă de nimeni 
înțeleasă”; „O seară a bisericilor zăvorăte, a bordelelor închise, 
a inimilor ferecate "; „Ei confundă carne şi celebritate”; „Va fi 
primăvara uşilor sfărâmate”; „Un jalnic iarmaroc îşi Sscuipă 
zilnicele ode”; „„Sugrumată-mi va fi mâine gloria-n pâraie”; 
„Carne putredă şi pâlpâire de aripi” 

Totuşi discursul poetic, deşi frust, deşi încordat şi pregătit 
pentru țipăt şi pentru reproş, este străbătut de versuri care deschid 
o lume a metaforei, versuri care au ceva din veşnicia poemului 
străbătând inimile şi veacurile, a versului care trădează adevărul 
unei clipe sau al unui destin. De reţinut aceste sensuri profunde 
ale poeziei lui Thomas Bernhard: „a/bia râului îşi leapădă în 
mare plânsul”; „întunecat e sufletul meu pe care-l duce vântul 
spre mare”; „asfaltul îngheţat al uciselor veri”; „mama mea îşi 
culege viaţa dintr-un pom năruit/ ce n-a rezistat nici patruzeci şi 
sase de veri”; „sărăcia ce mă sfâşie întru împlinire”; „sporeşte 
rana în pădurea de lacrimi”. 

„Biografia durerii” este biografia unei vieți aproape de natură, 
de părinți, de satul în care oamenii se nasc şi mor, pentru ca 
Dumnezeu să stăpânească destinele, pentru ca zăpada să spele 
picioarele celui trecător. Poetul vede dincolo de întâmplările zilei 
modul în care se modelează încă destinele celor care au fost şi 
celor care sunt, ale celor care trăiesc din sudoarea frunţii şi din 
darul anotimpului, din efortul de a face viaţa mai frumoasă, 
plătind în final cu moartea la care sunt datori. Este în aceste 
versuri un patriotism al celui care suferă pentru aproapele său, al 
celui ce simte durerea ca pe o eliberare: „Arcadele criptelor nu 
spun nimic,/ ele doar te previn,/ nici o scriere şi toate slovele 
mari,/ iată operele lor răscumpărând satele,/ întrebând cine eşti 
tu şi unde şi când.../ şi nu ştiu nimic despre ceea ce nu este/ şi 

nici n-are cum Să devină/.../ pentru tine nu pâlpâie nici focul/.../ 
iar câinele tatălui tău, chiar el, te va sfâşia ” („„Geambaşi, ţărani, 
grenadieri”). Şi totuşi speranţa este transmisă la modul intim, e o 
speranţă a celui care iubeşte viaţa aşa cum i-a fost dată: „La 
fereastra vecinului/ stă o pasăre/ ea-i străjerul gândurilor mele/ 
până când somnul cel greu/ îmi descalță pantofii umezi”. În 
peisajul uneori trist sau poate marcat de absenţe, o simplă pasăre 
dă energia de a merge mai departe spre satul natal, în spațiul 
matriceal al fiinţei, „în dimineaţa în care nu se întâmplă nimic 
altceva / decât întoarcerea acasă a stelelor”, acolo unde 
„Dumnezeu Tatăl se adevereşte prin salahori ”... 

... Şi totuşi Thomas Bernhard se simte nedemn de măreţia 
creaţiei, de vigoarea vieţii, de ţăranii „hărțuindu-şi ziua cu vite şi 
pomi,/ beţii şi secerişuri”;, de munţi, de turlele bisericilor care 
împung veşnicia şi cerul, „nedemn printre preoți, măcelari şi 
negustori] nedemn de profeţiile acestor grădini/.../ nedemn de 
fecioarele roşu împroşcate/ şi abandonate în decorul acesta 
bătrân de o mie de an/.../ nedemn de mierlă/.../ de scârţăitul 
roții de moară” („Jertfă de noiembrie”). Tema părinţilor, a 
tatălui care suferă în arşiţa pământului, este de fapt dorul omului 
după Dumnezeu, după certitudinea prezenţei Sale, un dor 
universal al omului, iar poetul îşi aminteşte: „...niciodată nu voi 
uita cum întindea mâna/ tatăl meu după sufletul omenesc...”. 

Creaţia este măreaţă prin simplul fapt că există... iar noi facem 
parte din ea: „Roşii sunt munţii, iar fraţii mei îmi pătrund în 
creier/ ca şi cum lisus n-ar fi fost răstignit sub stele... ”. 

loan Evu şi Theresia Haas au înţeles demersul poetic al lui 
Thomas Bernhard, şi au reuşit să propună cititorului român un 
volum original, dens, demonstrând că există pentru fiecare poet, 
de oriunde, o biografie modelată de durere, dar biruitoare prin 
versul care pătrunde în mintea celui ce ştie să vadă, dincolo de 
cuvinte, semnificaţiile esenţiale, definitorii pentru însuşi sensul 
trecerii ... 

După un dialog cu loan Evu 

Cititorul de iluzii 


(Dumitru Hurubă, scriitor român, membru al Filialei Alba- 
Hunedoara a U.S.R. Este autorul unor cărți importante pentru 
literatura română: Debut'86, volum colectiv de debut la Editura 
Cartea Românească (Bucureşti, 1986); Rezervaţia de zăpăciţi 
(proză satirico-umoristică, Editura Corvin, Deva, 1995); Carte 
de colorat mintea (versuri social-satirico-umoristice, Editura 
Emia, Colecţia “Scorpion”, Deva, 1998); Bună seara, Domnule 
Mann...(povestiri, Editura Eubeea, Timişoara, 1998); Un 
scorpion pe contrasens (schiţe şi povestiri satirico-umoristice, 
Editura Corvin, Deva, 1999); De vorbă cu... (interviuri, Editura 
Eubeea, Timişoara, 1999); Insomnii binefăcătoare (critică 
literară, Editura Corvin, Deva, 2000); Scuzaţi că ne-am 
cunoscut (schițe şi povestiri satirico-umoristice, Editura 
SigNata, Timişoara, 2001); Balamucul, dragostea mea... 
(roman umoristic, Editura Călăuza, Deva, 2002); Cronici TV din 
vremea zăpăciţilor de tranziţie, Editura Călăuza, 2004; Crime şi 
strălucire  (microbiografii ale unor personalități istorice: 
Ahasverus, Apostolul Pavel, Maria Stuart...), Editura Călăuza, 
2004; Natură vie cu scorpion sentimental (microroman), 
Editura Emia, 2005, Deva; Acolo şezum şi... râsem (Cronici TV 
publicate în România literară), Editura Corvin, 2006; Amanţii 
gaițelor cu cap de struţ (roman), Editura Eubeea, 2008; Carte 
de colorat mintea (versuri, ediție definitivă), Editura Corvin, 
2008; Cobaii (roman), Editura Eubeea, 2009; Cititorul de iluzii 
(cronici şi recenzii literare), Editura Eubeca; Evadaţii din 
Clexane (roman), Editura Eubeea... 


Dumitru Hurubă, CITITORUL DE ILUZII, Editura „Eubeea”, 


Timişoara — 2010. Lector: Ilie Chelariu. Consilier editorial: Nina 
Ceranu, 304 pagini) 

Un titlu inspirat pentru o carte scrisă în timp, cu răbdare, o 
carte în care Dumitru Hurubă a pus câte un strop de prietenie, de 
artă şi spirit critic, plus umorul necesar, zilnic: Cititorul de iluzii. 

Adevărul despre operele scriitorilor sau a celor care scriu: 
iluzia, ca formă de a rezista în timp, dar şi ca lentilă de contact 
pentru operele capitale care sunt ceva mai departe de lumea 
imediată a lecturilor zilnice, dar strict necesare pentru viziune. 

Dumitru Hurubă ne prezintă cronici, recenzii, note literare, 
texte despre texte, motive pentru metafora operei scrise, 
argumente pentru a rezista în tsunami, în vremuri grele în care 
lumea pare a nu fi interesată de lectură, dar în care tot mai mulţi 
scriu şi tot mai puţini citesc, aparent... Cronicar din pasiune, el ne 
invită la un timp al lecturilor, a regăsirilor, a cercetărilor 
spirituale, a mirării la tema propusă de scriitor. 

Lecturile sale sunt ţipete în pustie, iluziile sunt mirajele de tot 
felul, cititorul pare a fi cititorul de contor, un contor al pulsului 
ce vibrează în această epocă a informaţiei. Când totul devine 
posibil, lectura este imposibila realitate a iluziilor care ne ţin în 
picioare, ne ţine pe trecerea de pietoni sau pe stadion, ori în faţa 
televizorului. 

Desigur că cei care scriu sunt interesaţi de o părere, de un gând 
despre opera lor. Dumitru Hurubă este preocupat de iluzia care 
pune în mişcare un univers complicat, adică universul cărţii. O 
carte este mai mult decât o sursă de informaţii, este o stare... 

Pentru autorul cronicilor lectura este o incitare la o nouă 
descoperire, la o nouă revelaţie, ea poate fi negativă sau pozitivă, 
dar cronicarului îi pasă. Până la urmă această carte este un fel de 
jurnal de bord pentru Dumitru Hurubă, el scrie despre aventurile 
sale literare, despre opere care acoperă domenii variate: istorie, 
filozofie, sociologie, literatură, cultura ca formă de evadare din 
cotidian, jurnalul. Trece de la poezie, la proză, la umor, la 
mărturie. Lume pare prinsă în menghina dorinţei de a spune, 
nimeni nu ascultă, toate operele sunt sunete în marele țipăt de la 

miezul nopţii, timpul pare ceva copleşitor, cartea ceva concret, 
ceva care rezistă, o cărămidă de pământ ars, din vechime... 

Într-un fel, Dumitru Hurubă pare dezamăgit: capodopere sunt 

puţine! În alt fel, Dumitru Hurubă e fericit: mai sunt indivizi pe 
contrasens, se iluzionează, cred în ceva ce pare perisabil şi totuşi, 
nu... 
Titlurile cronicilor sunt relevante, ele prefigurează temele 
societăţii româneşti: studenţia, sfârşitul lumii, femeia, umoristul, 
poezia, destinul nedrept, muzeul rural, Cutia Pandorei, Don 
Quijote, iubirea, intelectualul de serviciu, civilizaţia, oamenii 
locului, Jung, Holobâcă, Panaite, I.D. Sârbu, Evu, Crepcia, 
Bârgău, Dumitru Velea, Radu Igna, Breban, Eliade, Eminescu, 
Sabato, Saul Bellow, Rainer Maria Rilke... şi continuă cu 
responsabilitatea actului de creaţie, cu jurnalul unui romancier, 
demitizarea lui Eminescu (tema obsesie a istoriei literare), 
autocunoaştere, tradiționalism şi fabulos, un oraş în inima poetei, 
iluzii pentru sinele propriu... 

Modul cum abordează Dumitru Hurubă cărţile este unul serios 
şi detaşat în acelaşi timp: 

„După ce că, datorită libertăţii, democraţiei şi credinței că 
oricine poate, doar să vrea, s-a publicat atâta amar de literatură 
proastă, orice volum de beletristică nou apărut este, cel puţin 
pentru mine, un motiv de bănuială, nu tocmai cumsecade — 
recunosc”. 

„Dovada că în România se mai citesc autori „dificili”, este 
această a doua ediţie a cărții de faţă scoase de sub tipar de către 
Editura Humanitas” ( C.G. Jung: Amintiri, vise, reflecții. Editura 
Humanitas, 2001). 

„Orice reîntâlnire cu umorul lui Cornel Udrea este un motiv de 
intrare în normalitatea fiinţei umano-raţionale. Cu atât mai mult 
în zilele noastre, când râsul înseamnă tot mai mult cu un rictus 
sau, în caz şi mai nefericit, cu un rânjer”. 

Ce reţine cronicarul din cărțile citite? Esenţa, labirintul 
existenţei, fabulosul spiritului, curajul, abandonul, devenirea. 

Sunt lucruri care dau culoare unei lecturi: trăirea acută a 
sentimentelor, sinceritatea poetului şi arta iubirii, riscul celui care 
scrie pe teme neconvenţionale, singurătatea poetului la Brotuna, 
cartea — un pas important pentru scriitor, pentru sine, mania 
titlurilor şocante, supleţea exprimării epice, experienţa credinţei, 
receptarea fenomenului liric, bagajul de cultură solidă şi bine 
compartimentat, pătrunderea într-o lume cu alte legi, Bizanțul ca 
temă uitată, proza scurtă în dulcele stil clasic... „a mai sosit unul 
cu bouvagonul poeților”... 

Cu siguranţă, recenziile şi cronicile acestea vin să acopere un 
gol pe care literatura de specialitate nu-l poate acoperit, criticii de 
profesie sunt puţini, iar pe de altă parte un scriitor are capacitatea 
de a intra în lumea altui scriitor, este doar cititorul de iluzii, nu-i 
aşa?... Dumitru Hurubă şi-a luat de bună voie şi nesilit de nimeni 
această slujbă, a reuşit cu modestie şi nobleţe, lectura unei cărți 
te face mai bun, este şi un argument pentru cărțile proprii şi o 
modalitate de a plonja în realitatea lumii în care trăieşte. 

Cartea nu are postfață, prefaţă, motive sau argumente pentru 
care a fost scrisă, din textele publicate reiese, însă, sistemul critic 
al cronicarului, al cititorului: iubirea aproapelui... 

Dar să cităm câteva titluri de cărţi care au trecut prin ochii 
cronicarului: Sfârşitul lumii; Femei celebre. Mică enciclopedie; 
De serviciu la clepsidră; Îngenunchiat în lacrimă; Arta fugii, 
Prăpastia bune speranţe; Uşa interzisă; Arta iubirii; Rochia 
nesupunerii; Omul recent; Neantia; Despre îngeri; Frică şi 
cutremur... 

Dumitru Hurubă reţine versuri interesante, cele care prind în 
vocale şi consoane o lume întreagă: 

„Îngenunchiat în lacrimă/ca-ntr-o catedrală sufletul celui 
îndrăgostit” (Nicolae Crepcia). 

„Între ceea ce sunt/ şi ceea ce nu sunt/ se petrece timpul/ ca 
lama unui cuţit” (Mariana Pândaru). 

„Ascuns în nume zeul, ca-n seminţe,/ Când stă să nască-n 
noapte bunul soare/ Îşi mai visează chipul vechi din mare/ 
Trecut prin irizări, către fiinţe” (Eugen Evu). 

„Braţele tale/ precum cătuşele lichenilor/ pe stâncile visând/ 
grădini suspendate... În steaua de pe umerii tăi/Dumnezeu 
inventează/ povestea noastră de dragoste” (George Holobâcă). 

„ Din preaiubire m-am născut/ pe o colină transilvană/ să ard 
cuvintele la rând/ şi să le-aştern pe câte-o rană.” (loan Evu). 

„...Noaptea/ şi moartea/ muşcă din mine/ ca dintr-o felie de 
pepene” (Nina Ceranu). 

„Poeţii aşteaptă şi refuză să doarmă/ Refuză să moară...” 
(Ana Blandiana). 

La un final de cronică Dumitru Hurubă scrie: 

„Ce contează de fapt? Contează un adaos important la 

cunoaşterea de sine şi de ceilalți ”. 


E] 


Mai 2012 

Poemul ca personaj la Nicolae Băciuţ 


(Nicolae Băciuţ, Poemul Phoenix, Editura „Nico”, Târgu- 
Mureş- 2010) 


În volum de versuri Poemul Phoenix, Nicolae Băciuţ exprimă 
întreaga sa maturitate de creație, un echilibru al formei şi al 
fondului, versul care luminează gândul cititorului şi îl cheamă la 
o relaţie normală cu poezia. Autorul refuză experimentul poetic 
contemporan ancorat în forme şi expresii acide, abordează acea 
zicere clasică fulgerată de ideea actuală, de viziunea corectă 
asupra literaturii. Deşi volumul cuprinde mai multe poeme, în 
fapt, e un singur poem, un poem care renaşte din cenuşa 
banalului zilnic şi învie în stări poetice autentice, esenţiale, 
structural necesare pentru sufletul omului modern aflat la 
intersecția marilor experienţe. Stâlpii de bază ai poemului, trecut 
prin poemele scrise, sunt: credinţa, dragostea, natura, timpului, 
misterul, cântecul, colindul, formele armonioase, lacrima, 
anotimpul, culorile netimpului... 

Nicolae Băciuţ revine la principalele fulgerări specifice poeziei 
române autentice, de la Lucian Blaga la Nichita Stănescu, de la 
Marin Sorescu la loan Alexandru, lecturile serioase şi contactul 
cu scriitorii autentici se regăsesc în poezia sa, cu un timbru 
special. 

Autorul vede poezia în locuri şi timpuri diverse, simte poezia 
care pluteşte în jur, îşi pune întrebări, are răspunsuri la teme care 
nu au întrebări, descoperă lumea, datează poeme pentru a fixa 
experimentul liric. 

Călătoria începe de la iarna fără pleoape, continuă lin prin 
fereastra de lacrimi, timpul din timp, iarba cu miros de femeie, 
lacrima lacrimii, copacul din casă, somnul din somn, lacrima 
luminii, vama albă, iarna-n vară, încă o viaţă, despărțirea de trup, 

câmpul de maci şi atrage atenţia la ultima stare a poeziei, taxa pe 
poem. 

E curajul poetului de a vedea esenţele, dincolo de aparențele 
formelor. Se întoarce brutal spre poezia din poezie, spre adevărul 
poetic din vers, spre durerea adâncă a poeziei, rememorează 
stări, locuri, date de reper, sărbători personale, dragostea tainică a 
poetului, acel halou de gânduri, cuvinte, ziceri care reinventează 
ființa la un moment dat. Se redescoperă, astfel, bucuria prin 
poezie... 

În călătoriile sale Nicolae Băciuţ redescoperă poemul la 
Sărmaş, la Bucureşti, Sinaia, Passau, Târgu-Mureş, Nurnberg, 
Bazna, Blaj, Sovata, se întâlneşte cu starea poeziei în locuri 
surprinzătoare, nu mai există regula camerei proprii unde stă de 
vorbă cu muza, viteza acestor vremuri îl fac să se adapteze la 
sursele poetice profunde. 

„Poemele mele,/ sălbatice poeme/ în care învăţam şi eu,/ să 
zbor/ ca un străin/ ce-şi caută o ţară/ unde să-i crească/ păr şi 
unghii, / în viaţă ca şi-n moarte,/ în moarte ca şi-n viaţă.” (Poemul 
Phoenix). Aceste versuri ne relevă un poet care simte poezia 
continuă, din poem în poem, din poet în poet, din istorie în 
istorie, e un fel de renaştere continuă a poeziei care pare să nu 
aibă moarte, o temă preluată din valorile creştine autentice, din 
mişcarea în lumea a celui care cunoaşte structura poetică a 
universului... În fond şi scrierile sfinte apelează la un limbaj 
poetic pentru a exprima în cuvinte obişnuite adevărului profunde 
despre om, despre creator, despre creaţie. 

Cântecul, cuvântul, ideea care le leagă, devin revelaţie 
autentică, clipă de taină: „Tot mai visez un vis că mai visez,/ că 
numele mi-e primăvară,/ că lacrima îmi e botez,/ că Dumnezeu 
mă înconjoară —/ dar numai visul mă visează/ în lacrima luminii 
trează”. (Lacrima luminii). 

Femeia este o prezenţă, nu are trup, dar poate fi o aripă, un 
cuvânt nescris, taina care o poartă jumătatea bărbatului se află în 

aşteptare, e grea taina şi orbeşte ochii poetului, e lacrima din cer, 
un dar de la Dumnezeu, ca în poemul Lacrima din cer. 

Somnul ori visul fac parte din structura poemelor scrise de 
Nicolae Băciuţ, e un fel de viaţă din viaţă, o trăire care se 
împleteşte în dimensiuni ascunse pornind de la realitate, vin 
întrebări simple care dau greutate versurilor. 

„ŞI dacă n-o să mă mai naşti/ în viaţa asta/ sau în alta,/ rămâne 
un cuvânt/ să-l creşti şi pentru mine, ca pe-un fiu/ ce nu-şi 
găseşte tată,/ rămâne un poem,/ pe care n-o să-l scrii...” (Să nu 
mă naşti). lată, poetul descoperă un timp din timp când lucrurile 
erau perfecte, un fel de rai din care a fost alungat, un fel de 
dimensiune în care lucrurile sunt în echilibru, au ceva din poezia 
universului, ceva din taina dusă de poeţi prin vreme. Autorul 
aude poezia din spatele cuvintelor zilnice, e zicere venind din 
revelaţie, glasul acela unic, unduios şi bând este receptat cu 
sensibilitate, versurile au atâtea cuvinte câte pot duce, aurul s-a 
eliberat din zgura cuvintelor, Nicolae Băciuţ este un iniţiat care 
eliberează poemul din cenuşa zilnică, îl plimbă prin anotimpuri, 
prin locuri unice, prin vremuri specifice, ca pe o fiinţă, ca pe 
cineva cunoscut, având viaţă din pricina suferinţei de a fi în doar 
trei dimensiuni, atins de a patra dimensiune. 

„ŞI m-am gândit să-ţi scriu,/ de mai citeşti scrisori,/ să ştii şi 
despre mine/ că sunt, că nu mai sunt,/ să ştii că mai există zori,/ 
că timpul e mărunt -/ prea mult nisip în el/ şi nu-s clepsidre 

să-l încapă./ Mi-ai dat mult cer...” (Porunci). Scriitorul are o 
relație nevăzută dar reală cu Dumnezeu, de la un Dumnezeu 
legiuitor ajunge la un Creator al harului, viaţa e un dar pe care 
sufletul îl vede bine, zece porunci şi o singură viaţă, numărătoare 
divină, iar răspunsul omului este poezia, limbajul comun al celor 
doi, un limbaj la care se ajunge prin trăire, exerciţiu, rugăciune, e 
limbajul autentic Creator-Fiinţă- Creator. 

„De-ajuns mi-e o singură viaţă —/ de mai multe ori aş muri,/ 
îmi ajunge o dimineaţă,/ dacă te-aş putea privi,/ îmi ajunge o 
singură floare,/ dac-aş putea s-o miros,/ îmi ajunge o singură 

viaţă/ întoarsă pe dos./ Îmi ajunge să fiu tu,/ să pot să sfârşesc/ ce 
niciodată nu începu!” 

(De-ajuns). 

Nicolae Băciuţ ajunge la o concluzie simplă, la simplitatea 
vieţii aşa cum o primeşte de la Dumnezeu, sunt lucruri simple, 
dar fundamentale pentru om, ele fac legătura cu restul creaţiei, 
poetul se leagă de Logos prin ele, acel Logos infinit (ca să 
apelăm la o tautologie, din pricina vorbelor zilnice). 

Poetul are meritul de a reveni la poezie în stil clasic, adică la 
zicerea versului, personajul principal este poemul explicit sau 
implicit, sau starea poetică, ori mişcări spirituale profunde, 
recuperează poezia autentică din mijlocul unei lumi aflate în 
criză spirituală, a unei lumi alunecând spre finalul unui ciclu. 
Poezia pare o soluţie. Are ceva din veşnicia Cuvântului care 
rezistă într-o lume a simbolurilor de toate felurile, într-o lume a 
artelor diverse, a spectacolului facil, bine regizat de făcătorii de 
spectacole. 

Văzut din afară, volumul pare a nu avea coerenţă, poemele par 
risipite aleatoriu, există o grabă poetică, o pierdere a cuvintelor 
în carnea scrierii, dar pentru iubitorul de poezie, poemele se 
compun în Poemul Phoenix. Interesant titlu şi expresiv, dureros 
de adevărat, din puţina cenuşă a poeziei care a murit se ridică 
poezia ca ființă specială. Autorul este conştient că lumea are 
nevoie de frumuseţe, el cheamă prin vers la profunzimea trăirii şi 
chiar aduce un elogiu celui care înțelege. 


„Sărut dreapta 

celui ce deschide cartea, 
sărut stânga 

celui ce-a învins nătânga 
lene de a fi; 

le sărut pe amândouă, 
care au pe unghii rouă 
de pe filele de carte 

care au trecut prin moarte 

şi re-nvie-n fiecare 

ochi din margine de zare. 

Le sărut pe amândouă: 

Sărut stânga, sărut dreapta 

care ţin drept cruce cartea.” (Închinare). 


Cartea este una care merită enumerată ca făcând parte din 
colecția de inimă a literaturii române pentru că se alătură unor 
volume originale scrise de poeţi adevărați precum: Eugen 
Dorcescu, Paul Aretzu, Eugen Evu, Octavian Doclin, loan Evu, 
Nicolae Prelipceanu, Daniel Turcea, etc., poeţi care se întorc la 
temele profunde ale poeziei, la bucuria de a scrie şi de a citit într- 
o vreme în care agresiunea informatică pare să fi afectat şi 
poezia, dar nu este aşa, există cuvintele de fosfor care se văd în 
întuneric şi deschid lumea spre larg... 

Eugen Simion, Petru Poantă, ori Gh. Grigurcu fac referiri la 
opera lui Nicolae Băciuţ, punându-i în lumină calităţile şi faţetele 
lirice, indicând spre aventura expresiei, ori călătoria poetului prin 
lume pentru a descoperi taine, arhetipuri, matrice, sau acolo unde 
fiziologicul devine limbaj. 

Dar poate că acolo unde poemul este personaj, aventura 
metaforei se face patria cuvintelor care plâng... 


Februarie, 2010 

Liniştea lumii la Adrian Botez 


(Adrian Botez, Liniştea lumii, Cluj-Napoca: Editura „Dacia 
XXI” - 2011, versuri, Colecţia Poezie şi muzică creştină. Cartea 
apărută în colaborare cu Primăria Gura Humorului. 


Scriitor român, autorul cărților: 1-Jurnal din marea temniţă 
interioară (Axa-Botoşani, 1998); 2-Rog inorog (Salonul literar- 
Focşani, 1998); 3-Povestea unui colecţionar de audienţe 
(Corgal Press-Bacău, 2003); 4- Epopeea Aflantică (Corgal 
Press-Bacău, 2003); 5- Eu, barbarul (Casa Scriitorilor-Bacău, 
2005); 6- Crezuri creştine - 70 de sonete cruciate; Van Gogh — 
perioada Borinage (tumorile artei), Casa Scriitorilor, Bacău, 
2005. 7-Nu mai ridicaţi din umeri! (Ed. Rafet, Rm. Sărat, 2007); 
8-În contra demenţei de astăzi în cultura română (Ed. 
ProPlumb, Bacău, 2008); 9-Aici — la-ntâlnirea tuturor câinilor, 
Ed. Rafet, Rm. Sărat, 2009., etc.) 


Liniştea lumii este un titlu neobişnuit pentru Adrian Botez, 
spirit tumultuos, energic şi revoltat pentru mersul spre haos a 
lumii în care trăieşte, o lume care a uitat valorile curate ale 
creştinismului, o lume a căderii în gol... E un popas în mişcarea 
sufletului spre infinitul spre care tânjeşte poetul, oprirea care se 
regăseşte în psalm, pentru că există psalmi în care apare brusc 
acest semn — oprire! Cuvintele se prefac în peisaj, în cântec, în 
imn, în vis, în speranţă, dar sunt acolo, cu adevărul lui Dumnezeu 
în consoane sau vocale... 

Adrian Botez este un scriitor aplecat spre rânduială, îşi 
organizează volumele în cicluri care să reziste, anotimpuri ale 
poeziei, iată că şi acest volum are mai multe părți, legate între 
ele, simbolice, cu deschidere spre vibraţiile lumii: 

e Cartea I: LINIȘTEA LUMII, 

e Cartea a H-a: VÂRTEJURI; 

e Cartea a III-a: DINCOLO DE ZARE. 

Volumul mai cuprinde OPINII CRITICE şi PERSONALITATE 
ŞI OPERĂ, toate legate de mesajul poeziei lui Adrian Botez, 
aducând explicaţii, argumente, texte, pretexte şi bucuria lecturii 
ŞI a scrisului. 

Un volum complex în care autorul pune accentul pe valorile 
creştine, pe mărturia lui Dumnezeu în lume, pe rezistența 
creştinului, pe revelația personală, particulară, pe literatura ca 
şoaptă în cetate, şoaptă care pentru alţii, necunoscători, pare 
țipăt, uipătul zimţat de la miezul nopţii... 

Brusc în poezia lui Adrian Botez apar temele care pot aduce 
liniştea unui suflet care tânjeşte să vadă dincolo de zare, prins în 
vârtejurile lumii, în valurile care zguduie lumea şi timpul în care 
trăim pentru a produce netimp! 

Aşteptând florile, mântuirea, zăpezile, primăvara, sărbători de 
primăvară, metamorfozele, Visul Grădinii sunt elemente ale 
aşezării lumii în matca iniţială, cele care susțin posibilitatea 
existenţei ca realitate prin cuvinte, în Cuvânt. Dar lumea e prinsă 
în tentaculele aruncate de tsunami în această parte de univers 
pentru că apar umbrele: singurătatea de acasă, instabilitatea, 
vremuri fără ceas, jocul leprei în lume, spasmul cosmic, paştele 
orbilor (!!), conversații cu un asasin. Dar speranţa se coagulează 
în posibilitatea vederii cu inima dincolo de zare: iubirea ca 
valoare, Hristos ca stâncă în vârtejurile lumii, mustrarea 
Domnului, supraidentitatea. Pendulând între poezia lirică a lui 
Octavian Goga, între cuvintele potrivite ale lui Arghezi sau 
metafora lui Nichita Stănescu, volumul lui Adrian Botez este 
unul al căutării echilibrelor posibile într-o lume care şi-a pierdut 
orizontul, iar oprirea pare o soluţie... 

Autorul, într-un moment de împăcare cu sine, dedică volumul 
soţiei, Elena, ca semn al reîntoarcerii în matricea familiei... 

Prezenţa Grădinii în construcţia volumului este tânjirea 
poetului după raiul pierdut, dar posibil a fi visat, gândit, trăit prin 
imnul dedicat munţilor, anotimpului, florilor... 

Îngerii sunt bolnavi de roua dimineţii, iar Hristos visează într-o 
stea, raiul e aproape şi totul e promisiune sau clipă captată de 
poet în poemele sale. Dumnezeu cu barba în palme priveşte 
dincolo de orizontul mării, apa botezului curge spre noi rădăcini, 
trupul poate fi de rază, animale ucise de prea multă blândeţe... 
Prezenţa lui Hristos în peisajul lumii, Duhul Sfânt mişcând 
poemul: „a fâlfâit Duhul Sfânt peste mine/de-am simţit - ...0, în 
sfârşit — că e bine...!/ nu există frică-nici moarte: să ştii//numai 
om Dumnezeu vrea ca iarăşi să fu/...va trimite - la tine — alai cu 
făclii:/ povesti-vei — tihnit — ce durere-i în gli...” (A TRECUT 
DUHUL SFÂNT). 

Atâta linişte declanşează delirul în primăvară, ca posibilitate a 
salvării: „o Doamne — Ți-i deschis comoara-n/ ceruri/ nu se mai 
văd arhanghelii la creneluri:/ nu merit izbăvirea — dar mă simt 
izbăvit/ în tot arde frăţia — deşi toți m-au hulit!” (DELIR DE 
PRIMĂVARĂ). 

Dar luciditatea poetului îl prinde în oglinda ei: partea corectă 
câştigă din ce în ce mai rar, trebuie să se schimbe ceva în lume 
din temelii, demnitatea umană a pierdut ritmul în faţa 
vârtejurilor de toate felurile... (Balada şi rugăciunea lui Joan 
Sala I Ferrer Serrallonga). Dumnezeu poate să mântuiască, 
Dreptatea e mireasa de taină a lui Hristos, crima e legea celui 
tare, Hristos lăcrimează pe frunţile noastre uscate. Paralela bine- 
rău demonstrează că răul poate fi învins prin binele pe care omul 
îl poate face în lumina divină, e o baladă a celui care tânjeşte 
după reformă, după schimbarea cea mare, după liniştea lumii 
care poate da roade în ființele noastre. Poetul e neîndurător cu 
negustorii burtoşi care au scos lumea la mezat, e prezent şi 
şmecherul cu aureolă în buzunar, patronul de stele, paiațele 
lumii. Privind din perspectivă divină, Adrian Botez vede clar 
nevoia lumii după Dreptatea lui Dumnezeu pentru că dreptatea 
oamenilor nu mai are efect, dreptatea oamenilor s-a stins pe un 
munte care s-a topit. 

Străinătatea de acasă pare semnul depărtării de sine, pierderea 
identităţii, câinele mort în şanţ, copaci scheletici care cerşesc 
milă într-un secol al maşinăriilor de toate felurile care imprimă 
viteză fenomenelor, e un „suflu al aroganţei”! 

Metaforele poetului sunt sugestive: spinările cerului se ating, 
se freacă una de alta, masa la care scrie are mereu alte 
dimensiuni, nici un lucru nu e la locul lui! Luciditatea se mişcă în 
liniştea lumii, spiritul omului atras de miracole, de mântuire 
lucrează prin cuvinte, prin rugăciune, prin apropieri... Sunt 
vremuri fără ceas: „păsări vremuiesc cu glasuri sure/ vremea nu 
mai ştie cum să fie/ vântul bate parcă stă să-njure/ o lume lividă — 
vineţie/” sau , Dumnezeul lumii e cenuşă/ n-a lăsat pe nicăieri 
vreo uşă” (VREMURI FĂRĂ CEAS). 

Sfârşitul de vremuri fără de timp se vădesc prin prezenţa 
păsării cenuşii care îl priveşte pe poet în ochi, e moartea care are 
îndrăzneala să arunce fulgere cenuşii într-o lumea a culorilor 
căzute din curcubeu şi este o dungă, fizic, inexplicabilă, căderea 
perspectivelor, orizontul care s-a topit în moarte. 

Poate că imaginea cea mai dură şi care depăşeşte durerea fizică 
e prezenţa fiinţei alunecate în moartea cea de toate zilele: „trag 
după mine un cadavru,- salturi/ nu mă trezesc — nu ştiu unde să-l 
ascund:/ nu-s vinovat- ci blestemat de-nalturi.../ şi lepra-ncape-n 
timpul tot mai scund/” (ADVERSARUL). 

Speranţa, însă, e după zare, acolo în aproapele din inimă: 
„aerisind luminile în păsări/ ne sprijinim de cer spre-a trece-n 
linişti:/ acolo nu-s recolte şi nici mirişti/ doar cântec de incendii 
hialine” (ACOLO). 

Dincolo de zare e un pisc de rugăciune, un munte care se poate 
urca prin stăruinţă sau încăpățânare, munţii dau argumente pentru 
o altă viaţă, curg pâraiele din cer, muntele visa un om... E, 
desigur, Muntele Dreptăţii lui Dumnezeu! Muntele acesta a fost 
văzut de proorocul Isaia (vezi Biblia), a fost urcat de lisus, e 
motivul poemelor lui Adrian Botez care topeşte după 
considerente divine într-o lume în faliment. 

Natura e parte a speranţei, natura e parte a creaţiei şi puterii lui 
Dumnezeu de a reforma cele văzute: verdele plin al grădinilor, 
albastru sever al cerului, grădina, boarea din grădină, păsările 
cântă prin copacii din rai, lumina cerului, mările lumii, porți 
enigmatice, cirezile faptelor, ploaia de rouă ca o ploaie spirituală, 
aer sfânt, o lume proaspătă ce trimite la un alt cer şi un alt 
pământ din Apocalipsa (vezi Biblia). 

Despre sine Adrian Botez mărturiseşte: „n-am fost bun - nici/ 
rău: un oarece/ om// am văzut ape-n amurg/ le-am înfruntat — am 
văzut/ munţi în răsărit — şi/ m-am înălțat” (MĂRTURIA LUI 
DISMAS). 

În ultimul poem al cărţii care poartă un titlu frust şi 
mărturisitor — C.V. DE CIOBAN AL CERURULUI, autorul se 
vrea un biruitor, un luptător, unul care ştie sensul bătăliei 
spirituale şi care are argumente la înaintaşii săi, purificaţi de un 
foc divin. Se poate observa şi o anumită oboseală la poet, viaţa e 
un joc în care energiile se strivesc, se duc: „Doamne — stinge-mă 
undeva/ între ape mari — cu ţărmuri ameţitor/depărtate — ţărmuri 
pline de/ lacrimi” (DOR DE STINGERE). 

Dar lumea tânjeşte după liniştea dintâi, e o lume în care 
Paştele s-a modernizat, care vrea altceva dar nu găseşte: „nu-L 
mai plânge — astăzi — nimeni pe Hristos/ nimeni nu-i mai simte 
dorul Lui de noi/ Crucea-l grea n-o îndurăm — direct — pe os/ nici 
hidosu-i strigăt — horcăind în toi/ ... nevinovată carne să înghită/ 
în vina lui mereu deschisă-i poftă/ oricine-i pregătit — smerit — să 
mintă/ să cumpere privata lui Golgotă...” (MODERNIZAREA 
PAȘTELUI. 

Poet incomod, dar pregătit să se ierte pe sine şi să-şi 
recunoască limitele, Adrian Botez recunoaşte că nu poate evada 
din această lume în care îşi cântă şi cântă nedesăvârşirea ca etapă 
spre omul de dincolo de zare. Versurile sunt dure, cuvinte 
aparent nepoetice strivesc corola poemelor şi aduc mirare 
cititorului clasic de poezie, dar cel care citeşte Scriptura ştie că 

sunt acolo cuvinte mult mai dure şi că Dumnezeu vrea să ne 
recunoaştem ticăloşia. 

Stilul său pendulează între clasic şi modern, virgulele sunt 
înlocuite de linia care desparte cuvintele, ideile capătă astfel 
putere, versurile sunt sentinţe pentru cititor, uneori cuvintele curg 
simplu, cadenţat, alteori se caută complicat şi simbolic, e un 
simbolism creştin, cu pecetea lui Hristos, vocalele strigă, 
consoanele caută liniştea nopţii, vechi linii alte literaturii române 
se regăsesc în scrierile acestea tulburate de vis şi dorințe 
neîmplinite, lumea se deschide în faţa poeziei ca o carte a Privirii 
Extatice... Poate că poetul ar trebui să-şi cenzureze uneori 
discursul liric pentru a lăsa aurul din gând să iasă la suprafață 
prin versul cercetat de şapte ori... 

Luminiţa Aldea scria despre Adrian Botez: „Întâmplarea a 
făcut să citesc poezie scrisă de domnul Adrian Botez şi să exclam 
fericită: lată Poetull... Tema dominant-esenţială a poeziei 
domnului Adrian Botez este credinţa — raportare la divinitate. 
Toate celelalte teme pălesc sau sunt mici, prin comparație cu 
tumultul şi vibrația înălțător — sfâşietoare a cutării căii spre 
Cer."( Luminiţa Aldea, Cornul Luncii/Suceava, Scrisul ca 
destin). 


Aprilie, 2012. 

Dictatura realismului absolut la Daniel Pişcu 


(Daniel Pişcu, n. 1954, poet român, membru al Uniunii 
Scriitorilor din România, Braşov, a absolvit Facultatea de Limba 
şi literatura română, secția română — franceză, în cadrul 
Universităţii din Bucureşti, între anii1975 — 1979. 

Autor al cărţilor: debut în volumul de poeme Aide-memoire, 
Ed. Litera, Bucureşti, 1989; Scrisorile de acasă, poeme, Ed. 
Vlasie, Piteşti, 1995; Titlul poemului este aforism, poeme, Ed. 
Axa, Botoşani, 1997; Mă chemau păsările, roman, Ed. Augusta, 
Timişoara, 2000; Game, poeme, Ed. Aula, Braşov, 2002; Cel mai 
mare roman al tuturor timpurilor, Ed. Aula, Braşov, 2002; A 
venit un iepuraş (Azi Isus a înviat), Ed. Augusta, Timişoara, 
2003, carte pentru copii; " Jucătorul de cărți", poeme, Ed. Vinea, 
Bucureşti, 2006. 

A debutat în revista Amfiteatru în anul 1978 .A fost membru 
al "Cenaclului de luni" (1977-1983). A debutat în volum în anul 
1989, cu "Aide-memoire", Ed. Litera, Bucureşti. Colaborează cu 
poezie, proză, eseuri Și articole de critică literară în reviste 
literare: România literară, Timpul, Interval, Convorbiri literare, 
Vatra, Bucovina literară, Euphorion, Poesis, Contrapunct, 
Familia etc. 


Daniel Pişcu, Cel mai mare roman al tuturor timpurilor, 
Editura „Aula”, Braşov, 2002, colecţia „Frontiera”, coordonată 
de Alexandru Muşina. A absolvit liceul teoretic la Haţeg în anul 
1973, coleg cu scriitorul Constantin Stancu. Ținând realismul 
romanului său, Daniel Pişcu a făcut menţiuni despre colegii de 
liceu de la Haţeg) 


Un vis, un gând, poate obsesie la Daniel Pişcu în anii 
studenţiei. Prin romanul său de frontieră, Daniel Pişcu ne 
propune Cel mai mare roman al tuturor timpurilor. E titlu, dar e 
şi speranţă, e un ţel şi rezistenţă, totodată... 

Romanul a fost scris în anii studenţiei, înainte de 1989, autorul 
a fost student la litere, a studiat literatura română, literatura 
universală, a studiat viaţa ca un salt spre altceva, i-a studiat pe 
colegii care aveau potenţialul să modeleze literatura română, s-a 
studiat pe sine. Era vreme cunoaşterii... 

Firul roşu din roman e unul simplu: autorul povesteşte în 
amănunt, fără a pune la bătaie fantezia în mod explicit, viaţa din 
acea vreme a studentului care speră să devină persoană emblemă 
a societăţii. 

Scrierea romanului s-a făcut zilnic între cursuri, studiu, iubire, 
coadă la cantina studenţească, călătorii cu autovehiculul de 
transport public, cu stresul fiecărui examen, cu năzuința de a 
sparge limitele impuse de sistem persoanelor care doreau să pună 
un semn vremurilor în care s-au trezit trăind. 

Titlul e unul sfidător la adresa sistemului social din acea 
vreme: romancierul nu avea liber de la partid să scrie un astfel de 
roman. 

Curajul studentului era unul atipic, declara în public faptul că 
scrie la un astfel de roman. Profesorii aveau reacţii timide, 
colegii îşi scriau operele, transpirau la examene şi vorbeau ironic 
la adresa operelor capitale ale literaturii. Ei erau chemaţi de focul 
generaţiei lor să redescopere limitele literaturii, era o chemare 
invizibilă, dar evidentă. Deşi condițiile materiale şi 
administrative erau de obşte pentru studentul român în acea 
vreme, argumentele teoretice era evidente: se studia cu 
seriozitate opera marilor scriitori universali, cărțile artiştilor 
români, poeții erau cunoscuți din revistele literare şi din viața 
boemă pe care o trăiau. Viața boemă era emblema rezistenței la 
munca forțată din acea vreme... 

Daniel Pişcu a crezut în demersul său, a făcut aplicația cu 
talent, tenacitate, inconştienţă. El rezista prin scris. S-a format ca 
om scriind. A depăşit barierele impuse de regimul comunist. A 
legat prin acţiunea sa literatura bună a timpurilor care au fost 

înainte de generaţia sa, de literatura bună a celor inspirați şi, 
uneori, geniali. 

Boema este simbolizată prin pofta de fumat. Trupul este biciuit 
de senzaţia savurării unei ţigări, studentul român pare a spune: 
„Dau Premiul Nobel pentru o ţigară”! Agresiunea asupra 
simţurilor este un surogat la agresiune propagandei comuniste 
din acea vreme, aceasta din urmă era o agresiune asupra 
persoanei. Daniel Pişcu pare indiferent la aspectul social, se 
concentrează pe viaţa sa, fără prea multe comentarii, dar asta 
spune totul: rezist prin artă! Prin inteligenţă era sfidată 
organizarea socială bazată pe directive, plan, muncă patriotică, 
angajamente... Inteligența nu părea a face parte din grupa 
„materiilor prime” în acea perioadă socială din România... 

Romanul are calitatea de a prezenta un film realist al 
vremurilor care au fost în ţară. Aduce în prim plan personalități 
ale literaturii române actuale care atunci erau onorabili studenţi 
cerşind o cartelă la cantina studenţilor, vânând o ţigară, 
organizând o întâlnire cu o prietenă, boemi într-un bar de zi cu 
oferta limitată, prezenţi la examenele de an, absolvind facultatea 
cu note mari. Era marii nebuni ai literaturii: ei puteau să scrie 
cele mai mari opere cu uşurinţă şi detentă. 


„Toate personajele trebuie să le reliefez bine. Fiecare cu 
caracterul său: Al. M.: savant, boem; R.B: bun lingvist, uneori 
vulgar, bonom de multe ori; I.S.: inteligent, spiritual; R.I.: dă rar 
pe acasă, dar e băiat bun. Poate îl bag pe Cherciu cu obsesia lui 
pentru „igienă” şi dorinţa sa de a dormi la timp... Păcat că ideea 
de a scrie această „schiţă” mi-a venit doar acum, spre sesiune, şi 
nu prea am timp s-o fac cât mai reală. Să nu uit discuţiile de la 


masă (pariul cu lulică, că voi agăța o fată... în cantină) etc.”. 


Sunt personaje care trăiesc live, sunt online cu epoca lor şi cu 
ei însăşi, fac efortul de a ieşi din timpul lor gri şi a marca istoria 
literară, conştienţi sau nu: Ion Stratan, Alexandru Muşina, 

Romulus Bucur, Florin Iaru, Radu Călin Cristea... („Mă sprijin 
de bustul lui Eminescu. Îmi zic in gând: „Ajuta-mă, Eminescule, 
ca, daca nu o sa pot scrie o poezie buna despre tot ceea ce vad eu 
aici, sa scriu măcar o schiţa, o nuvela si memoria sa nu-mi joace 
feste in lipsa unui aparat „memorial minune". De trei ori mă rog 
in gând in acest fel la Eminescu al cărui chip încurajator e 
sculptat pe un soclu, in spatele meu, tangent la el, trece domnul 
Nicolae Manolescu, in costumul lui kaki. Îmi place costumul. 
Îmi place si omul, deşi nu-l cunosc încă decât de la TV. Dar îmi 
amintesc ca alaltăieri i-am dat buna ziua si mi-a răspuns”.) 

Sunt creionaţi profesori de excepţie de la facultate, se rețin 
până şi numerele de autobuz, de tramvai sau mici reclame mai 
puţin prezente în viaţa capitalei în anii şaptezeci-optzeci. 
Bucureştiul nu avea nevoie de reclame atunci... 

De remarcat dialogul dintre personajele ireal de reale, active şi 
stresate, inteligente şi talentate, avide de cultură şi de vicii 
necesare sau închipuite, apoi enumerarea unor opere literare de 
excepţie sau a unor mari scriitori, acestea fac din roman un script 
(film) care şi-a depăşit epoca, lumea seamănă mai mult cu 
studenţii de la literatură decât cu viaţa de zi cu zi din acea vreme. 
Pişcu o ştia, a acceptat aventura. Este chiar el personaj, un 
personaj care scrie un roman în care poate include pe oricine, e 
dictatura democraţiei absolute la care numai un poet ar fi putut 
visa. 


„Eu: Nu mi-e frică de examene pentru că am idealul romanului 
meu. 

Stratan: Eu îți scriu postfaţa. 

Eu: Nu mai ai ce scrie pentru că voi fi şi critic... 

Stratan: Şi autocritic...” 


Dialogurile dintre studenți demonstrează potenţialul acestora 
în faţa viitorului, sau efortul de a căuta formula potrivită pentru 
operele lor aflate în proiect permanent, ştiau că pot fi scriitori, 

dar nu au aveau tot timpul la dispoziţie, sistemul era potrivnic, 
cenzura era pe faţă, toată lumea ştia... 


„D.: Zi-i, zi-i, Sandule, eu notez totul. 

Al-M.: Tu vrei să spui tot la Agie!... 

D.: La Agenţie, la Agigea, agea miilor... 

Al. M.: Taci odată! Taci odată! 

D.: Zi, Sandule, zi, eu notez totul. 

I.S.: (după ce spune ceva în stilul-i caracteristic, pe care nu l- 
am reţinut, relativ la metoda mea, a lui D): Închideţi lumina! 

R.L: Lăsaţi băiatul în pace să scrie. Aşa se face literatură...”. 


De remarcat acea replică: închideți lumina! Replică aproape de 
realitatea imediată. Înainte de anul 1989, în România, se 
închidea... pe bune! Acum această replică ar trece neobservată, 
atunci te costa chiar facultatea... 

Daniel Pişcu scrie frust, nu adaugă la script fapte sau vorbe 
care nu s-au spus, pare a fi de un realism dus la extrem, e un stil 
exemplar care demontează că este un original până la capăt, dar 
simte marea temă a vieţii, pune ureche la pulsul epocii, priveşte 
spre timpul care va veni. Acest lucru se sesizează din cuvinte, din 
replici, din boli, din foamea cea de toate zilele care a dat un 
impuls extraordinar multor studenţi. 

A fost altceva, era o afacere privată într-o lume care nega 
afacerea. Detaliul merge până la limită: manuscrisul romanului a 
fost dactilografiat în 9 august 1997, în bucătărie, ora 18,00, 
Braşov, în apartamentul său de profesor de la etaj, semn că 
studentul a reuşit să treacă marele test al vieţii, dar nu a renunţat 
la filmul necesar într-o lume în mişcare, pregătită mereu să 
citească cel mai mare roman al tuturor timpurilor. Sau să-l 
refuze, ori să-l cenzureze... 


Noiembrie, 2012. 

Căderi în oglinda cerului 


(Aurel Pop. [n. 22 noiembrie 1949]. Cetăţele, jud. Maramureş. 
Doctorand, Institutul de Istorie "George Barițiu" al Academiei 
Române - filiala Cluj-Napoca. Redactor-şef al revistei literare 
"Citadela"; Directorul editurii „Citadela”. Membru al Uniunii 
Scriitorilor din România. Taina căderilor, volum în curs de 
publicare la data redactării prezentului text. 

Cărţi publicate: “Pelerinaj de secesiune”- poeme, [2004]; 
“Calvarul cuvintelor”- poeme, [2006]; “Sonete din regatul 
disperării” — sonete, [2007]; “La hanul verbelor” — critică 
literară, [2008]; “Cuvinte dintr-un noian de vorbe” interviuri, 
[2009]; “Semne dintr-un trunchi de cuvânt”- poeme, [2009]; 
„lon Burnar : schiță monografică” - studiu monograpfic, 
[2010]; “Deschideri confesive” — interviuri [2011]; “Eternitate 
prin poezie” — antologie [2012]; “Rezistența ţărănească 
anticomunistă din perioada colectivizării în judeţul Satu Mare” 
— studiu istoric, [2012].) 


Aurel Pop, Taina Căderilor, Satu Mare: Editura Citadela - 
2013) 


Aurel Pop îşi asumă căderile într-o lume a căderilor. 

Volumul de versuri Taina căderilor, aduce imnul celui aplecat 
în rugăciune... Pasionat de literatură, editor, redactor de revistă 
literară, activ în perimetru culturii, simte nevoia să strige în 
pustia căderilor de tot felul, să lase un semn pentru cei care simt 
că se întâmplă un eveniment important pentru generația aceasta. 
Poetul a lucrat asupra volumului de versuri, l-a trecut prin mai 
multe stadii, atent la inima cititorului, temător pentru păcatul 
scrisului în cetate, a scrisului ca acid, ca magmă... 

E o distanţare în univers, lumea se depărtează de lume, 
cuvântul cade şi el în oameni, greu, picătură de mercur, 
inevitabilă... Este de remarcat faptul că poetul îşi asumă 

căderile, o face cu exactitate, cu atenţie. Poate de nesuportat este 
căderea cuvântului, vestită de păsări, de cântatul cocoşului, în 
dimineaţa specială a istoriei, de geneza care e prezentă în lucruri, 
în oameni, în poeme... 

Deşi lumea comunică încontinuu, mesajul este pierdut în 
univers, o zbatere, o cădere prin mesaj: „Am intrat pe 
Messenger/ Şi-am bârfit/ Cu gura până la cer/ Spre infinit” 
(Bârfă virtuală). 

Alunecarea aceasta pune o presiune pe fiinţă, presiune aproape 
de nesuportat, omul pare a găsi locul unde se simte protejat: în 
fenomenul lisus, în faptele care salvează, dau speranţă, aduc 
iubire, magnetul credinţei. Tot mai mult Iisus pare locul unde 
căderea înseamnă altceva, sunt simboluri evanghelice în volumul 
autorului, semne biblice, lucrurile care dau densitate şi lumină 
vieţii: crucea, paharul cu vin, trădarea, predestinarea. Aurel Pop 
şi-le asumă, le încrustează în poeme, le dă echilibru prin taină, 
prin armonia miracolului. 

În lume sărbătorile au ceva straniu, lucrurile nu se leagă, e o 
distanţă între colind şi oameni, colindul nu-şi mai are sensul într- 
o lume în care comunicarea e fracturată de stările moderne ale 
societăţii. 

„La porţi bunicii aşteaptă degeaba/ Felicitările sunt trimise pe 
net/ Prin cont deschis pe facebook/ Pentru toţi cei rămaşi acasă 
un set// E trist, nimic n-a mai rămas/ Nici dor de ţară, nici 
credință/ O noaptea de Crăciun fără colinzi/ Şi colindători în 
suferință” (Crăciun fără colinzi). 

Limbajul e frust, dar adevărul despre noi are ceva din marile 
drame ale lumii, fără sărbători lumea e mai săracă, pustie, 
pietrele de aducere aminte au dispărut... 

Poemul este mesajul direct, biruinţa asupra vremurilor: 
“Ascultaţi şi priviți — 1/ Acum Judecaţi-mi poemul/ Oricum/” 
(Biruinţa). 

Nunta, simbolul bucuriei în lume, e atinsă de isterie, isteria 
lipsei de dragoste, în biserică lumea cântă, în umbre ea, mireasa, 

plânge cumva, poetul nu o spune, dar se înţelege, miracolul lumii 
s-a stins... 

În poemul Uite aşa, Aurel Pop prinde esenţa noului om, se reia 
un ritual vechi sub alte semne, e o naştere din suferință, fără 
durere, oarbă, de parcă oamenii şi-au pierdut timpul între două 
epoci: 


„Ce n-au găsit atunci, ei bine/ acum prinde ecou/ în magazinul 
de la colţ se stă la rând la drog/ şi uite aşa se naşte omul nou/ Se 
simte bine în postura de şomer/ sau în cea de pensionar de boală/ 
dă semne că nu ştie de Homer/ şi nici nu-i pasă că nu are ce să 
pună-n oală/ Mai iese la vecini după-o ţigară/ nevasta i-a plecat 
în vară la căpşuni/ seara agaţă o paraşută în gară/ să-şi elibereze 
trupul de hormone/ trage des câte-o beţie... 


Familia este în cădere, omul apăsat de starea de om păcătos, 
fără viziune, sevele s-au scurs în neantul istoriei... 

Pentru toate acestea poetul surprinde pedeapsa, e aceeaşi 
pedeapsă: răstignirea. Pedeapsa e triplă, grea, vine din căderile 
vremurilor, din păcat. 

„La margine de drum/ Erau trei cruci/ Acum/ Răstignit - duci/ 
Crucea poetului/ A Cuvântului/ A Poemului/” (Răstignire). 

Sunt semnele de sfârşit, apocalipsa prezisă, posibilă, exactă, 
sunt semne, păsări cad din cer, dar sfinţii ţin echilibru, sfârşitul e 
potenţat de numărul lor. Aici tehnica poetică apelează la 
hiperbolă, nu sunt urgii într-o apocalipsă prezisă, sunt mai multe 
apocalipse într-o urgie văzută, durută, scrisă. 

Căderea se datorează trădărilor, e ultima Cină, e locul unde 
trădarea se face prin cuvinte, acestea cad în pahare, taina e frântă 
de trădări, de erori, lumea captivă, poetul prins într-un vis, 
încătuşat în vis şi vine răspunsul: căderea în Abis... La capătul 
abisului — Dumnezeu! 

Ultimul poem din carte dă titlul acestui volum al mirării şi 
căderii, lucid, poetul vede cu ochii inimii vremurile care sunt 
lichide, eşecul ca o pană de pasăre de pradă... 

Poemul Taina căderilor are paisprezece puncte de sprijin, e 
zbaterea poetului în faţa poeziei şi a eternității, eliberarea prin 
cuvinte care i s-au dat prin generozitate divină. A ezitat, a 
refuzat, dar cuvintele au curs... Taina e taină doar pentru cei 
neinițiați, pentru cei inițiați în luciditatea suferinţei, taina e 
umbra îngerului pe cuvinte rostite ca o invocare a cerului. 
„Scrisu-i povară/ cine vrea/ poate să se convingă/ în fiecare zi/ în 
fiecare lună/ în fiecare an/ în fiecare secundă/ numai aşa/ se 
moşteneşte/ eternitatea/ prin poezie”. 

Aurel Pop a învins teama veacului orb în care trăieşte doar cu 
poemele sale, în umilinţa scrisului într-o vreme în care oamenii 
nu pare preocupaţi de lecturi fundamentale. Volumul are ca 
motto versuri desenate chiar de autor, ca o revoltă împotriva 
falimentului (cuvânt uzual în societate): 


„De-o vreme Dumnezeu face scări 
unii au căzut, alții se ridică 

după mai multe-ncercări 

eu tac, nimic nu spun ... de frică”. 


Orice poem e o victoriei împotriva fricii, orice vers e un pas 
spre eternitate. Şi cine are curajul să ridice piatra împotriva 
scribului, cel care scrie pe o bancă în templu... 

Şi dacă fiinţa poetului e templul? 

Despre Aurel Pop au scris mai mulţi iubitori de frumos, 
reținem ceea ce a prins Adrian Botez în textul dedicat lui: 


„Autenticul Poet Aurel Pop este, mai curând, poetul 
surdinelor, puse, cu discreție şi bun-simţ specific țărănesc- 
tradițional, la <<trompetele>> crizelor de emfază - pe care le 
trăieşte/ doreşte orice scriitor. Este, de fapt, poetul <<tăvilor 

pline de cuvinte>>, atât de domestice, elegant purtate la cina 
elegantă (şi cuminte!) a Poeziei ... Este, chiar, de multe ori, 
poetul inefabilului fermecător, al <<vânzării pe un nor de fum>>, 
al sfătoşeniei, oarecum prozaice, dar simpatice, a <<ieşirii din 
impas cu un sfat sau cu o pildă>>, al <<fluturilor gri>>, Icari 
<<moderni>>, dezabuzaţi..., al <<vânzării sonetelor la intrare în 
burg>> şi <<stând de pază-n gând la poarta melcilor>>". (prof. 
dr. Adrian Botez; Un poet diafan, cu vocea îngroșată - ... şi cu 
perspective de nebănuit, în revista "Pro-Saeculum" Focşani, 
ISSN: 1583-1949, Anul VI, nr. 8-9 (40-41), august-septembrie 
2007, pag.64-65). 


Aurel Pop se întoarce în poeme precum pasărea călătoare în 
ținutul în care soarele i-a încălzit aripile... E, poate, multă tristeţe 
în versurile sale, e durere, dar o altă carte îi va permite să fie mai 
fericit, orice carte este simetrică cu sine, o carte luminoasă în 
oglinda cerului! 

O apreciem ca o continuare a cântecului, pentru că înălţarea 
vine ca efect al gravitaţiei cuvintelor... 


Ianuarie, 2013 

Colecţionarul de facturi şi fericire 


Liviu Ofileanu îşi intitulează volumul de versuri, antologie a 
creaţiei sale, cu un titlu interesant şi percutant: Moor-Ditch, o 
carte apărută la Iaşi: Editura Tipo Moldova, 2013 în colecţia 
OPERA OMNIA, poezie contemporană. O carte care reflectă 
viziunea autorului despre poezie şi despre viaţă, o carte în care se 
revăd traseele lirice ale unui poet îndrăgostit de poemă, atent la 
detaliile vieţii. 

El prezintă în fascicolul cu acelaşi titlu motivul poeziei sale, 
acele băi de nămol, respectiv canalul Moor din Londra, locul 
unde curg deşeurile lumii, resturile care fac lumea mai neagră, 
lumea îşi pregăteşte otrava, atentă şi cu sârguinţă. 

Ar părea că autorul este un pesimist, că adoptă tehnica artei 
urâtului, dar el priveşte realul ca pe un spectacol, din resturile 
lumii Dumnezeu va prelua substanţele necesare pentru a reclădi 
un alt pământ, unul mai nou, mai potrivit pentru căutătorii de 
fericire. În canalul cu otravă Ofileanu vede elementele care vor 
sta la baza unui alt univers. 

Oricum, el scrie, nu poate fi oprit, versul curge, se face poem, 
nu locurile, nu faptele, nu oamenii, nu timpul nostru sunt toate 
otrava necesară, relațiile par a fi rupte, iar, ele, rup fiinţele. 
Antologia este una complexă, are mai multe etaje, e poezia 
continuă multietajată, canalul care se înalță pe verticală, sfidând 
gravitația imediată: 

e Corigent la fericire 

e Instincte canibalice 

e Atlantic 

e Cinderella & alte marşuri funebre 

e Moor-Ditch. 

Poetul este dispus să scrie despre orice, îl interesează relația 
dintre cuvinte, relația dintre oameni, străbate istoria pe jos, 
inventează povestiri şi se bazează pe reale povestiri, istoria e un 

joc în care ne atrage, el narează, pare a nu se opri, a detectat 
poezia în lucruri banale, în marile tragedii ale lumii. Are 
modestia să lase note despre temele poemelor, îl preocupă 
fericirea, violenţa din lume, mişcare planetei pe orbită, istoriile 
care au marcat destine, portretul artistului la patruzeci de ani. El 
se explică, e conştient că vorbele sale se pot pierde, că otrava se 
poate infiltra în poeme. 

Volumul are referinţe critice, sunt punctate pe rând temele, 
stilul, disperarea poetului în căutarea unui nou continent: 
fericirea. 

Au scris despre poet: Al. Cistelecan, Angela Nache-Mamier, 
Cristina Ciprian, Felix Nicolau, Gellu Dorian, George Paşca, 
Gheorghe A Stroia, Horea Gârbea, loan Radu Văcărescu, Liviu 
Apetroaie, Lucian Vasiliu, Silviu Guga, Ştefan Doru Dăncuş, etc. 

„În Atlantic, cu talentul narativ incontestabil, poetul dovedeşte 
că ştie să-şi regizeze textul liric în care substanța poetică şi 
inspiraţia livrescă dau expresivitate nedeghizată unei cărți de 
poezie demnă de a fi luată în seamă” (Silviu Guga). 

Cu alte cuvinte Ofileanu decantează cinismul, dă energie 
concretului, e atent la lipsa energiilor din substanţele vieţii, vede 
altfel universul, lumea, e în căutarea unui înţeles ultim, imposibil 
de detectat în canalul colector, e atent la serbările nebune ale 
oraşului în care trăieşte, el trăieşte în mod suprarealist viaţa, 
accelerând spre postmodernism, doreşte să  armonizeze 
contrariile în fiinţa sa, e un generos, dar demersul pare imposibil, 
e ceva pierdut, corigenţa sa îl marchează, pentru că poetul e 
mereu corigent la fericire. 

Când priveşte spre alte lumi, el îşi acordă şansa unui cuceritor 
capabil să o ia de la început, pentrucă fericirea este un alt 
continent posibil de descoperit. 

Există argumente pentru poezia lui Liviu Ofileanu: un caiet 
pierdut, un personaj anonim care deţine secrete, mizeria lumii 
care ne intră sub unghii, balada celui întemnițat se aude în poem, 
fereastra care atrage memoria tiparelor, martorul care e prezent, 

invizibil, dar vizibil prin mărturie, jurnalul care nu se termină, 
scris cu sânge, un autoportret pierdut şi regăsit, sclavii care nu 
pot ieşi din țesătura istoriei, omul fără-de-pământ, mereu alte 
personaje, visul american îngheţat în cuvinte, băile de nămol plus 
ale cântece triste şi vesele, iar în final strigătul: „maestre, să 
cânte musica!” 

Poemele sunt lungi, Ofileanu îşi asumă diluarea mesajului, dar 
vrea să spună, să nareze, să explice, să găsească argumente 
pentru mizeria asta de viaţă, sensuri pentru o altă lume. Nu poate 
fi oprit, el evadează în vers... 

Din când în când poezia sa se crispează, are nevoie urgentă de 
valori autentice, suprarealismul şi postmodernismul 
bagatelizează noul continent, el strigă indirect după Dumnezeu, e 
copilul care se joacă şi, brusc, constantă că jucăria nu are viaţă. 

„1001 de nopţi e poveste aiurea/ care minte că putem scăpa de 
moarte prin narativitate”(calitatea de martor). 

În căutarea esenţelor: „dacă nu spui ceva de neuitat/ care să 
țină loc de mamă, de tată,/ să acopere spărtura din zid — să 
însoţească bătăile de tobă,/ taci şi ascultă!” (calitatea de martor). 

Speranţa care dăinuie în fiecare: „Cei care strigă noutățile din 
ziare speră că vor mânca/ o pâine mai bună; chiar dacă nu se 
aruncă de pe poduri,/ certitudinea că sunt nemuritori o au mereu 
după moarte” (Lisboa — groapa natală). 

Legăturile spirituale sunt cheia: „atunci bucuria vinului şi 
nostalgia morţii/ împletesc asemenea cozilor de fete/ o funie până 
în cortul lui Dumnezeu -/ pentru schimbul de prizonieri” (V. 
omul hristic a murit în versetul în care va fi trăit). 

Relaţiile dintre oameni par importante, ele nu se văd, dar 
creează timp şi materie în univers: „oameni, animale,/ îngeri şi 
pietre, trecem unul prin celălalt şlefuindu-ne tot/ mai fin până la 
firul de păr, cel de care atârnă pământul în spaţiu” ( XI. Tristeţea 
omului fără-de-pământ). 

Scăparea sensului într-o lume pierdută: „poate cineva ţine 
locul tău chiar în clipa de faţă/ poate Hristos a murit pentru tine/ 

şi n-ai curajul să te minţi/ că vorbele tale înseamnă altceva decât 
vreme pierdută” (nuda veritas). 

Liviu Ofileanu are talentul de a pune titluri eclatante la poeme, 
nu le caută, vin din spaima sa în faţa informaţiei care pare 
ciudată: istoria înseamnă trecut, viitor, prezent, amestecat în 
otrava canalului din marginea oraşului, timp lichid la marginea 
oraşului. 

El visează la oameni care visează o americă personală, ceva 
irealizabil, dar perfect în ochiul adolescentului care şi-a pierdut 
trecutul rătăcit în părinţi. Foloseşte o grafie imperfectă de dragul 
poeziei ca haină de schimb pe vreme de furtună, îşi reîntâlneşte 
personajele rătăcite în operele marilor scriitori, le ademeneşte cu 
un cântec de vagabond pierdut în noile colonii. 

Antologia începe emblematic: „nu are cu ce începe. de aceea 
visează că este” (elegii — din caietul angelei). 

Numele oamenilor sunt scrise cu literă mică, Ofileanu ţipă 
lumii care a uitat de lume, lumea trăieşte visul pe care şi l-a 
dorit! 

Antologia se termină cu versuri care leagă etajele canalului pus 
pe verticala imaginaţiei: „Noi am plecat de mult şi am rămas 
aici” (casa nomadă). 

E poetul un loc în care se drenează mizeriile lumii? lată 
întrebarea pe care o lasă scribul de serviciu. Cu siguranţă, e ceva 
lax în poemele sale, dar el depune efortul să focalizeze temele în 
versuri cu explozie întârziată, demersul este imposibil, fiinţa 
celui care scrie e locul unde se întâlnesc paralele care ţâşnesc de 
unde nu te aştepţi: 


„când eram foarte tânăr/ 

aveam doar un pat şi o masă/ 

stăteam pe marginea patului şi mâncam la masă/ 
hainele mi le atârnasem în cuie/ 

şi pereţii erau garderobă de teatru./ 

aş fi vrut să am sănătate şi urmaşi,/ 

pe cineva lângă mine./ 

stau singur, lângă nevasta-mea/ 

şi copii din bloc îmi zic săru' mâna/ 

ca să am de ce plânge.” (portretul artistului la 40). 

Poezia lui Ofileanu surprinde viaţa în mişcare, totul e relativ, 
poezia vieții, însă, e fixă: intră prin inimă şi iese prin cuvinte — ca 


să se vorbească de poet ca despre un altul! 
Cu alte cuvinte: „Musica, maestre!” 


August, 2013 

Fericire şi peisaj marin cu nud 


(Cornel Nistea, scriitor român, membru al Filialei Alba- 
Hunedoara a Uniunii Scriitorilor din România. Cornel Nistea s-a 
nascut la 6 august 1939 în satul Valea Larga (comuna Salciua, pe 
Valea Ariesului). Licentiat in litere al Universitatii Babes-Bolyai 
din Cluj. Este profesor de limba si literatura româna la Alba 
Iulia. Redactor la revista de cultura Discobolul (dupa 1990). În 
anii '80 publica proza scurta în mai multe reviste ale Uniunii 
scriitorilor, debutează in volum în 1984 cu Focuri in septembrie 
(Editura Cartea Româneasca), drastic subţiata de cenzura de 
atunci. În iulie 2008 a ieşit de sub tipar romanul Ritualul bestiei. 
Amintiri din şezlongul albastru (initial intitulat "Amintiri din 
sezlongul albastru”). Proză scurtă, nuvele: Colonia de vulturi - 
Ed.Teognost, Cluj-Napoca, 2004; Papagalii mei adoraţi, - 
Ed. Context, Cluj-Napoca, 2004 


Cornel Nistea, Întâlnirile mele cu Orlando, Alba Iulia: Editura 
Unirea — 2012. Roman, apărut cu sprijinul Consiliului Judeţean 
Alba) 


Cornel Nistea marchează peisajul literar cu romanul Întâlnirile 
mele cu Orlando, un roman solid, serios, care aduce o tuşă 
importantă în ce priveşte viaţa intelectualului român înainte de 
anul 1989, un an de referinţă şi pentru scriitorii din România. 

Romanul tratează viaţa artistului în perioade dificile din istorie 
când arta pare a fi uitată între necesităţile sociale şi jocul puterii 
în câmpul magnetic al destinului. 

Temele pe care le ridică romancierul sunt profunde, esențiale 
şi mereu actuale, pe de altă parte. Există o fantă în istorie când 
lucrurile trebuie spuse pe nume, se definesc şi devin mai clare. 
Cornel Nistea este un lucid, vede trecutul prin perspectiva 
viitorului, unele teme vor fi mereu actuale, contextul va fi altul, 
deschiderile altele, oportunităţile sub o altă dimensiune. 

Romancierul ştie şi poate să realizeze atmosfera vieţii în sine 
ca viaţă, trăirile personajelor sunt reale, necesităţile omului sunt 
clar definite, forța sa este pusă în lumină. Rezultatul, însă, 
depinde de societatea în care trăieşte artistul, strict determinat în 
timp şi spaţiu. 

Sunt puse în lumină destinul artei şi al artistului, legătura cu 
divinitatea, cu oamenii, cu natura. Se face o paralelă între artistul 
care trăieşte în mediu catolic, specific unei părți a Europei şi 
artistul care trăieşte într-un mediu ortodox. Romancierul insistă 
pe tema iubirii ca legătură importantă a existenţei, între 
necesitate şi realizare. Iubirea este lentila prin care viaţa se vede 
potenţată, viaţa prinde contur, sens, dramă. Relaţia bărbat- 
femeie, mai ales în mediul artistic, pare a fi esențială pentrucă 
declanşează energii nebănuite. 

Romanul începe cu un moto: „Iubirea este singura aducătoare 
de fericire pură.” 

Textul este preluat din Bergson, acţiunea romanului se 
focalizează pe această perspectivă, mereu istorică şi anistorică. 
Artistul căuta iubirea pentru că este călător spre fericirea pură. 
Dacă resorturile sunt declanşate, găsire ei în starea pură, pare o 
problemă intangibilă pentru artist. Şi, iată, iubirea este cea care 
dă forţă omului şi în special artistului, îl maturizează prin 
suferinţă. 

Acţiunea are ca prim plan iubirile în paralel, în oglindă, ale lui 
Horaţiu — romancier, în principal şi Anamaria, apoi Orlando- 
pictor şi Diana. Cupluri simetrice, văzute din unghiuri diferite. 
Preocupările femeilor sunt în sfera intelectualului, respectiv 
psihologie şi artă, acest lucru face acțiunea mai interesantă, mai 
palpitantă din punct de vedere spiritual. Aceste cupluri 
dinamizează acţiunea, tensiunea dintre iubirea ideală aşa cum o 
doreşte Horaţiu Codru şi iubirea carnală, frustă şi pragmatică aşa 
cum o trăieşte Orlando se materializează în lungi dialoguri, 
reflecţii, acţiuni impulsive şi realitatea care le limitează mereu. 

„Eram gelos pe relaţia lui cu Diana, în mintea mea se crease un 
adevărat complex al unui incest, dar mai era şi altceva, poate 
dorinţa ascunsă de-a mă afla măcar o vreme în locul lui şi nu-mi 
puteam deloc potoli ticăloşia asta mizerabilă. Dar oare relația 
mea cu Anamaria ce era? Nu era oare bazată tot pe nimicnicie? 
Nu, nu, era altceva! Şi-mi părea aşa de rău că îndrăznisem să 
gândesc o asemenea aberaţie. Ei, nu, relația mea cu Ana era 
deasupra tuturor mizeriilor, se afla într-un Eden şi acolo nu-o 
puteau atinge răutățile, geloziile de niciun fel.” 

Cornel Nistea pune în balanţă, lucru cel mai important, 
comunicarea artistului cu lumea fie prin imagine (Orlando), fie 
prin cuvânt (Horaţiu). Aici se centrează tensiunea romanului. 
Scriitorul comunică prin cuvinte, modul de înţelegere a operei 
scrise este mai complex, mai dificil, romancierul pare angoasat, 
tracasat de neputinţele sale, de geloziile sale, de lipsa de înţelege 
a celorlalţi. Pictorul comunică prin imagine, imaginea vrăjeşte 
lumea, declanşează vitalitate în jur, femeile par atinse de 
farmecul stârnit de culoarea care formatează un destin. 

Romancierul visează la o artă angajată, opera sa ar trebui să 
reflecte lumea aşa cum este, să nu înfrumuseţeze, să fie oglinda 
adevărului. Pictorul este un estet, peisajul, nudul, tabloul care 
picură frumuseţe de dragul frumuseţii atrage ochiul, mintea, 
trupul. Pictorul nu se complexează, pictează nuduri pentru că este 
divin, lumea a fost creată frust, iar trupul femeii reflectă 
frumuseţea şi perfecțiunea creaţiei, în background este creatorul. 
Femeile acceptă (şi asta într-o epocă dificilă) să pozeze, 
indiferent de starea socială în care se află pentrucă sunt vrăjite de 
ideea eternității: peste ani lumea va şti că ea a fost modelul 
artistului. Un gând din copilăria lumii, modelul care trăieşte prin 
opera artistului. Motivaţiile țin de orgoliul feminin, uneori cu 
argumentele credinţei, ipocrizia pare a fi semnul acceptării 
paradisului pierdut: trupul este templul Duhului Sfânt. 

Pictorul instituise un adevărat ritual pentru a atrage şi a picta 
femeile în atelierul său de boem, atingerile devin argumente 

pentru o estetică a frumosului. Epoca, însă, vrea altceva: imagini 
frumoase, peisaje la mare...peisaje din natura patriei, portretul 
sănătos al muncitorului, ale femeii mature... Fiecare îşi va avea 
premiile lui - pare să fie mesajul, uitând că vremurile trec, epoca 
se schimbă, oamenii dispar, noi personaje apar în planul secund, 
apoi în prim plan. 

Romancierul se doreşte un apărător al adevărului, titlurile 
romanelor sale sunt sugestive: Destine, Mizeria, Umilinţa cea de 
toate zilele... Frica de scris este sinonimă cu frica de moarte, dar 
rațiunea vieţii este de a se realiza ca artist depăşind condiţiile 
subiective momentane care apar inerent în viața cotidiană. 
Tangenţial se pune problema relației cu Dumnezeu, mai ales în 
perioada în care romancierul se afla la Praga într-un studiu 
aprofundat despre condiția umană în comunism. 

Romancierul, ca personaj important, visa la o viaţă împlinită 
alături de Anamaria, timpul petrecut în Cehoslovacia (stat unic în 
perioada comunistă) îi va dovedi contrariu, va trăi o frumoasă 
perioadă de dragoste alături de Katerina, fiica unor demnitari 
comunişti care locuiau acolo. Experienţa este unică, Horaţiu 
descoperă o altă lume, ar putea să evadeze în lumea liberă dar 
rămâne prins în plasa subtilă întinsă de sistemul comunist în 
viaţa artistului. Nu poate evada, sistemul era mai puternic prin 
Jocul politic, prin tehnici de manipulare, supraveghere, testare... 
Faptul că, la un moment dat, Radio Europa Liberă îi face public 
un fragment din romanul său, în loc să-l aducă aprecieri, este 
privit cu suspiciune, devine inamic. Orice faptă a sa pare un 
element într-un joc ciudat al sistemului de putere comunist care 
tindea să controleze totul, viaţa intimă dispărea, omul părea o 
piesă într-un puzzle dinainte anunţat... Viaţa îl va împinge într- 
un spital de boli nervoase, mare evadare devine marea rătăcire, 
sistemul punea o pecete irepetabilă pe conştiinţa artistului: 
nebun... O întâmplare îi va permite evadarea la ... Paris, e jocul 
marilor puteri în care individul este captat până la anihilare... 

Cornel Nistea reuşeşte să descrie perioada grea din netimpul 
comunist,  privaţiunile cetățenilor, dramele scriitorului, 
compromisul zilnic care devenise mizerie morală, o lumea fără 
Dumnezeu. Într-un fel autorul reuşeşte o sinteză a epocii, lăsând 
deschisă oportunitatea unei viitoare analize a vieţii artistului 
după anul 1989 în România şi temele par a fi extraordinare: ce 
mai înseamnă nudul într-o lume a pornografiei, dar dependenţa 
artistului de sistemul de putere şi de jocul pe piaţa liberă a artei, 
dar impactul informaţiei în viaţa de zi cu zi, apoi diferențele 
dintre indivizi... 

Întâlnirile romancierului cu Orlando sunt ocazii de a emite 
idei, stări, definiţii, concluzii, neliniști, concluzii incomode. 


„- Bine, Horaţiu! Hai să vorbim atunci despre ce-i acela 
succes. Ai hoinărit prin lume, ai sedus femei, ai scris romane. Ce 
bine mai mare ţi-ai putea dori. Apoi îţi mai spun ceva: Succesul e 
o chestie absolut înşelătoare, care adeseori provoacă victime. 
Trebuie să fii un om fericit că n-ai avut experienţa celor care au 
trăit succesul totdeauna efemer şi iluzoriu. Ce să-ţi spun, după ce 
un artist are succes, cum acesta îl părăseşte, trăieşte o dramă de 
neimaginat, pătimeşte mult mai tare decât cei care n-au avut 
succes de-a lungul timpului, dar şi l-au dorit”. 


Interesante sunt dialogurile romancierului cu iubita sa 
Anamaria, o intelectuală de rasă, detaşată, realistă, care se va 
realiza altundeva, înţelege epoca, se desprinde din plasa ideilor 
fabricate de propaganda comunistă. Dar şi întâlnirile lui Horaţiu 
cu alte persoane importante ale vremii sunt interesante, incitante 
şi declanşează stări spirituale de excepție, ca o fractură în 
sistemul politic al epocii, o fantă prin care se zăreşte epoca în 
toată goliciunea ei (nud-ul vremii). 

Cu toate aceste, Horaţiu, până la un moment dat, este un ales al 
destinului (titlu de roman) beneficiază din plin de beneficiile 
sistemului, dar nu reuşeşte să se împlinească, ajunge matur fără 

familie, copii... Iubirea este o iluzie în epocă, o nălucă... Este 
aici şi drama artistului căzut în capcana întinsă de sistem pentru 
cei care îndrăznesc să viseze şi să caute esenţele... 

„Creatorul de artă e un însingurat ce-şi trăieşte drama fără să 
se poată vindeca vreodată de iminenţa eşecului”. — iată o idee 
despre destinul intelectualului într-o lume căzută din miracol... 

„am după mulţi ani prilejul să mă întâlnesc cu Dumnezeu şi 
nu ştiu ce să-i spun”. — Drama artistului în faţa eternității pure... 

„...omul poate fi fericit fără a fi negreşit creator de mari 
valori...” — O temă incitantă pentru un psiholog. 

„...omul are datoria să încerce să fie fericit?” — Întrebarea care 
macină conştiinţa scriitorului. 

„Ti-am citit ultimele capitole despre Reacţiile întârziate şi-am 
descoperit acolo o analiză dintre cele mai originale asupra 
nepăsării şi trândăviei sociale...” — Gânduri interzise într-o lume 
captivă. 

„Nu mă tem de nimic altceva mai mult decât prostie. Nu-i o 
noutate că ne ascundem de oamenii ignoranţi şi răi”. — Instinctul 
de apărare într-o societate bolnavă. 

„Laşitatea omului de rând”. — O direcţie imposibilă în epoca 
dictaturii comuniste pentru intelectual. 

O altă temă interesantă într-un sistem social închis: „Disertaţie 
despre lene, laşitate şi trădare”. 

Cornel Nistea a fost în atenţia criticii (Proza aceasta, lipsita de 
artificiile genului, s-ar putea încadra în ceea o teoria literara 
numeşte autoficțiune, prin impresia transmisa cititorului d- 
abolire a frontierelor dintre ficţiune si non-ficțiune. [Mircea 
Muthu]. În fiecare lume ficţionala din prozele lui Cornel Nistea 
exista un narator mai mult sau mai puţin implicat în aceste lumi, 
cu un mandat moral evident de unde provine si vocația sa de 
căutare a adevărului. De obicei, acest nara tor are voluptatea 
retrospecţiilor destinate sa vindece răni mai vechi sau mai noi, fie 
ale sale, fie ale altora. [Aurel Pantea.] Orlando este un alter-ego 
al autorului- dubitativ în perimetrul estetici: iscodind prelungirile 

acesteia în modalităţi de comportament, de unde rezulta un grad 
de sinceritate auctoriala demn de cel mai înalt interes. [Titu 
Popescu]) şi este privit ca un important romancier.) 

Tudorel Urian notează: 


„Bruscarea unei conştiinţe prin revelaţia produsă de o 
schimbare radicală şi ireversibilă, petrecută în planul 
cotidianului, devine astfel leit-motivul povestirilor lui Cornel 
Nistea. Această iluminare de conştiinţă este întotdeauna dublată 
de o trăire emoţională foarte înaltă. De altfel, afectivitatea este 
simţul la care apelează în primul rând Cornel Nistea, scrierile 
sale fiind, din acest punct de vedere, apropiate de poezie. Ca şi în 
cazul poeţilor, la autorul în discuţie scriitura este, în acelaşi timp, 
revelaţie şi trăire afectivă a acelei revelații”. 


Romanul reuşeşte să fixeze esenţa vieţii în momentul în care 
iubirea este văzută ca un vehicul spre fericirea pură, ca năzuinţă, 
ca speranţă, ca detentă spre desăvârşire... Cornel Nistea a simţit 
că tema centrală a vieţii este iubirea... O temă creştină, universal 
valabilă şi luminoasă. Artistul o are la îndemână, totul este să o 
intuiască la timp şi să o poată trăi ca experienţă într-o relație 
unică, divină, în mediul social concret care i s-a dat... 


Octombrie 2012. 

loan Evu, tentaţia poetului de a consuma 
poezia între caterinci, gramofoane şi abisuri 
(critic de bunăvoie) 


loan Evu ne ademeneşte cu o nouă carte apărută la Iaşi: 
Editura Tipo Moldova - 2013, în colecția Opera Omnia — 
publicistică şi eseu contemporan, Cartea consumatorului de 
poezie. 

Titlul este uşor ironic, el trasează tensiunea dintre literatura 
celor dedicați şi literatura bazată pe interes economic. loan Evu 
este poet, unul echilibrat, pasionat de poezia bună, trăită, poezia 
fără compromisuri. El este făcător de poezie, a reuşit să facă o 
legătură între poezia clasică şi modernă, între ritmul şi rima 
obişnuită şi ritmul şi rima ideilor, în opera sa. Trăind în 
Hunedoara, într-o provincie aproximativă, dar aproape de centru 
poeziei, de inima ei de aer înalt şi lumină, el citeşte cu pasiune şi 
încearcă să pătrundă misterul poemelor care vin din neant în 
lumea de fiecare zi. loan Evu nu priveşte neapărat la faţa 
poetului, la numele lui fabricat de marketingul literar practicat de 
noua paradigmă a poeziei române actuale. El priveşte la 
anotimpurile eterne ale poeziei dintotdeauna, la ceea ce aduce 
mister, la cântecul discret din cuvinte, la fulgerul care leagă 
ideile şi vieţile poeţilor. 

Cartea are o precuvântare din partea poetului critic şi câteva 
note biobibliografice, debutând cu un argument şi propunând 
viaţa poetului marcat de cărțile scrise dar şi de cele citite. 

Eseurile, notele literare, textele  „consumatorului” sunt 
originale, ne aduc la lumină o poezie aparent minoră din punctul 
de vedere al reţelei literare oficiale, dar o poezie a pasiunii fără 
rezerve, scrisă cu „vârful inimii”, cum ar afirma Nichita 
Stănescu, poetul etalon. Un eseu este dedicat chiar lui Nichita, 
unicul, era nevoie de un argument forte ale „consumatorului”, de 

brand-ul cel de toate zilele. Iată ce scrie poetul Ioan Evu despre 
Nichita: 


„Eminescian prin structură, arghezian prin strădania de a 
renova permanent limbajul clasic prin frazări inedite, şi barbian 
prin capacitatea de a elabora o poezie celebrară, „rece”, 
esoterică, Nichita Stănescu reuşeşte, totuşi, să-şi găsească 
propriul drum, opera sa fiind o sinteză a poeziei iluştrilor săi 
înaintaşi”. 


lată argumentele pentru cititorul de poezie! Nichita este unic 
prin sinteza făcută între poezia de ieri, poezia de mâine şi poezia 
de azi, fără compromisuri, fără inginerii financiare şi de gaşcă 
nebună. 

„„Consumatorul” de poezie ne propune câteva teme importante 
care au marcat fenomenul poetic al ultimilor ani: abisul din 
neantul personal, întoarcerea la Noul Babilon, ficţiunea ca 
argument pentru poetul din provincie, frumuseţea care strigă din 
şanţul de proximitate, neantul aparent, alfabetul din cuvinte 
şoptite, strigătul poetului în vremea vremii sale, lecturi de 
sărbătoare, țipătul vertical al poeziei, codul din versurile scrise, 
călătoriile literare care încep în mintea poetului şi sfârşesc în 
inima sa, metaforele care curg în piaţa centrală, limitele poeziei 
între frontiere nevăzute şi neputințele poetului, astrele care 
macină ideile din cuvinte potrivite, poemele care pot îmblânzi 
fiarele sălbatice ale vremii. Da, loan Evu este acordat la emisia 
continuă de poezie care dantelează viaţa socială a lumii. Nu 
lipseşte umorul când abisul aparent macină poeţii pentru că, nu-i 
aşa, există o carte de colorat mintea, scrisă de Dumitru Hurubă 
pentru copiii literaturii care au îmbătrânit în poeme, ca soldaţii în 
turnurile cetăţii... 

Ioan Evu a scris despre opera unor poeţi pe care i-a cunoscut şi 
care au marcat viaţa cotidiană, unii din judeţul Hunedoara, alţii 
din judeţul literaturii bune, viaţa acestora 1-a atras atenţia asupra 

operei, existând o legătură strânsă între pasiune şi dramă 
personală. 

Mai era nevoie de o carte de critică literară? Da, poezia este 
mereu un continent neexplorat! Ceva mereu trebuie descoperit, 
redescoperit, sintetizat, analizat şi... persiflat, sau apreciat. loan 
Evu recunoaşte: nu are veleitatea unui critic, dar are urechea 
muzicală a poetului făcător de poezie. 

Este el un banal consumator de poezie? Nu, este poetul care 
strigă poezia celorlalți poeţi, din dragoste de poezie! Este un 
generos, capabil să privească spre poetul din șanțul istoriei, dar şi 
spre cel de pe culmile disperării! Până şi poeţii mor, scrie loan 
Evu, moartea este un argument forte, pe aici au trecut poeți! 

Textele din această carte de critică au fost la timpul potrivit, 
cronici publicate în revistele literare, a susținut cândva, din 
generozitate, o rubrică permanentă de recenzii în Provincia 
Corvina, Hunedoara, o revistă de rezistenţă în provincia de 
cuvinte a poeţilor talentaţi. A susținut poeţii la debut, la 
maturitate, după moarte. Unele texte s-au pierdut în neantul 
aparent, altele s-au păstrat, au intrat în această carte. Poeţii scriu 
despre poeţi, ei scriu din pasiune, critica este un pretext de a 
rescrie marile teme ale poeziei... 

Despre Ştefan Augustin Doinaş, „consumatorul” de poezie 
remarcă un fapt aparent banal, poezia va rezista în timp pentru 
că: „Ştefan Augustin Doinaş se află într-un continuu dialog cu 
adevărurile primordiale iar poezia sa este o continuă provocare a 
fatumului”. Despre Horea Gârbea afirmă: „Structural, Horea 
Gârbea e un contemplativ, dar care posedă rara abilitate de-a 
emite sentimente etern umane a căror tranzitivitate are asupra 
cititorului impact imediat”. 

Când citează, loan Evu vede poezia altfel decât un critic de 
rasă pură: „,...frumuseţe prăbuşită-n şanţuri/ artă schilodită de-un 
destin hazliu/ Dumnezeu există e-al supremei uri/ peste tragedia 
de a avea un fiu// carne azvârlită de un zeu mârşav/ în 
incandescenţă sâmbure de gheaţă/ victimei cu vremea chinu-i e 

nărav/ peste întâmplarea de a avea o viaţă” (Ovidiu Băjan — 
Frumuseţe pură prăbuşită-n şanţuri). 

Despre loan Barb scrie: „Ca structură, loan Barb este un 
romantic, însă cu o bună aderență la concretul realității 
imediate”. Apoi citează: „... am cerut să fiu euthanasiat înainte de 
naştere// aşa cum m-au inventat într-un incubator/ eram omul 
fără origine fără Dumnezeu/ cu o gaură în locul numit suflet/ au 
vrut să o astupe cu silicon...”. 

Ioan Evu, recunoaşte, în faţa poeţilor analizaţi în carte: „,... am 
încercat să restitui o câtime din generozitatea cu care, la rândul 
lor, alţi cronicari literari s-au aplecat asupra scrierilor mele atunci 
când aveam atâta nevoie de încurajările lor”. 

loan Evu se adresează unui popor special, poporul poeţilor în 
vremuri complicate, la limita timpului flămând de poeme... 

Cartea „consumatorului” este şi un elogiu furtunii în care au 
trăit poeţii fără număr de identificare, este cartea unui însoțitor 
discret, în umbra cuvintelor născute din preaiubire, a poetului 
fără armură, a poetului cu o biografie a durerii, este critica unui 
poet de bunăvoie în fața muntelui adormit... 


21 mai 2014 


* Poeţii „consumatorului” de poezie: Ionel Amăriuţei, loan 
Barb, Ovidiu Băjan, Adrian Botez, Dumitru Chioaru, Dan 
Constantinescu, Rau Constantinescu, Ciprian Cosma, Nuţa 
Crăciun, Nicolae Crepcia, Adrian Demnea, Florin Dochia, Ştefan 
Augustin Doinaş, Dumitru Dumitrescu, Horea Gârbea, Dumitru 
Hurubă, Dorina Brânduşa Landén, Iv Martinovici, Laurian 
Lodoabă, Ion Mircea, Gheorghe Mocuţa, Mariana Pândaru, 
Maria Diana Popescu, Atila Socaciu, Constantin Stancu, Robert 
Stauffer, Nicolae Szekely, loan Vasiu, unicul Nichita Stănescu. 

Daniel Pişcu în supermagazinul realităţii 


Daniel Pişcu îşi exercită predicțiile în volumul Poemul lui 
Nokia, o carte de versuri transmise fără fir între poet şi cititor, 
apărută la Bucureşti: Editura Tracus Arte, 2013. Realitatea este 
magazinul din care el cumpără, magazinul unde se vinde, 
magazinul care rupe flămând din viaţa noastră pierdută prin 
labirintul tehnic al epocii. 

Volumul ne prezintă câteva date despre poetul Pişcu, cărțile 
publicate, activitatea, este o realitate personală, ca un paravan 
pentru cititorul curios. Dincolo de fapte sunt poemele, crude, 
postmoderniste, îmbibate de falimente, revelații, amintiri, iubirea 
care trece prin ochii poetului ca o săgeată. 

Sincer, Daniel Pişcu ne indică sursa de inspiraţie: 
Supermagazinul realității! Răspunsul poetului la această avalanşă 
de oferte este reclamaţia, sugestia, nemulțumirea în faţa realităţii 
imperfecte, abundente, dar mişcată. „Frecventez mai ales/ 
supermagazinul realităţii./ De aici mă îmbrac/ mă încalţ/ mă 
hrănesc/ cumpăr tot felul de sortimente:/ fapte, întâmplări — 
evenimente/ senzaţii, impresii — sentimente./ Realitatea mă 
sesizează.../ lar eu îi răspund/ luând condica/ de sugestii şi 
reclamaţii (Supermagazinul realităţii)”. 

Limbajul poeziei este simplu, dar trimițând la semnificaţii 
complexe, realitatea are un halou de mister, poezia este o joacă 
brutal complexă: se joacă cu sinele, cu tinele, cu minele... Joaca 
se face cu discreţie, cu atenţie, fiecare zi are secretele ei, ceva 
etern se ascunde în efemerele fapte sau întâmplări. Concluzia: 
„motoarele dimineţii s-au pornit” (Refrenul zilei)! 

Tragedia omului modern este sugerată prin fapte banale: 
„Iarba nu-şi expune/ gândurile,/ nu comentează,/ nu bârfeşte./ De 
aceea ea creşte/ aşteptând în linişte/ domestic,/ cosaşii” (larba). 
Vine o vreme a judecății, realitatea este acidă, ea ne oferă 
dragoste, evenimente, informaţii, creierul pare agresat, dar nimic 

nu este pe gratis, vin cosaşii, nimic nu-i anunţă, doar iarba 
liniştită, domestică, aparent docilă... Gândurile semnalează 
pericolul pentru disciplina impusă de realitatea în mişcare, cu 
toate motoarele pornite. 

Sunetul clopotului marchează trecerea noastră prin peisaj, el 
anunță preocuparea lui Dumnezeu pentru faptele oamenilor, 
clopotul este un semn, sunetul care trimite la cuvânt, el se 
maturizează în timp ce îşi trimite semnele: „Dar Clopotul/ ne 
trimite semnale:/ Dumnezeu e în Cer/ noi pe Pământ./ Dumnezeu 
e pe Pământ, noi în Cer” (Clopotul). De observat mişcarea pe 
verticală, clopotul devine personaj, pare a fi Glasul lui 
Dumnezeu, grafia începe cu literă mare, e prezență presantă în 
supermagazinul realităţii. 

Volumul lui Daniel Pişcu se desfăşoară în trei planuri: 
Supermagazinul realităţii, Poemul lui Nokia, Passe partout, 
planuri care dau soliditate mesajului, realitatea trimite cuvinte, le 
vedem-nu le vedem, ele se cristalizează în poeme, poetul este 
atent la jocul complex, realitatea depăşeşte generozitatea 
aparentă. Numărul trei este unul simbolic, ceva divin se află în 
miezul lucrurilor, în trecerea noastră prin supermagazin... 
Capitolul Poemul lui Nokia dă titlul volumului, el este cel mai 
lung din carte, trădează secretele poeziei: telefonul prinde 
individul într-o reţea complexă, fără scăpare: „Graţie lui/ 
devenisem dependent social/ şi din cauza lui, antisocial”. Poetul 
este un personaj incomod, eroismul şi tragedia sunt exprimate cu 
ironie, ludic: „A murit prietenul meu Nokia/ cu care mergeam/ la 
vânătoare de lei/ şi valută,/ a zis prietenul lui, Ericsson./ A murit 
în luptă”. Trimiterile la tragedia antică, la poezia de rezistență a 
lui Nichita Stănescu par a fi luate în joacă, dar ele exprimă 
realitatea imediată: omul dependent de lucruri până la sufocare, 
până la exces, abandonul individului în braţele obiectelor pare 
implacabil, tragedia este în faţa noastră, până şi prietenul Nokia 
(marcă de telefoane, celebră) provoacă dezastrul, nimeni nu mai 
ascultă, vânătoarea de lei a căzut, amintirea este greu de 

gestionat, dependenţa de obiecte pare o boală: „Era atât de fin/ şi 
totodată puternic./ Nu deranja pe nimeni./ Arăta atât de bine şi 
ora./Mă proteja de orice/ spaţiu, loc şi timp./ Avea tastele cele 
mai curate./ Şi cifrele mari./ Le vedeam fără/ a mai fi nevoie de 
ochelari”. 

Legăturile generate de prietenul Nokia au avut o greutate 
maximă într-o lume minimă: „Pentru mine, el era/ o 
indescriptibilă emoție”. 

A juca, a gândi, a avea emoţii, a trăi la intensitate maximă 
când lumea este învăluită în sunetul Clopotului, sunt traseele pe 
care se mişcă poezia lui Daniel Pişcu. El evită metafore care s-au 
mai zis în piața publică, caută originalitatea, forma acoperă 
fondul uneori, joaca de-a poemul este una periculoasă, până la 
distrugere, dar în ultimul moment poemul capătă consistență 
datorită poetului care are în mână condica de sesizări şi 
reclamaţii, are controlul asupra textului. Limbajul frust şi 
obişnuit al poetului îi face uneori feste, cade în desuetudine şi 
banal, iubita este comparată cu o stradă, comunicarea devine 
absurdă, relaţiile dintre oameni au ceva elastic, cineva întinde 
elasticul la maxim sub tandra ninsoare! 

„Poate că atunci când fugi/ laşi în urmă/ sunetul de flaut” — 
iată poezia încărcată de adrenalina realităţii... 


Iunie, 2014 

Dosofei: ca roua ce curge pe munte... 


Într-o vreme în care Biserica este în criză, un ev în care criza a 
marcat sisteme sociale, politice sau culturale, Adrian Botez ne 
prezintă în cartea sa Dosoftei — vestitorul lui Eminescu, Carte 
apărută la Râmnicu Sărat: Editura Rafet - 2014 (Director 
Constantin Marafet), o parte a miracolului românesc, cumva 
uitat, cumva discret. 

Două nume: Dosoftei şi Eminescu. 

Eseul este unul la coliziunea dintre domenii, pendulează între 
literatură şi teologie sub forţele istoriei. 

Adrian Botez este un curajos... 

Mulţi intelectuali iau în derâdere ritualul creştin, uită de 
valorile eterne, sunt interesaţi de nihilism, absurd, cinism, 
postmodernism, realitatea fără de realitate, etc. Alţii se afundă în 
formalist sau ritualul cel de toate zilele. Autorul nu este un 
desuet, este un pasionat care deranjează ierarhii şi restabileşte 
regulile normalului în literatura română. El consideră că această 
carte densă este o primă abordare stilistico-poetico/hermeneutică 
a operei Sfântului Mitropolit Dosoftei. 

Dosoftei un nume în epocă, a luat în serios sarcina care îi 
revenea şi a tradus Psalmii (Davidieni) din Sfânta Scriptură în 
limba română. Traducerea unui text biblic este o îndeletnicire 
foarte grea, o piatră de încercare pentru orice traducător, pentru 
orice popor, limba ebraică veche are multe meandre, este uneori 
dificil de abordat, nu sunt puse în lumină toate secretele ei, are o 
logică lingvistică rară, neuzuală pentru un european. Ceva este 
totdeauna altfel (sucit) la evrei, o limbă care pregăteşte capcane 
pentru un literat autentic. 

Traducând psalmii, Dosoftei (1624-1693) a reformat din 
interior limba română, a propus teme noi, a pus bazele unui 
edificiu poetic şi a descoperit geniul românesc. Dosoftei anunţă 
astfel pe Eminescu. El a fost primul mare poet român, el a fost şi 

un teolog deosebit, a adus noutăţi, a propus direcţii şi a avut 
curajul să dea o variantă românească a psalmilor. În psalmii lui 
Dosoftei se simte Hristos cel Înviat, Cel care ne-a lăsat 
Evanghelia, există un spirit creştin în această traducere. Privind 
în contextul european care a respectat regulile logicii ebraice, un 
context marcat de raționalismul lui Aristotel, promovat de linia 
catolică sau reformată, uneori, demersului poetului român este 
original, propune soluții noi. El se detaşează de Jan 
Kochanowscki (Polonia) sau de Clement Marot (Franţa), un duh 
special pune în mişcare materia fină a psalmilor. De asemenea 
Adrian Botez declanşează un demers special: Dosoftei a fost un 
geniu din perspectiva timpului în care a trăit, el a pregătit calea 
pentru Eminescu, un capăt de drum în literatura română 
(Aminul). 

Sunt scoase în peisajul teologic şi literar viziunea, mistica, 
fantezia românului pasionat după adevărul lumii. Mentalul 
românesc capătă o dimensiune superioară, cuvinte intră în 
Templul sufletului românesc, devenind universale... Autorul 
cărții este un curajos, face o reverență pentru cultura noastră, are 
o mare recunoştinţă pentru înaintaşii care au marcat istoria 
Moldovei şi a românilor. El arată limitele criticii literare 
româneşti privind analiza Psaltirii în versuri, se delimitează de 
Călinescu, preia sub o aspră cenzură scrierile lui Nicolae 
Cartojan, sau alți critici. Deficitul de cultură teologică la criticii 
români este pus în evidenţă, astfel unele consideraţii considerate 
certe sunt spulberate. Adrian Botez însă forțează nota, intră în 
mecanismele istoriei tratează subiectul sub raport politico-istoric, 
înfruntă hăţişul noilor noţiuni de popor, naţiune, termeni care se 
cristalizau într-o Europă în fierbere, catolicismul şi 
protestantismul se duelau, evreii îşi impuneau doctrina în viaţa 
publică. Analiza sa este pasională şi dedicată, nu se delimitează 
prea clar de curentul ortodox (teologic) şi Biserica Ortodoxă, 
între calea dreaptă şi biserică (fie ea şi majoritară) există câteva 
diferenţe, diferențe care au marcat istoria lumii, chiar prin 

războaie... Ori Duhul tutelar a lui Hristos nu duce la războaie, 
duce spre iubire, iar psalmul este expresia unei iubiri. Psalmi 
Davidieni învaţă pe credincios cum să se adreseze lui Dumnezeu 
în aura Duhului Sfânt. Dosoftei, susține Adrian Botez (şi are 
dreptate), a poetizat şi a încreştinat psalmii dăruindu-i poporului 
român. Misiunea sa a fost realizată într-o formă nouă, demnă de 
geneza unui fenomen unic. S-a deschis cale dosofteiană spre 
Paradis! Misterul credinţei se relevă în textul vechi românesc, o 
„mireasmă” nouă adia în această scriere. 

Adrian Botez are o mare pasiune pentru cuvintele vechi, 
cuvinte izvor. Se pune faţă în faţă lumea lui Dumnezeu şi limba 
română vie, o recreare a psalmilor din Vechiul Testament! 

Pentru cititor Adrian Botez are câteva concluzii ferme, 
Dosoftei este actual! Folosind un principiu teologic solid, pentru 
autorul cărţii Dosoftei este loan Botezătorul, el anunţă venirea lui 
Eminescu, el pregăteşte limba, viziunea, starea, principiile. 

Dosoftei a fost printre puţinii cărturari care au trăit în acel ev 
mediu complicat în România, deschizându-se spre Europa. El 
avea substanţă, avea putere. A creat un arhetip românesc al 
poeziei! Noi teme: universul în expansiune, cuvântul 
transformându-se în logos în limba română, observă frumuseţea 
vieţii, lumea este dinamică, are fapte măreţe, în spatele a toate 
este Dumnezeu, verbul divin are putere de creaţie, îndeamnă la 
slăvire (laudă), psalmii pot vindeca spiritual, omul evită orbirea 
spirituală, se leapădă de boală, cunoaşterea este una vie, de viaţă, 
pe verticală şi pe orizontală, este pus în lumină elementul acvatic 
— uterul cosmic... 

Adâncul mării pare locul unde se plămădeşte viaţa, chitul din 
adâncuri ca agent al lucrării divine. Leul lui David devine Lupul 
Valahic! Puterea lui Dumnezeu se manifestă vizibil, metafora şi 
dinamica creaţiei sunt prinse de Dosoftei în versuri fără egal în 
acea vreme şi actuale. Analiza lui Adrian Botez este aici 
profundă şi dă măreție literaturii române. Criza umană este pusă 

bine în lumină, drama omului limitat răzbate din versurile vechi 
în forme proaspete, noi chiar şi pentru cititorul modern. 

Putem reţine câteva cuvinte din cartea dedicată bătrânului poet 
nou: „Psaltirea Sfântului Dosoftei nu este una eminamente 
extatică, prin atitudinea a spiritului şi a sufletului şi prin 
înmănuncherile de cuvinte — ci este o carte spiritualist-vitalistă, 
oferind un Model de Credinţă Creştin-Ortodoxă, deplin- 
dinamică, întru slăvirea lui Dumnezeu, în chip de căutare a Sinei 
Cosmice, ca identitate Divină/ORIGINARĂ a omului”. Adrian 
Botez sintetizează şi îl încadrează pe Dosoftei în panteonul 
ortodox românesc, dar în pasiunea sa nu observă că şi unele 
manuale teologice ale altor culte fac trimitere la traducerea 
psalmilor realizată de marele român în secolul al XVII-lea ca o 
etapă necesară în traducerea corectă a Bibliei. Cultura română 
este una a românilor dincolo de diferențele de viziune a 
teologilor. 

lată mesajul unui psalm: 

„l-Câte de bine e şi de frumos, să locuiască fraţii în unire! 

2-Aceasta-i ca o mireasmă frumoasă pe cap, ca mirul ce s-a 
turnat pe barba lui Aaron, ce s-a coborât pe marginea 
vestmintelor lui. 

3-Aceasta-i ca roua Ermonului, ca roua ce se coboară pe 
munţii Sionului. Că, unde-i unire, Domnul trimite: viaţă şi 
binecuvântări nesfârşite” (Psalmul 132, citat de Adrian Botez). 

Mai menţionăm că la baza analizei lui Adrian Botez au stat: 

Dosoftei, Psaltirea în versuri, Editura 100 + 1, GRAMAR, 
Bucureşti, 1998. 

Biblia sau Sfânta Scriptură, după textul grecesc al 
Spetuagintei, Institutul Român şi de Misiune al B.O.R., 
Bucureşti, 1940 (Biblia Canonică). 

De reţinut şi bibliografia care a stat la baza cărţii, peste 178 de 
trimiteri şi documente: o carte în carte, dominate de Biblie! 


Iulie, 2014 

Literatura ca vocaţie 


(Autori analizaţi de Maria-Daniela Pănăzan în cartea Spirale 
literare: Magda Isanos, Nichifor Crainic, Zorica Lascu Teodosia, 
Sandu Tudor, Ovidiu Vasilescu, Nichita Stănescu, Grigore Vieru, 
Valeriu Anania, Nicolae Ionel, Virgil Todeasă, Pavel Dan, 
Mihail Petroveanu, lon Agârbiceanu, loan Alexandru, loan 
Slavici, Dinu Virgil, Mihaela Sîrbu, Darie Duncan, Anton Rus, 
Nicolae Băciuţ, Diana Câmpan, Aurel Pantea, Ioana Petraş, 
Ioana Popa, Ioan Raţiu, Florentina Loredana Dănilă, Svetlana 
Corobceanu, Maria d' Alba, Ion Buzaşi, Cornel Nistea, Lörinczi 
Francisc-Mihai, Teodor Seiceanu, Monica Grosu, Constantin 
Stancu, etc.) 


Maria-Daniela Pănăzan ne propune Spirale literare, o carte 
complexă, publicată în Colecţia OPERA OMNIA - publicistică 
şi eseu contemporan, la Iaşi: Editura Tipo Moldova, - 2013, o 
carte reper în istoria şi critica literară prin temele abordate, prin 
curajul de a vedea altfel literatura, prin ochi spirituali, bazându- 
se pe valorile creştine. Autoarea are ştiinţa documentării cu 
răbdare, de fiecare dată caută să ajungă la esenţa fenomenelor, 
pune în lumină bucuria lecturii. Literatura nu este un demers 
gratuit, pentru plăcerea autorului sau pentru a impresiona 
cititorul, este vocaţia de a dinamiza inimile în direcţia corectă. 

Probabil, cu trecerea anilor, spiralele se vor integra într-o 
construcție critică mai profundă, sunt, în prezent, elemente dintr- 
o analiză care va deveni o altă viziune asupra literaturii. 

Analiza cuprinde eseuri, cronici, recenzii, semnale editoriale, 
note literare, plus câteva referinţe critice despre opera publicată 
de Maria-Daniela Pănăzan şi câteva date biobibliografice 
necesare pentru a înţelege universul autoarei. 

Pilonii de bază ai cărții sunt valorile creştine care au marcat 
literatura română de la început şi care pot constitui valorile pe 
care se pot grefa noile opere literare în spaţiul românesc cultural. 

Remarcăm câteva aspecte importante ale discursului critic: 
poezia ca semn de întrebare etern, rugăciunea, sufletul curat al 
artistului, suferinţa ca temă permanentă în lirica românească, 
miracolul literaturii revelat de îngerul care aduce cântece, 
cuvântul care zideşte, iubirea ca relaţie perfectă între oameni, 
destinul scriitorului în veacul trecut şi actual, iubirea de patrie, 
metafora încrustată în naraţiunea vieţii, jurnalul de idei, existenţa 
ca miracol, singurătatea artistului şi drumul spre înţelepciune, 
lumea curată a copiilor, literatura populară, paradoxul ca mod de 
rezolvare a contradicţiilor moderne, anotimpurile dragostei, 
portrete de scriitori în vremuri complicate, teme fundamentale 
ale artistului, canonul care marchează opere. 

Cartea începe cu „Dominante religioase în lirica secolului 
trecut” şi se fixează pe „Sacru în poezia românească” 
(coordonator Aurel Pantea), sau „Valori creştine în poezia 
românească” (Ion Buzaşi), teme fundamentale în istoria literară. 
Înflorind în jurul acestor teme idei de rezistență, Maria-Daniela 
Pănăzan analizează operele unor poeţi sau prozatori care stau sub 
umbrela divină. Sunt scriitori importanţi precum Nichita 
Stănescu, loan Alexandru sau Aurel Pantea care au făcut obiectul 
analizei în această carte, ori poeţi care sunt atinşi de har şi 
suferință: Valeriu Anania, Magda Isanos, Ovidiu Vasilescu, 
Lörinczi Francisc-Mihai, Grigore Vieru, etc. 

În primul eseu, Maria-Daniela Pănăzan reţine că „Literatura 
română a secolului al XX-lea se găseşte, aproape în întregime, 
<<sub auspiciile geniului eminescian>> cum a prevestit 
Maiorescu”. 

Referindu-se la dimensiunea sacrului în poezia românească, 
autoarea reţine: „Acest volum, demn de a fi deschis ca o carte de 
căpătâi, este o contribuţie însemnată la promovarea liricii sacrale 
şi la (re)definirea importanţei acesteia în istoria noastră literară 

(Sacru în poezia românească. Studii şi articole — Coord. Aurel 
Pantea)”. 

În eseul „Ce este poezia?” istoricul literar notează cu pasiune: 
„Marile creaţii sunt rodul întâlnirilor cu Dumnezeu în lubire...”. 
Continuă apoi cu enumerarea izvoarelor acestei poezii speciale: 
Scriptura, imnul creştin, tropare, colinde, cântece de stea, poezia 
populară, sentimentul infinitului din noi, dialogul dintre generaţii 
sub semnul sacrului... 

Maria-Daniela Pănăzan are un simţ deosebit al versului atins 
de jar, exemplifică cu pasiune, enumără clar ideile, adevărul 
personal şi cel universal, depăşeşte barierele dintre culte pentru 
că Hristos a zdrobit zidurile dintre oameni, simte ritmul etern şi 
culorile iubirii, este atentă la dialogurile dintre scriitori, la temele 
care le-au marcat viaţa, la suferința care i-a schimbat şi i-a 
maturizat într-o lume clătinată. 

„Voi scrie despre-acea necruţătoare/ bucurie de-a fi tânăr sub 
soare;/ cu fruntea lângă cer voi scrie despre viaţă./ Tu sărută-mi 
cartea dimineaţă...” (Magda Isanos). 

„Aşa că tu fi tare şi fă din suferinţă/ un imn de bucurie, şi de 
mândrie fă,/ că roaba ta se roagă şi-i arsă de credinţă,/ "ţi împarte 
suferinţa şi lângă tine stă...” (Ovidiu Vasilescu). 

„Trebuie să pendulăm/ în ritmul respirației divine/ ca să 
răzbată din noi/ ecoul frumuseţii./ Tu eşti clopotul/ în care eu/ 
sunt pendulul îmbobocind iubire/ din dar ales” (Lorinczi 
Francisc-Mihai). 

Pr. loana Petraş, scriitor, membru al U.S.R. Filiala Timişoara, 
preciza despre opera referitoare la poezia religioasă românească, 
scrisă de Maria-Daniela Pănăzan: „Conştientă de faptul că poezia 
exprimă starea duminicală a cuvântului, autoarea se apleacă 
filigranal spre fiinţa liricii noastre religioase, surprinzând cu 
acribie treptele devenirii acesteia ca răspuns al omului în dialogul 
său cu Dumnezeu”. 

Cornel Nistea, referindu-se la aceeaşi preocupare a istoricului 
şi criticului literar, eseist serios şi pasionat, ţinea să remarce: „O 

simplă trecere în revistă a sumarului şi bibliografiei pune în 
evidență volumul mare de documentare şi de muncă a unei 
lucrări bine echilibrate şi nu mai puţin dense. Capitolele sunt 
scrise cu acuratețe şi nu de puţine ori cu aplomb într-o 
succesiune rațională, începând cu sursele de inspirație şi 
terminând cu analize teoretice de profunzime, după o selecție 
bine aleasă”. 

Maria-Daniela Pănăzan are o preocupare constantă şi serioasă 
pentru literatura română din perspectiva valorilor creştine, ea dă 
un răspuns indirect corpului de critici şi istorici literari mai tineri 
(din perspectiva anului 2014) atraşi de experimente, de o 
ideologie ezitantă, de sexism, limbaj suburban, pasiunea 
bolnăvicioasă pentru postmodernism diletant, subliniind tezaurul 
literaturii române după anul 1989 şi nu numai. Modele vor trece, 
iubirea va rămâne, generaţii de cititori se vor reîntoarce bucuroşi 
la anotimpurile acesteia... 

Modelele de referință pentru autoare sunt Titu Maiorescu, 
Eugen Simion, Dumitru Stăniloae, Constantin Ciopraga, lon 
Buzaşi, Alexandru Condeescu, Petru Poantă, Cornel Ungureanu, 
Alexander Schememann, Gabriel Liiceanu, Aurel Pleşu, Mircea 
Braga, M.M Bahtin, R. Barthes, etc. 

Din această perspectivă delicată şi armonioasă, putem nota, 
referindu-ne la pasiunea autoarei, citând din Nichita Stănescu, 
poet pe care l-a privit cu bucurie: „cuvintele de roteau între noi/ 
înainte şi înapoi/ şi cu cât te iubeam mai mult, cu atât/ repetau, / 
într-un vârtej aproape nevăzut, structura materiei de la-nceput” 
(Nichita Stănescu sau Îngerul care-a adus „un cântec de iarnă”, p. 
81). 


Ianuarie, 2014 


112 


Respiraţiile oglinzii 


Toate lucrurile îşi au vremea lor! 

Pentru Lorinczi Francisc-Mihai a venit vremea secerişului, o 
vreme a roadelor depline, a abundenței, o vreme nădăjduită, una 
posibilă şi adânc pasională. 

În volumul de versuri Pe vremea secerişului poetul debordează 
de optimism şi pasiune, se lasă dus de valul unui anotimp posibil, 
vremea roadelor... Există o rigoare şi o rânduială în viaţă, 
efectele se văd doar la vremea secerişului, sub soarele necruţător, 
în câmpul aspru, răstignit de oameni, pentru a aduna boabele de 
grâu în pumni. 

Cartea este structurată atent (Lârinczi Francisc-Mihai, Pe 
vremea secerişului, Sibiu: Editura CronoLogia, 2014, versuri, 
161 de pagini), autorul îşi organizează poemele în patru 
anotimpuri: 

e Pe vremea secerişului 

e Macii dragostei 

e În lojele grădinii 

e Lebedele de cristal 

Suntem, deci, în faţa unei alcătuiri speciale în care materia 
poemelor se revarsă spre malul gândurilor cu vitalitate şi 
discreție în acelaşi timp, cu bucurie şi luciditate. Temele 
principale sunt dragostea, miracolul naturii surprins în esenţa 
creaţiei divine, anotimpurile care se schimbă şi aduc roadele mai 
aproape, viziunea asupra lumii şi depărtarea de facil, speranţa 
într-un anotimp perfect în care poetul să regăsească raiul aşa cum 
ne-a fost dat, cântecul pământului, amintirile care ne caută. Toate 
au un substrat spiritual, realitatea este doar un argument pentru a 
căuta şi a găsi un alt continent, un alt ţinut. Poetul nu dă titlul 
poemelor sale, poemul devine un însoțitor tăcut al cititorului, o 
prezenţă discretă şi o lumină specială. De reţinut esenţa, iubirea 
se naşte în inimă, urcă spre mintea care o primeşte ca miracol, 
este o gradare de la realitate la abstract, de la speranţă la durerea 

ideii. Dragostea pune în mişcare sufletul prin roşul macilor din 
holdă, bărbatul priveşte din înaltul grădinii, ideile plutesc în cerul 
de cristal, se fac lebede de cristal... 

Un lan de grâu cântă în pârga lui cuptor, lângă piramida de 
grâu — aurul vieţii, orchestra nevăzută începe concertul, e un 
cântec de glorie pentru abundența roadelor, se aude rugăciunea 
viorii peste sat, sărutul are gust, e ca sarea în bucate, spicele se 
lasă secerate cu încredere de secerător... 

O vreme apusă se revarsă în poeme, dar posibil concretă în 
care omul se întâlneşte cu realitatea pentru a-şi pregăti o altă 
perioadă: a existenţei în cele patru puncte cardinale, în cele patru 
anotimpuri, în cele patru evanghelii ale roadelor, în cele patru 
mirări... 

Vezi/ departe sunt luminătorii cerului/ tu eşti luminătorul 
sufletului meu/ discernătorul m-a dăruit cu iubirea ta/ ce cântec 
frumos se aude/ între pereții sufletului/ Dumnezeu cântă la 
vioară/ în primă audiție (p. 50)”. Lörinczi Francisc-Mihai are o 
grilă creştină de a vedea lucrurile, atmosfera este una în care 
temele sunt implicite, nu explicite, dragostea are o formă 
specială, se ridică din carnea putrezitoare, din sferele joase, 
dragostea este ceva special pentru bărbat, îl ridică spre înaltul 
înalt. 

Poetul dialoghează cu natura, natura este un partener, ceva 
apropiat, ceva ce schimbă sensul în această lume căzută: „ce pot 
să cer/ macilor din iunie/ să îmi sporească dragostea/ să-mi fie 
afrodiziac natural/ în noaptea în care/ lanţurile ne vor lega/ 
strâns/ pentru a nu cădea/ unul din celălalt (p. 60)”. 

Peisajul suferă modificări în ochiul îndrăgostitului, e un loc 
unde cerul răneşte pământul, se cern pulberi de aur din azur, 
noaptea ceru se-mbăiază-n stele, lacrima zorilor gingaşi, macii - 
cascadă sângerie, cad de-a valma, păsări rănite sub cerul 
plumburiu... 

Dragostea îşi pune amprenta pe materie, brusc, cuvintele au 
altă greutate, altă dimensiune: un dor nebun face aceste cuvinte 

să cânte, poetul cerşeşte umil un strop de iubire, în cântecul 
bărbatului ruinele se aprind, cântece albastre se aud, iubita este 
amiaza deşertului, răcoarea unei oaze. Poetul are capacitatea de a 
atrage imagini profunde într-o regie uşor naivă, are tehnica 
pictorului naiv în care detaliile par importante, perspectivele se 
sugrumă în faţa infinitului, culorile se fac aspre sau dulci, 
formele se schimbă sub presiunea unui sentiment nedefinit, 
temele se diluează în faţa limitelor neclare ale anotimpului. 
Lörinczi Francisc-Mihai are răbdarea de a pune în lumină toate 
acestea, de a se descoperi şi redescoperi un alt om sub cer, cu 
stelele pe umăr căutând soluţii pentru a secera, a strânge recolta, 
a se bucura de darul venit în plină vară, de a spera la diamantele 
toamnei sau a locui lângă lebedele de cristal... Ar fi trebuit o şi 
mai mare răbdare în construcția poemelor, pentru a condensa 
stările, e evita diluarea formelor. 

Poetul demonstrează că poezia poate rămâne în matca ei, nu 
este nevoie de un experiment sub narcoza metaforelor forțate, de 
hiperbola inventată, bogăţia recoltelor posibile este de ajuns, 
naivitatea îndrăgostitului este şansa sa la miracole. Deşi renunță 
la grafia obişnuită, el este atent la mesaj, acordă mesajului o 
atenție sporită, formele vin de la sine, fără eforul de a poetiza 
ceea ce deja Dumnezeu a pus în lanul de grâu: cântecul întregului 
univers... 

„Cu degetul doar/ am atins unda de apă/ îngerul a plonjat din 
înalt/ şi din vibraţiile sublime/ am renăscut din respirațiile 
oglinzii/ în cuvinte mister/ pe luciul fanteziei/ lebede de cristal/ 
pregătite/ pentru/ vremea secerişului (p.159)”. 

Un înger străbate poemele, le fulgeră carnea cuvintelor, 
luciditatea ia locul fanteziei în magma acestora, fantezia doar 
mişcă versurile spre un alt anotimp, dragostea e prezentă: mustul 
dulce se leagănă în ciorchini, îndrăgostiţii se sărută în vie, locul 
perfect - nu se poate adăuga nimic, nu se poate scoate nimic... 


Octombrie, 2014 

O mie de cuvinte pentru cărătorul de bagaje 


Ladislau Daradici realizează în cartea sa Că/ăuzitorul de 
suflete parabola sufletului în infinitatea celor o mie de cuvinte, 
cuvintele iau locul celor o mie de ani de pace. Autorul face 
efortul de a rămâne în limita acestor o mie de cuvinte pentru a 
putea acapara lumea spiritului, una stranie, reală şi dureroasă, cu 
fulgere de frumuseţe şi detaşare. Norma este autoimpusă pentru a 
crea presiunea frumuseţii într-o lacrimă. Limitele forțează 
imaginația, trăirea, limbajul. Chiar limitat, limbajul este un 
instrument fericit pentru a modela partea spirituală a vieţii. 
Cartea a apărut la Bucureşti: Editura Euro Press, 2014 şi 
cuprinde mai multe scurte povestiri denumite parabole, poate ca 
un răspuns la cartea lui Andrei Pleşu apărută în anul 2012, 
numită Parabolele lui lisus. Se pare că povestirea scurtă având 
ca sâmbure un mister, pendulând între religios şi moral, descriind 
o anumită tensiune a cunoaşterii şi a trăirii este o modalitate bună 
de a transmite mesaje despre eternitate, infinit, suflet, noţiuni 
cumva refuzate de modernitatea pătrunsă de  schismele 
postmodernismului. În antichitate sau în evul mediu parabola a 
fost destul de actuală, oamenii fiind pasionaţi de partea spirituală 
universului. Materialismul actual obturează vederea părții infinite 
a cosmosului modelat de idee, adică de vorbele zise. 

Cartea este structurată pe două orizonturi: parabole europene şi 
parabole transilvane. Geografia este una spirituală. Parabolele 
presupun o directoare, o curbă imaginară atrasă şi respinsă de un 
centru numit focar, de esenţa pură a existenţei. Pentru Daradici 
viaţa se mişcă în raport de un loc tainic, esenţial, care marchează 
mişcarea de la clipă la eternitate sub magnetismul pus acolo de 
Dumnezeu. 

Acţiunea povestirilor se petrece undeva în Europa, autorul 
pleacă de stările sale: iubirea, visarea, cartea, muzica, călătoria ca 

formă iniţiatică de evadare, povestea în poveste, personajele sunt 
diverse, au nume diferite, uneori stranii, autorul face şi el parte 
din naraţiune, simte durerea personajelor schiţate de el, se bucură 
cu ele. Parabolele se citesc cu interes, este un mesaj care ne 
priveşte, iubirea ne priveşte pe fiecare, la fel moartea. 
Transilvania este locul mirific pentru Daradici, aici se simte 
acasă, povestirea este parte a vieţii trăite. Între acţiune şi vis 
există o directoare care le străbate, în modul acesta cuvintele 
prind viaţă, dimensiunea este a experienţei absolute. 

Temele parabolelor sunt la îndemâna fiecăruia, ne pasionează, 
ne atrag. Europa ne permite să ne ducem tezaurul personal 
oriunde, există un timp al baladei, personajele îşi trăiesc veşnicia, 
nemurirea se poate întâmpla instantaneu, există o dimineaţă 
frumoasă în parcurile din Europa, dragostea şi moartea 
modelează ziua, este loc pentru un nou început, lumea se mişcă 
sub magia unei nopți de cleştar, viaţa este fragilă, o inimă de 
turturea pentru personajele naraţiunii, călugării poartă mereu o 
taină cu ei, una care le este cruce şi eliberare, un om se vrea 
arbore şi reuşeşte, iubirea îl transformă miraculos, există oraşe, 
poduri, porturi, parcuri, marea, localităţi mici unde se întâmplă 
mari evenimente, sufletul este rotund în peisajul istoriei, 
însoţitorul de suflete transformă particularul în universal, lumea 
are mai multe dimensiuni. Daradici ne convinge de un lucru 
simplu: fiecare persoană contează! 

În Transilvania povestea şi visul au elipse care dinamizează 
viaţa, dragostea este diamantină şi tutelară, muntele îşi etalează 
miracolele, o pădurea marchează destinele, ceva leagă duios casa 
veşniciei de casa vieţii, o poveste cu lupi şi bătrâni în Apuseni. 
La Prislop sunt minuni, se poate muri din dragoste pentru alții, 
sufletele se mişcă precum fluturii în locuri speciale, au existat 
uriaşi în Zarand, ori ceva a murit în aici, fără regrete, fără durere, 
istoria a topit destinele. 

Scurtele povestiri încep prin a fi fantastice şi devin 
experienţiale. 

Ce ne transmite Ladislau Daradici? 

Cea mai mare povară a oamenilor suntem noi înşine (Cărându- 
ți bagajele prin oraşele Europei). 

Trezindu-se într-o dimineaţă, oamenii uitaseră cine erau 
ceilalți (Baladă pentru Isobel Ayala). 

Un personaj din Toulouse trăieşte două destine într-unul singur 
(Călăuzitorul de suflete). 

Omul afirmă: „Fiule, îi spuse odată bătrânul Diego, 
cunoaşterea este lumină. Doar păcătoşii şi ignoranţii se tem de 
adevăr... Însă vieţuim în beznă şi, cum lumea e condusă de 
ignoranți şi păcătoşi, adevărul poate însemna la fel de bine şi 
pieire...” (Ceea ce scrii acum se întâmplă acum...). 

De dragul unei femei, un bărbat este în stare de orice (De 
dragul Elsei Johanssen). 

Moartea nu este niciodată aceeaşi (Despre nemurire şi nu 
numai... ). 

Oare cine a vrut ca noi, oamenii, să murim câte un pic cu 
fiecare moarte din jurul nostru? (Dragoste şi moarte la Praga). 

Cum ai petrecut cea din urmă zi a vieţii tale? (În cea din urmă 
zi a vieții tale...). 

„Am decis să fac acest experiment aici, la Praga, conştient şi 
pe deplin responsabil pentru demersul meu, nu pentru a 
revendica şi obține ceva, nu pentru faimă şi publicitate, ci pur şi 
simplu pentru a-mi dovedi mie însumi că sunt capabil să fac 
asta...” (Olaf Christiansen, un artist al sorții). 

În dimensiunea parabolelor despre Transilvania, Ladislau 
Daradici mărturiseşte: 

„De la o vreme, culcându-mă târziu în noapte şi adormind, mă 
trezesc deseori în câte o poveste. Aş putea spune că mă culc în 
câte o poveste, în realitate dizolvându-mă în ea, în substanţa-i 
magică şi devenind încet-încet câte puţin din moleculele ei; aş 
putea spune că eu însumi mă transform în acea poveste 
(Trezindu-te, în vis, în câte o poveste...)”. 

Proza fantastică începe cu un prolog în care autorul ne face 
unele precizări legate de modul în care s-au închegat narațiunile: 
povestirile au fost scrise în perioada 2010-2014, unele au fost 
publicate în periodice, ele au avut un scop, autorul a intenţionat 
să le dea o finalitate spirituală, folosind cam o mie de cuvinte 
pentru a le fluidiza într-o formă acceptabilă şi permisivă pentru 
cititor. Acţiunea, mai mult un motiv pentru a creiona poemele în 
proză, căci Daradici este aici o parte poet, o parte prozator, se 
petrece în locaţii diferite din Europa şi din Transilvania, 
bazându-se pe universul special al artistului: spiritul în mişcare, 
în vibraţie, prin Templul pe care îl formează universul acesta 
posibil şi abordabil. 

Daradici afirmă: 


„Prin istorie, tradiții şi multiculturalitate, Transilvania este 
matricea devenirii mele, fiece parabolă din acest al doilea ciclu 
nefiind decât o încercare de imortalizare a unei stări sufleteşti 
generate de locuri, lucruri sau oameni; reinventând magicul 
acestui univers specific, dar prin excelență european, încerc să- 
mi redefinesc, chiar cu întârziere, sinele; e ca o tentativă de 
autoizbăvire...”. 


Cele o mie de cuvinte i-au permis autorului să prindă sufletul 
ca existenţă de sine stătătoare, de origine divină, mişcându-se pe 
un traseu având în centru, ca punct fix, pe Dumnezeu, făcându-l 
să fie ceva distinct de orice din univers, o multitudine în Unul 
etern... 

Daradici defineşte ceea ce înseamnă să fii scriitor, parabolele 
sale sunt despre cărți şi scris, despre real şi ireal, despre 
acumulări şi libertate: 


„Ca scriitor, trebuie să ai har... Şi ca să fii un scriitor care să 
conteze, trebuie să îndeplineşti două condiţii... Mai întâi trebuie 
să citeşti tot ceea ce s-a scris până acum, imaginându-ți că tu ai 

scris totul şi că n-ai putea scrie aceleaşi lucruri în acelaşi fel. Iar 
în al doilea rând, trebuie să ajungi să crezi că ceea ce vei scrie 
într-o zi, într-un anumit moment, chiar se va întâmpla în acel 
moment” (Ceea ce scrii acum se întâmplă acum...). 


Iulie, 2014 

Literatura 
între linii de dialog şi manifest fracturist 


Maria Niţu oglindeşte în cartea sa Sesiune de autografe 
(Bucureşti: Editura Palimsest, 2010) fenomenul literar actual. 
Interviuri, cronici, texte cu suflet, portrete literare, tendinţe şi 
megatendinţe, o lume care se caută, personaje despre personaje, 
istorie literară, plus un stil special marcat de claritate, sistem şi 
căldura frazelor bine armonizate. Cine doreşte să pipăie operele 
scriitorilor români în viaţă sau contemporani, să citească despre 
viaţa simplă a scribului în goana sa după cărțile scrise şi nescrise, 
fuga pe la edituri, simpozioane sau sesiuni de autografe, găseşte 
în această carte răspunsurile. Maria Niţu este solidară cu 
generaţia din care face parte, caută să clarifice temele literaturii 
tinere, revine la valorile de bază din cultura română. Este o 
scanare a vieţii literare prin texte, oameni, idei, teme, întâlniri şi 
despărţiri, suferinţă, ideologie, sociologie şi istorie literară. În 
eseul „Madi — confesiune nedevelopată”, ea scrie despre colega 
de facultate: 

„Trec cu un cronovizor pe strada Edgar Quintet a Facultăţii de 
Litere, prin amfiteatre, şi refac atmosfera de studenţie: cu colegi 
de an, Romulus Bucur, Mircea Cărtărescu, Emil lonescu..., ori cu 
colegi din alți ani, Daniel Pişcu, cel care ne tot ameninţa cu un 
nou roman, la care continuu adăuga ceva: 


„fii atent ce spui, te bag cu replica asta în romanul meu”, ori 
Ion Stratan, care ne atenţiona şugubăţ că îşi propusese să rămână 
repetent, să mai stea un an în Bucureşti, pasionat de munca de la 
redacţia ziarului studenţesc, având în vedere că urma inevitabil 
repartiția prin satele României socialiste, după principiul <<să ne 
cunoaştem patria>>” (p.283). 

Aceste fraze reflectă foarte bine ce se petrece în eseurile sau 
dialogurile scrise de Maria Niţu în carte, laboratorul intern în 
care s-au plămădit operele scriitorilor români, cumva între 
moarte şi viață, între un sistem şi alt sistem social, între speranţe 
şi uitare... 

Cartea se formează în jurul câtorva pilonilor de rezistenţă: 

e Linii de dialog 

e Vitralii 

e Geometrii în timp şi spațiu 

e Ulise şi marea 

Temele sunt generoase, absorb bună parte din istoria literară 
recentă. Sunt evidenţiate necesitatea valorilor permanente în 
operele scriitorilor, simplitatea exprimării artistice, capacitatea 
de a rezista împrejurărilor şi rezistența în faţa tentaţiilor 
complicate, premiera absolută, firul roşu care trece prin lumea 
teatrului şi arde lumea poeziei, capacitatea omului de artă de a 
trăi stări extreme, ca-ntr-un concurs de formula unu... Lumea din 
carte, care ne cheamă la o sesiune de autografe, se defineşte prin 
capacitatea de a pune întrebări, de a te recunoaşte ca personaj în 
furtună, anii tinereţii ca timp în netimp, dulcea pasăre a 
studenţiei, imaginar şi real în acelaşi timp, uimirea continuă, 
confesiuni discrete, greu de pus în lumină, frontierele visării, un 
tratat de melancolie şi rezistenţă prin scris. 

Maria Niţu are capacitatea de a face un portret necesar 
poetului Ştefan Foarţă, unul dintre cei mai importanţi din 
literatura actuală, de a sublinia liniile de forță din opera lui 
Mircea Cărtărescu şi vulnerabilitățile scrisului său, de a se 
reîntoarce la Brâncuşi şi Mircea Eliade. 

Despre literatura mai nouă, extremistă şi mundană, reţine 
manifestul subţire şi violent al fracturii, ceva între „69” (simbol 
al sexualităţii sportive) şi ruperea firului albastru care străbătea 
operele scriitorilor români de la Nicolae Filimon la Marin 
Sorescu... 

„Specific lui Ştefan Foarţă e plăcerea de a ieşi la rampă într-o 
formulă originală, ca vrăjitorul Merlin. Scoate de fiecare dată 
cărți bibliofile, cu originalitate grafică, foarțistă, ca bibelouri de 
Veneţia, din sticlă de Murano, unele cu un colofon puternic 
personalizat, în sine un poem întreg, blazon pentru poezia lui Ş. 
Foarţă” (p. 233). 


Iată o scurtă prezentare a unui poet de excepţie, cumva uitat de 
critica literară de la Bucureşti, dar unul care a marcat şi 
marchează o epocă de sinteze şi antiteze. 

Despre Mircea Cărtărescu notează: 


„Volumul e o scriere fără stridenţe de limbaj, dar cu un abuz 
de epitete care decupate din context ar părea teribil de 
romanţioase, crunt taxabile sigur dacă ar fi purtat o semnătură de 
femeie, ca sentimentaloide, exaltate. Încercarea de a scrie simplu 
despre lucruri simple e totuşi forțată pentru un scriitor format la 
şcoala rafinamentului intelectual...”(p. 264 — în Cherchez la 
femme). 


Despre grupul literar „Fracturi” reprezentat de Ionuț Chiva 
(susținut de editura Polirom), Maria Niţu decantează tendinţele 
actuale ale romanului românesc: 


„69 e titlu exact al acestei lumi, dihotomia Bine/Rău e o 
prejudecată creştină, la fel ca şi starea conflictuală dintre ele (în 
budism nu există, ci e o stare a echilibrului), nimic nu e înger sau 
demon, totul e şi înger şi demon, în proporţii diferite, bidivii 
ținuți mai mult sau mai puţin în frâu de hăţurile arlechin colorate 
ale lui Freud”(p. 271). Iată o definiţie a „generaţiei prezervativ” 
aflată într-un fel de „amurg ale zeilor”. 

Curajul Mariei Niţu de a aborda literatura aceasta în structura 
ei acidă şi dizolvantă, limpezeşte apele în viaţa unei generaţii 
care se caută prin oraş ca într-un bordel uriaş... 

Volumul de eseuri pune capăt experienţelor ludice pentru că ne 
atrage atenţia asupra valorii culturii române: „M. Eliade e un 
guru al istoriei religiilor, C. Brâncuşi un revoluționar de geniu al 
sculpturii moderne” (p. 203). Definiţia vieţii curge de la sine - 
Mircea Eliade despre Constantin Brâncuşi: „mai mare şi mai 
puternică decât toate e tăcerea, fiinţa se naşte din tăcere” - apoi 
lumea cade în genunchi pentru ritual, modelul sculptorului 
„Rugăciune” ne trezeşte la luciditate, purtându-ne de la întuneric 
la lumină, de la moarte la viaţă... (p.220). 

De remarcat portretul făcut lui Anghel Dumbrăveanu şi operei 
sale, o propunere de arcă, Corabia lui Ulise în stil modern pe 
apele istoriei literare, stări pentru care merită să pierzi corăbii şi 
diamantele întunericului... 

Despre autoarea cărții a scris Cornel Ungureanu: „Maria Niţu 
are deja în urma ei un număr de cărți care cartografiază cu 
acuratețe literatura <<din imediata apropiere>>. E un cărturar 
nobil, interesat de document, de confesiune, de paginile uitate ale 
provinciei literare”. 

De menţionat că aceste texte au apărut în diferite reviste 
literare: „Pro-Saeculum”, „Luceafărul”, „Coloana infinitului”, 
„Orient latin”, „Banat”, etc., scriitoarea participând activ la 
disputele literare actuale, la evenimente cu adrenalină... 


Oct, 2014 

Despre autor, câteva date... 


Note biobibliografice 


- Numele : Stancu 


- Prenumele: Constantin 

- Data şi locul naşterii: 02 noiembrie 1954 

- Domiciliul: Haţeg, Judeţul Hunedoara, România. 

- Studii: Facultatea de Drept Cluj Napoca, 1988 

- Starea civilă: căsătorit cu Rodica Stancu 

- Ocupaţia actuală : consilier juridic. Vechime în muncă peste 
40 de ani. 

- Membru al Uniunii Scriitorilor din România, Filiala Alba- 
Hunedoara din anul 2009. 

- Redactor al revistei „Nova Provincia Corvina” — Hunedoara 
în perioada 2001 — iunie 2010. 

- Redactor al revistei „Contraatac” — Adjud, redactor şef: 
Adrian Botez. 

- Activitate literara: 

- Debutul publicistic: septembrie 1981 (concomitent). Genul: 
poezie. Publicaţia: „Braşovul literar şi artistic „— 1981; Revista 
„Orizont? — Timişoara, cu o prezentare de scriitorul I.V. 
Martinovici. 

- Debutul editorial: Timişoara: Editura Facla, 1988 — editor d- 
ul Eugen Dorcescu, cu volumul Fructul din fruct — poezie, în 
antologia Argonauţii. 

- Colaborările literare: „România Literară,,; „„Transilvania”; 
„Luceafărul”; „Orizont”; „Vatra”; „Orient Latin”; "Provincia 
Corvina”; „Ardealul Literar şi Artistic”; „Semne”;, „Arca; 
„Opinii Culturale”;  „Obiectiv”;  „„Observator”- Munchen; 
"Cariatide”;  „Reflex”;  „Unu”; "Viaţa de pretutindeni”; 
„Citadela”;  „Discobolul”;  „Contraatac”; „Vatra Veche”; 
„Algoritm Literar”; „Viaţa Românească”. „Boema”; „Feed 
Back”; „Astra blăjană”; „Sintagme literare”; „Contemporanul”. 

- Revista electronică „Agero „ — Germania, redactor Lucian 
Hetco. 

- Revista electronică „Reţeaua Literară”. 

- Revista „Ex Libris?” -— Biblioteca Județeană „Ovid 
Densuşianu” Deva. 


- Publicaţii 
Cărţi pe suport de hârtie 


l. Fructul din fruct — în Antologia „Argonauţii”, 
Timişoara: Editura Facla — 1988, redactor şef Eugen Dorcescu — 
debut. 

FA Păsările plâng cu aripi — poezie, Timişoara: Editura 
Helicon, 1988, editor loan I. Iancu, antologie personală 
incluzând volumele: „Crini de nisip”; „Păsările plâng cu aripi,,; 
„Dincolo de retina apei”- 122 de poeme. 

3. A privi cu ochii inimii (Poemele roadelor) - Deva: 
Editura Polidava, 2002, Colecția revistei „Provincia Corvina ,, - 
redactor de carte Eugen Evu, poezie creştină. 


4. Pseudo-lmobiliaria - Afacerile lui Dumnezeu cu 
omul, (eseu) Bucureşti: Ed. Carpathia Press - Bucureşti, eseu. 
5: Pomul cu scribi — Timişoara: Editura Eubeea, 2006 - 


antologie de versuri perioada 1983 — 2006, peste 100 poeme, 
coordonator editorial d-na Nina Ceranu. 

6. Ecou de psalm — secţiune în cartea de antologie de 
poezie creştină Harfele Harului, Deva: Editura Corvin, 2007, 
redactori Eugen Evu şi lon Urda, în colecția Biblioteca 
„Provincia Corvina”. 

7. Poetul la castel - cronică, eseu despre opera poetului 
Eugen Evu —Vulcan: Editura Realitatea Românească, 2010, 
consilier editorial Ştefan Nemecsek. 

8. Arhivele de la Haţeg: de la Neantia la Vâltoarea 
Sufletelor - antologie neterminată despre operele scriitorilor din 
Haţeg, sau care au scris despre Haţeg — Vulcan: Editura 
Realitatea Românească, 2010 (carte premiată de Uniunea 
Scriitorilor din România, Filiala Alba-Hunedoara, preşedinte 
Aurel Pantea). 

9, Pe masa de operație, roman, Râmnicu Sărat: Editura 
Rafet, 2011, director Constantin Marafet (carte premiată la 
concursul internațional Titel Constantinescum, ediția a IV-a). 


10. Dictatura toleranței la Ştefan Nemecsek, evocare, 
Târgu Jiu: Editura Măiastra , 2012. 

11. Greutatea gândului nerostit, poezie, Vulcan: Editura 
Realitatea Românească, 2012. 

12. Cu fantezia pe fantezie călcând, poezie, Sibiu: Editura 
Cenaclul de la Păltiniş, 2013. 

13. Eteminanki (Ultima săptămână), poezie, Sibiu: 
Editura CronoLogia, 2014. 

14. Lecția de umor şi viaţă în opera lui Radu Igna, (note 


literare) Sibiu: Editura Cronologia, 2014. 
Cărţi în format electronic 


1. O călătorie cu Dumitru Hurubă în ţinutul zăpăciților 
de tranziţie (Lecturi de umor în vremuri triste), iulie, 2010, 
cronică, eseu despre opera scriitorului Dumitru Hurubă, ebook — 
pe internet la www.scribd.com, sau 


www .costyconsult.wordpress.com. 

2: Lecţia discretă de umor şi viaţă în scrierile lui Radu 
Igna din Haţeg, iulie, 2010, ebook — pe internet la 
www.scribd.com, sau www.costyconsult.wordpress.com. 

3. Arhivele de la Haţeg: de la Neantia la Våltoarea 
Sufletelor, o antologie neterminată despre operele scriitorilor din 
Haţeg, sau care au scris despre Haţeg — ebook, septembrie, 2010, 


pe internet la www.scribd.com, sau 
www.costyconsult.wordpress.com . 
4. Epistolă cu pană de înger din ţinutul Hunedoarei — 


scurtă antologie neterminată despre operele scriitorilor din 
județul Hunedoara — ebook, decembrie, 2010, pe internet la 
www.scribd.com, sau www.costyconsult.wordpress.com. 

5; Apocalipsa poate începe pe strada Ciprian 
Porumbescu ( ziceri despre operele cărturarului Artur Silvestri) — 
ebook, aprilie 2011, pe internet la www.scribd.com, sau 
www.costyconsult.wordpress.com. 

6. Abisul de lângă noi sau O călătorie inițiatică alături 
de Eugen Dorcescu, mai, 2010, cronică, eseu despre opera 
poetului Eugen Dorcescu — pe internet la www.scribd.com, sau 
www.costyconsult.wordpress.com . 

7. Poet de bunăvoie, ebook, august, 2010, cronică, eseu, 
despre opera poetului loan Evu, ebook — pe internet la 
www.scribd.com, sau www.costyconsult.wordpress.com . 

8. Dictatura toleranței la Ştefan Nemecsek, 
noiembrie,2010, cronici, note literare despre opera lui Ştefan 
Nemecsek, ebook — pe internet la www.scribd.com, sau 
www.costyconsult.wordpress.com . 

9. Cucerirea labirintului, noiembrie, 2011, cronici, note 
literare despre scriitori români sau străini, texte de ieri pentru 
mâine, ebook — pe internet la www.scribd.com, sau 
www.costyconsult.wordpress.com. 

10. Aventura unui provincial pe cerul patriei: Constantin 
Marafet, mai 2011, cronică, note literare, ebook — pe internet la 


www.scribd.com, sau www.costyconsult.wordpress.com. 

11. Ceasurile vechi bat mereu ura unu (Adrian Botez şi 
literatura exilului în patria sa, limba română), cronici, note 
literare, texte despre opera lui Adrian Botez, octombrie 2011, 


ebook — pe internet la www.scribd.com, sau 
www.costyconsult.wordpress.com. 
12. Dimineața unui poet din oficiu — Note literare la 


scrierile poetului Ioan Barb, ebook , februarie 2012-— pe internet 
la www.scribd.com, sau www.costyconsult.wordpress.com. 

13. Nordul din poem la Dorina Brânduşa Landèn, 
cronică, note literare, la cărțile poetei Dorina Brânduşa Landèn, 
ebook, noiembrie, 2012 - pe internet la www.scribd.com, sau 
www.costyconsult.wordpress.com. 

Cărţile vin spre tine, nu le 
poţi opri. Într-o vreme în care se 
dă o bătălie grea pentru minţile 
oamenilor, lectura devine marea 
evadare din insula numită stres. 
In umbra cărților, mereu un 
scriitor, un iubitor de literatură, 
un om format să livreze 
ceremonii lirice. Cartea are un 

- destin special, este sugerat de 
autor, este intuit de cititor, 
scânteiază în vreme. Lecturile au 
devenit tot mai rare, oamenii își pun transfuzii direct de la 
televizor, de pe tableta electronică, de pe telefonul "inteligânt". 
Sunt oameni care se refugiază în mirajul textului scris. Suportul 
de hârtie este cel mai accesibil și dă farmec stării de veghe în 
lanul de texte. Suportul virtual este unul necesar, contactul se 
face direct, fără intermediari. Fiecare scriitor a investit în cărțile 
sale suferință, miraj, puţin adevăr, marketing literar. Citind te 
faci mai bun, viaţa se adaugă vieţii tale, ceața epocii se ridică, 
înţelegi. E tot mai greu să înţelegi semnele din jurul tău, care fac 
posibilă revelația personală. Literatura este o aventură, fiecare 
carte o scurtă călătorie în labirint, pregăteşti geamantanul cu 
privire şi intri în ţara promisă mereu de poeţi. Ajungi acolo, 
uneori eşti fericit, alteori, nu! Textele din carte sunt scurte 
epistole despre templul care se ridică în ființa ta cu fiecare filă, cu 
fiecare poem, cu povestirea sclipitoare. Notele literare nu pot 
ține loc unei cronici profunde, textele scrise au menirea de a 
acomoda cititorul cu lumea nevăzută din patria speranţei. 

Citeşti şi de schimbi, nu realizezi că ziua de mâine este 
altfel, dar este mai reală decât realitatea pe care o bănuiai. 


Constantin Stancu 

